Green ah amilla baaru gelli furusathu hanivejje, mirey match ge kurin Valencia final ah - One Online\nމިއަދު އީގަލްސްއާއި ގްރީން ކުޅުނު މެޗުގެ ތެރެއިން --- ފޮޓޯ/ އެފްއޭއެމް\nޕްރެސިޑެންޓްސް ކަޕުގައި މިއަދު ހަވީރު ކުޅުނު މެޗުގައި ކްލަބު އީގަލްސް އަތުން ބަލިވެ، ކްލަބު ގްރީން ސްޓްރީޓްސްއަށް ރ. އަލިފުށީގައި އޮންނަ ފައިނަލަށް ދިއުމުގެ އަމިއްލަ ބާރު ގެއްލިއްޖެއެވެ.\nގައުމީ ފުޓުބޯޅަ ދަނޑުގައި މިއަދު ކުޅުނު މެޗުގައި އީގަލްސްއިން ގްރީން ބަލިކުރީ 4-1ގެ ނަތީޖާއަކުންނެވެ. ގްރީން ސްޓްރީޓްސް މި މެޗުން ބަލިވުމުން މިރޭ އޮތް ޕްރެސިޑެންޓްސް ކަޕް ލީގު ބުރުގެ ފަހުގެ މެޗުގެ ކުރިން ވެލެންސިއާއަށް ވަނީ ފައިނަލުގެ ޖާގަ ޔަގީން ވެފައެވެ. މާޒިޔާ ސްޕޯޓްސް އެންޑް ރެކްރިއޭޝަނާ ދެކޮޅަށް މިރޭ ވެލެންސިއާއިން ނުކުންނަ އިރު، ފައިނަލުގެ ދެވަނަ ޖާގައަކަށް މާޒިޔާއަށް މިރޭގެ މެޗު ވަރަށް މުހިއްމެވެ.\nޕްރެޒިޑެންޓްސް ކަޕްގެ ލީގު ބުރުގެ ތާވަލުގެ އެއް ވަނައިގައި މިވަގުތު ވެލެންސިއާ އޮތީ ހަ މެޗުން 16 ޕޮއިންޓާ އެކުގައެވެ. ދެވަނައިގައި އޮތް މާޒިޔާ އާއި ތިން ވަނައިގައި އޮތް ގްރީން ސްޓްރީޓްސްއަށް 15 ޕޮއިންޓް ލިބިފައިވާ އިރު، މާޒިޔާ ދެވަނައިގައި އޮތީ ފައިދާ 11 ގޯލާ އެކުގައެވެ. ގްރީން ސްޓްރީޓްސްގެ އޮތީ ފައިދާ ނުވަ ގޯލެވެ.\nގްރީން ސްޓްރީޓްސްއަށް ފައިނަލުގެ ޖާގަ ލިބެން އޮތީ މިރޭ ވެލެންސިއާ އިން ތިން ގޯލުގެ ތަފާތުން މާޒިޔާ ބަލިކޮށްފިނަމައެވެ. މިހާރު އޮތްގޮތުން މިރޭ އެއްވަރުކޮށްލައިގެން ވެސް މާޒިޔާއަށް ފައިނަލުގެ ދެވަނަ ޖާގަ ޔަގީން ކުރެވޭނެއެވެ.\nފައިނަލުގެ އުންމީދުގައި މެޗަށް ނުކުތް ގްރީން ސްޓްރީޓްސްއަށް މެޗުގެ ކުރިން ދިމާވި އެންމެ ބޮޑު މައްސަލައަކީ މި ފަހަރުގެ މުބާރާތުގައި މޮޅު ކުޅުމެއް ދައްކަމުން އައި ހަސަން ނަޒީމް ގާސިމް (ޗޯޓު) ސަސްޕެންޝަންގައި ހުރުމެވެ. ޗޯޓު ނެތްތަން ގްރީންގެ އެޓޭކުން ފެނުނު އިރު، އީގަލްސް އިން މެޗުގެ 18. ވަނަ މިނެޓުގައި ލީޑު ނެގިއެވެ. އީގަލްސްއަށް ގޯލު ޖަހައިދިނީ ހަސަން ރާއިފް އަހުމަދު (ހަންނަ) އެވެ.\nމެޗުގެ ނަތީޖާ ހަމަހަމަކޮށް އުންމީދެއް ހޯދުމަށް ގްރީންއިން ކުރަމުން އައި މަސައްކަތް ކާމިޔާބުވީ މެޗުގެ 41 ވަނަ މިނެޓުގައެވެ. އަބްދުﷲ ޔާމީން (ޔާން) ނެގި ހުރަހެއް، އީގަލްސްގެ އޭރިއާ ތެރެއިން ކޮންޓްރޯލް ކުރުމަށް ފަހު ގޯލަށް ފޮނުވާލީ އަންސަރު އިބްރާހިމް (އަންކޮ)އެވެ. އެ ގޯލާއެކު އުންމީދު އާކޮށް ގްރީނުން ދެވަނަ ހާފަށް ނުކުތް ނަމަވެސް މެޗުގެ އޮއިވަރު ދިޔައީ އީގަލްސް ކޮޅަށެވެ.\nހާއްސަކޮށް އަނިޔާގެ ސަބަބުން ގްރީންގެ އިތުބާރު ޑިފެންޑަރު މުހައްމަދު ސާއިފް ބޭލުމާއެކު އީގަލްސްއިން ފަސޭހަކަމާއެކު އެޓޭކް ކުރަން ފެށިއެވެ. އެ ހަމަލާތަކުގައި އީގަލްސް އިން ދެވަނަ ފަހަރަށް ލީޑު ނެގީ މެޗުގެ 57 ވަނަ މިނެޓުގައެވެ. އެ ގޯލަކީ ގްރީން ސްޓްރީޓްސްގެ އިބްރާހިމް ހަސީބު ފައިގައި ޖެހި ބައިކޮޅަށް ވަން ގޯލެކެވެ. ކައުންޓާ އެޓޭކުގައި މެޗުގެ 66 ވަނަ މިނެޓުގައި ހަންނަ އީގަލްސްއަށް ލީޑުފުޅާކޮށްދިނެވެ.\nމެޗުގެ 79 ވަނަ މިނެޓުގައި އީގަލްސް އިން ވަނީ ހަތަރުވަނަ ގޯލެއް ޖަހައިފައެވެ. އެ ގޯލު ކާމިޔާބުކޮށްދިނީ ރަނގަޅު ފޯމަކަށް އަޅައިގެން ކުޅެމުން އަންނަ އަހުމަދު ރިޒުވާން (ރިޒޭ) އެވެ. ގްރީން މާޔޫސްކަމާއެކު މެޗުން ފައިބައިގެން ދިޔަ އިރު، އެޓީމަށް ދެން އިންތިޒާރު ކުރަން ޖެހޭނީ މިރޭ 9:00 ގައި ވެލެންސިއާއާއި މާޒިޔާ ވާދަކުރާ މެޗަށެވެ.\nގުޅޭ ޓެގު އެފްއޭއެމް ފުޓްބޯޅަ ކްލަބު އީގަލްސް ކްލަބު ގްރީން ސްޓްރީޓްސް\nއެމްބާޕޭ ވަނީ ރެއާލް މެޑްރިޑާ ގުޅެން ތައްޔާރުވެފައި: ރިޕޯޓު


Muskulhivegen ves America akah nudhevunu | Mihaaru\n12 ސެޕްޓެމްބަރ 2019 - 08:102comments\nމި މީހާ ފަޅާއެރީ ބޮލާއި ތުނބުޅީގައި ހުދު ކުލަ ޖައްސައި ބޮލުގައި ފަގުޑިއެއް އޮޅައި، އައިނެއް އަޅައިގެން، އުމުރުން ދުވަސްވީ މީހަކަށް ހެދިގެން، ފުރޮޅުލީ ގޮނޑިއެއްގެ އުޅެނިކޮށެވެ. އެއާޕޯޓްގެ އިމިގްރޭޝަން އޮފިސަރުންނަށް މި މީހާގެ އަސްލު ފަޅާއެރީ ހަރަކާތްތައް ހުރި ގޮތުންނެވެ.\nއެގޮތުން ޕާސްޕޯޓްގައި އެއީ 81 އަހަރުގެ މީހެއް ކަމަށް ބުނެފައި އޮތަސް، އޭނާގެ ހަރަކާތްތަކާއި އަޑުހުރި ގޮތުން ނުބައެއް އުޅޭކަމަށް ޝައްކުކުރެވިގެން ރަނގަޅަށް ފާސްކުރި އިރު އެއީ 32 އަހަރުގެ ޒުވާނެކެވެ. އަސްލު ނަމަކީ ޖަޔޭޝް ޕަޓޭލް އެވެ. އޭނާގެ ފޭކް ޕާސްޕޯޓްގައިވާ ގޮތުން އެއީ 81 އަހަރުގެ އަމްރިކް ސިންގެވެ.\nޖަޔޭޝް، އޭނާގެ ޕާސްޕޯޓް އަދި މޭކަޕްގައި ޖަޔޭޝް.\nސެންޓްރަލް އިންޑަސްޓްރިއަލް ސެކިއުރިޓީ ފޯސް (ސީއައިއެސްއެފް) ގެ ތަރުޖަމާނު ހެމެންދުރަ ސިންގް ވިދާޅުވީ ޝަހުސު އޮޅުވާލައިގެން އުޅުނު މީހާ އަކީ އިންޑިއާގެ އެހެމްދުއާބާދަށް ނިސްބަތްވާ މީހެއް ކަމަށާއި އޭނާ ހުއްޓުވީ އެއާޕޯޓްގެ ޓާމިނަލް ތިނަކުން ކަމަށެވެ.\nސިންގް ވިދާޅުވި ގޮތުގައި، މުސްކުޅިއަކަށް ހެދިގެން އެމެރިކާ އަށް ދާން އުޅުނު ޖަޔޭޝް އެކަން ކޮށްފައި ވަނީ މިހާތަނަށް ބެލިބެލުމުން އޭނާ މީހަކަށް ފައިސާ ދީގެން ވަގު ޑޮކިއުމަންޓްތަކެއް ވެސް ހަދައިގެންނެވެ. އަދި އެކަމުގައި އުޅުނީ ބާރަތު ކިޔާ އެޖެންޓެއް ކަމަށް އެނގިފައިވާ ކަމަށް ވިދާޅުވި އެވެ.\nއެހެންވެ އެ ދެ މީހުން ހައްޔަރުކޮށް، މި މައްސަލަ ފުލުހުން މިހާރު އަންނަނީ ތަހުގީގުކުރަމުންނެވެ.\nފުލުހުންގެ އިސް އޮފިޝަލެއް ކަމަށްވާ ސަންޖޭ ބާޓިއާ އެންޑީޓީވީ އަށް ވިދާޅުވި ގޮތުގައި 32 އަހަރުގެ ޒުވާނާ މުސްކުޅިއަކަށް ހެދިގެން ދަތުރުކުރަން އުޅުނީ އޭނާގެ ޕްރޮފައިލްގައި ހުރި ކަންކަމާ ހެދި އެމެރިކާ ވިސާ ފަސޭހަ އިން ނުލިބިދާނެތީ އެވެ. އެކަމަކު އޭގެ މާ ބޮޑު ތަފުސީލެއް ނުދެއްވަ އެވެ.\nއިތުރު ލިޔުންތައް ކުށްކުރުން އިންޑިއާ ވީސާ ޕާސްޕޯޓް


Mifco dhe vana faharah bangurootuvun, vee goi haamakurey!\nމިފްކޯ މަސްފިހާރަ: އެ ކުންފުނި ވަނީ ދެ ވަނަ ފަހަރަށް ބަނގުރޫޓުވެފައި.\nމިފްކޯ ދެ ވަނަ ފަހަރަށް ބަނގުރޫޓުވުން، ވީގޮތް ހާމަކުރޭ!\nރާއްޖޭގެ ދެ ވަނަ އަށް އެންމެ ބޮޑު އިންޑަސްޓްރީ އަކީ މަސްވެރި ކަމެވެ. މިފްކޯ އަކީ އެ އިންޑަސްޓްރީ އަށް އަމާޒުކޮށް ސަރުކާރުން އުފައްދާފައިވާ ކުންފުންޏެވެ؛ ދެމެހެއްޓެނިވި ގޮތުގައި މަސްވެރިކަން ކުރުމަށް މަޝްހޫރު ގައުމުގެ، މަސް ކުންފުންޏެވެ. ނަމަވެސް ދެމެހެއްޓެނިވި ގޮތުގައި އެ ކުންފުނި ހިންގުމަށް މި ވަނީ ސަރުކާރުން ނުކުޅެދިފަ އެވެ. ދެ ވަނަ ފަހަރަށް ކުންފުނި ބަނގުރޫޓުވުމުން މިކަން ފެނި ހާމަވީ އެވެ.\nމައްސަލަ އަކީ ކޮބައި ހެއްޔެވެ؛ ދުނިޔޭގެ ބާޒާރުގައި މަހުގެ އަގު ވެއްޓުނީ ހެއްޔެވެ؟ ނުވަތަ ހިންގުމުގެ މައްސަލައެއް ހެއްޔެވެ؟ ނުވަތަ ކޮރަޕްޝަން އިންތިހާ އަށް ދިޔައީ ހެއްޔެވެ؟ - މި ސުވާލުތަކުގެ ޖަވާބު އެ ކުންފުނީގެ އިސް ވެރިން، ދިވެހި ރައްޔިތުންނަށް ދޭން މިހާރު ލަސްވެއްޖެ އެވެ؛ ނަމަވެސް އަދިވެސް އެކަމެއް ނުކުރެ އެވެ. މައުލޫމާތު ހޯދަން އެ ކުންފުނީގެ ވެރިންނަށް ގުޅުމުން ފޯނަށް ޖަވާބެއް ވެސް ނުދެއްވަ އެވެ.\nނަމަވެސް އަޅުގަނޑުމެންނަށް އެނގޭ، މިހާތަނަށް ހާމަވެފައިވާ މައުލޫމާތުތަކަށް ބަލާލަމާ ހިނގާށެވެ. މީގެ ފަސް ވަރަކަށް އަހަރު ކުރިން 334 މިލިޔަނަށް ވުރެ ބޮޑު ދަރަންޏަކާއި އެކު އެ ކުންފުނި އެސްޓީއޯގެ ދަށަށް ބަދަލު ކުރީ އެވެ. ދަރަނީގެ ބޮޑު ބަޔަކީ، އެސްޓީއޯ އަށް، މިފްކޯ އިން ދައްކަން ޖެހި ނުދެއްކިވާ ފައިސާ ކަމަށް ވެއެވެ. އެސްޓީއޯގެ ދަށަށް އެ ކުންފުނި ގެންގޮސް، އާ ފެށުމަކުން ފެށީ އެވެ.\nއޭރު އޮތް ބޮޑު ދަރަނި ސަރުކާރުން އަދާކޮށްދީ ނިންމި އެވެ. ދަރަނީގައި އޮތް ކުންފުނީގެ ހުރިހާ ދަރައްޖެއް ސަރުކާރުން ދައްކައިދީ، ފައިދާ ނެރުމަށް އިންވެސްޓް ކުރާނެ ފައިސާ ވެސް ސަރުކާރުން ދިނެވެ. ނަމަވެސް އަނެއްކާ މިއޮތީ ކުރީގެ މާޒީ އަށް އިޔާދަ ވެފަ އެވެ.\n2013 ވަނަ އަހަރުން ފެށިގެން މިފްކޯ އަށް ސަރުކާރުން ދިން ފައިސާ:\n- ނެގެޓިވް ރައުސުލްމާލު ޕޮޒިޓިވް ކުރުމަށް 334 މިލިޔަން ރުފިޔާ.\n- މަސްވެރިކަން ކުރިއެރުވުމަށް އުފެއްދި 100 މިލިޔަން ރުފިޔާގެ ފަންޑަށް ސަރުކާރުން ދިން 50 މިލިޔަން ރުފިޔާ.\n- ކުންފުނި ހަރުދަނާކޮށް މާލީ ހާލަތު ރަނގަޅު ކުރުމަށް 142 މިލިޔަން ރުފިޔާ.\n- 100 ޕަސެންޓް ވެލިއު އެޑިޝަނަށް މިފްކޯ ގެންދިއުމަށް 15 މިިޔަން ޑޮލަރު (232 މިލިޔަން ރުފިޔާ). މީގެ ތެރެއިން ތިން މިލިޔަން ޑޮލަރު މިހާރު ވަނީ ދީފައި. ބާކީ 12 މިލިޔަން ޑޮލަރު ދިނުމަށް ވަނީ ތައްޔާރުވެފައި.\nމަތީގައި ބުނެފައިވާ ފައިސާގެ ޖުމްލަ 750 މިލިޔަން ރުފިޔާ އަށް ވުރެ ބޮޑެވެ. މިއީ މިހާ ބޮޑު އަދަދެއް ހޭދަކޮށްގެން ސަރުކާރު ކުންފުންޏެއް ސަލާމަތް ކުރަން އުޅޭ ފުރަތަމަ ފަހަރު ކަމަށް ވެދާނެ އެވެ. ނަމަވެސް މިއީ ހައްލެއް ހެއްޔެވެ؟ ދެމެހެއްޓެނިވި ގޮތެއްގައި ކުންފުނި ކުރިއަށް ނުގެންދެވޭނަމަ ހުއްޓާލުމަށް ފަހު، މަސްވެރިންނަށް އެހެން ގޮތްތަކެއް ހޯދައިދޭން މިހާރު މި ވަނީ ލަސްވެފަ އެވެ.\nރާއްޖޭގައި މަސްވެރިކަމުގެ ދާއިރާގައި ޕްރައިވެޓް ކުންފުނިތައް ވެސް ހަރަކާތްތެރިވަމުން ދާއިރު، އޭގެ ތެރެއިން ގިނަ ކުންފުނިތަކަކީ ފުދުންތެރި ކުންފުނިތަކެކެވެ. ސަރުކާރު ކުންފުންޏަށް ހިންދެމިނުލެވެންވީ ސަބަބެއް ނެތެވެ. ހެޔޮ ނިޔަތުގައި މަސްވެރިންނަށް ހެޔޮ އެދިގެން ވިޔަފާރި ކުރާ ނަމަ، ކުންފުނި ކޮޅަށް ނުޖެހެންވީ ސަބަބެއް އޮތް ކަމަކަށް ނުފެނެ އެވެ.\nމިފްކޯގެ މާލީ އެއްވެސް ދިރުމެއް ނެތްކަން ހާމަވީ އިރު، މިދިޔަ އަހަރުގެ ނޮވެމްބަރު މަހު އެސްޓީއޯ އިން ވަނީ އެ ކުންފުންޏަކީ ފައިދާވާ ކުންފުންޏަކަށް ބަދަލު ކުރެވިފައި ކަމަށް ބުނެފަ އެވެ. ނަމަވެސް އޭރު އެކަމާ ގުޅޭ އެއްވެސް ތަފާސްހިސާބެއް ހާމައެއް ނުކުރެ އެވެ؛ މިއަދާ ހަމަ އަށް ވެސް އެކަން ވެފައި އޮތީ އެސްޓީއޯ އިން ނޮވެމްބަރު މަހުގެ ހަތް ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި ބުނެލި ބުނެލުމަކަށެވެ.\nގިނަ ބަޔަކު ތުހުމަތު ކުރާ ގޮތުގައި މިފްކޯ އަކީ ހުރިހާ ސަރުކާރަކުން ވެސް ޒިންމާވެފައި އޮތް ކުންފުންޏެކެވެ. ނަމަވެސް އެހެން އެއްވެސް ސަރުކާރަކުން އެ ކުންފުންޏަށް މި ސަރުކާރުގައި ހޭދަކުރި ވަރާ ގާތަށް ވެސް ހަރަދު ކޮށްފައި ނުވާކަން ފާހަގަ ކުރެވެ އެވެ.\nސަރުކާރުން އެ ކުންފުންޏަށް ގިނަ އަދަދެއްގެ ފައިސާ ހަރަދުކުރިކަން ރޭ ފިނޭންސް މިނިސްޓްރީން ހާމަކުރި އިރު، އެ ކުންފުނި އިންތިހާ އަށް ސިޔާސީ ވެފައިވާ ކަމަށް އެ ކުންފުނީގެ ގިނަ މުވައްޒަފުން ބުނެ އެވެ. އެގޮތުން ސިޔާސީ ކަންކަމަށް އެ ކުންފުނިން އެތައް މިލިޔަނެއް ހަރަދު ކޮށްފައިވާ ކަމުގެ ތުހުމަތު ވެސް ފަރާތަތްކުން ކުރެ އެވެ.\nވާނީވެސް އެހެންތާ އެވެ؛ އެ ކުންފުނީގެ ސީއީއޯ އަދުލީ އަކީ ރައީސް ޔާމީނުގެ އިންތިހާބީ އެޖެންޓެވެ. އަދި އޭނާ އުޅުއްވީ އިންތިހާބުގެ ތެރޭގައި އުޅުއްވީ ކުންފުނި ބަނގުރޫޓުވަމުން ދިޔަ އިރު، ރައީސް ޔާމީނުގެ ކެމްޕޭނުގައި ކަމަށް ގިނަ މީހުން ބުނެ އެވެ.\nކަމާބެހޭ ފަރާތްތަކުން މި ކަން ރަނގަޅަށް ބަލަން ޖެހެ އެވެ. ދާދި ފަހުން ނިދިން ހޭލި އޭސީސީ ފަދަ ވުޒާރާތަކުން މިހާރުން މިހާރަށް މި މައްސަލަތުގެ ތެރެއަށް ވަންނަން ނުޖެހޭ ހެއްޔެވެ؟ ސަރުކާރުން އެތައް ސަތޭކަ މިލިޔަން ރުފިޔާ އެއް މިފްކޯގެ "ފޫނެތް ފަޔަށް ފެން ފުރައިދޭން" ހޭދަކު އިރު އެ ފައިސާ އަށް ވީ ގޮތެއް ދިވެހި ރައްޔިތުންނަށް އެނގެން ޖެހޭނެ އެވެ.\nމިފްކޯ އެސްޓީއޯ ފިނޭންސް


މަޝްރޫޢުތައް - މޯލްޑިވްސް ކޮންޒަވޭޝަން ޕޯޓަލް\nދިވެހިރާއްޖޭގައި ސަރުކާރާއި އަދި އެހެނިހެން ފަރާތްތަކުން ދަނީ ރާއްޖޭގެ ޤުދްރަތީ ވަސީލަތްތައް ހިމާޔަތްކުރުން ހަރުދަނާ ކުރުމަށްޓަކައި ދިރާސާ މަޝްރޫޢުތަކެއް ހިންގަމުންނެވެ. މި ސަފްހާއިން ރާއްޖޭގައި މިހާރު ހިނގާ މިފަދަ ހުރިހާ މަޝްރޫޢަކާއި އަދި އެ މަޝްރޫޢުތައް ހިންގާ ޖަމާޢަތްތަކާބެހޭ މަޢުލޫމާތު ލިބޭނެއެވެ.\nދިވެހިރާއްޖޭގެ ސައެންސް މަޝޤރޫޢުތައް\nA joint initiative of IUCN, MEE, MoFA, MRC and EPA, project REGENERATE (sponsored by USAID) aims at developingaResilience-Based Management (RBM) framework to improve the ability of policy-makers and stakeholders in the Maldives to understand and address the risks from global, regional and local-scale pressures on their environment.\nނޭޝަނަލް ކޮރަލް ރީފް މޮނިޓްރިންގް ފްރޭމްވަރކް\nނޭޝަނަލް ކޮރަލް ރީފް މޮނިޓްރިންގް ފްރޭމްވަރކަކީ ވެޓްލޭންޑް ކޮންޒަވޭޝަން އެންޑް ކޮރަލް ރީފް މޮނިޓޮރިންގް ފޮރ އެޑެޕްޓޭޝަން ޓު ކްލައިމެޓް ޗޭންޖް ( އެންސީއާރއެމްއެފް ) ޕްރޮޖެކްޓް ގެ ބައެކެވެ. އެންސީއާރއެމްއެފް އަކީ ރިސޯޓްތަކާ ޑައިވްސެންޓަރު ތަކުން ޤުދްރަތީ ވަސީލަތްތަކާ ބެހޭ މަޢުލޫމާތު އެއްކުރުމުގައި ބައިވެރިވާ މިންވަރު އިތުރު ކުރުމުގެ މަޤްޞަދުގައި ތައްޔާރު ކޮށްފައިވާ އޮންލައިން ޕްލެޓްފޯމެކެވެ. މި ޕްރޮޖެކްޓްގެ ސަބަބުން މުރަކަ ފަރުތައް މިހާރަށް ވުރެ ރަނގަޅަށް ބެލެހެއްޓުމަށް ބޭނުންވާ ސައެންޓިފިކް ހެކި ހޯދޭނެކަމަށް ބެލެވެއެވެ.\nުނައިޓެޑް ނޭޝަންސް އެންވަޔަމަންޓަލް ޕްރޮގްރާމް (ޔުނެޕް) އިން ގްރީން ފިންސް އުފައްދާފައިވަނީ ރީޖަނަލް ސީޒް ޕްރޮގްރާމްގެ ދަށުން މުރަކަ ފަރުތައް ހިމާޔަތްކުރުމާއި ގެއްލުންދެނިވި ފަތުރުވެރިކަމުގެ އުސޫލުތައް މަދުކުރުމަށް އާއްމު ހޭލުންތެރިކަން އިތުރުކުރުމަށް ހިންގާ ހަރަކާތުގެ ބައެއްގެ ގޮތުންނެވެ. ގްރީން ފިންސް ބަލަހައްޓަނީ ބެންކޮކްގައި ހުންނަ ޔުނެޕްގެ ކޮރަލް ރީފް ޔުނިޓާއި ރީފްވޯލްޑާއި ގުޅިގެނެވެ. ގްރީންފިންސްއަކީ ވަރަށް ފުޅާ ދާއިރާއެއްގައި ޑައިވް ސެންޓަރުތަކާއި، ސްނޯކްލިންގް އޮޕަރޭޓަރުން، އާއްމު ރައްޔިތުން އަދި ސަރުކާރުތަކަށް ތިމާވެއްޓަށް ބުރަ ނުވާނެ ގޮތުގެ މަތިން މަސައްކަތް ކުރުމަށް ބާރު އަޅުވާ ވިސްނުމެކެވެ. މި މަސައްކަތް ބޮޑަށް ހިންގެނީ އަމިއްލަ ފަރާތްތަކުން ކުރާ ފަތުރުވެރިކަމުގެ ހަރަކާތްތަކުގައި ކޯޑް އޮފް ކޮންޑަކްޓަކަށް ތަބާވެގެނެވެ.\nދިވެހިރާއްޖޭގެ ދިރާސާ ކުރާ ޖަމާއްތްތައް


ފުން އިހުސާސެކޭ6– Esfiya\nލޫކަސް ވަދެ ދޮރުވެސް ތަޅުލި އަޑު އިވިފައި އަނާނީއަށް ތެޅިގަނެވުނެވެ. ނަމަވެސް، ދެވަނަ ސިކުންތުގައި އޭނާ ހުރީ ލޫކަސްގެ އަތުތެރޭގައި ހައްޔަރުވެފައެވެ. އަނާނީ ފަދަ ލޫޅާފަތި ހަށިގަނޑެއްގެ ވެރިއަކަށް، އެ ބާރުގަދަ އަތުތެރެއިން ސަލާމަތްވުމަކީ ކިތަންމެ އުނދަގޫ ކަމެއްކަން އެނގިހުރެ ވެސް، ހަރަކާތްކުރަން ފެށީ ސަލާމަތްވާށެވެ. އޭރު އޭނާ ގަނެފައި ހުރި ބިރަށްވުރެ ބޮޑަށް އައިސްފައި ހުރި ރުޅި މާގަދައެވެ. އޭނާގެ ބާރު ހުރި ނަމަ ލޫކަސް ގައިގައި ތަޅައިގަތް ގަތީނުން ނުވެސް ތެދުވެވޭ ވަރު ކޮށްލީހެވެ.\nތެޅިތެޅި އަނާނީ ވަރުބަލި ވެއްޖެކަން އެނގުމުން ލޫކަސް ކުޑަކޮށް ދޫދިނެވެ. އެ ދަނޑިވަޅަށް ބަލަބަލައި ހުރި އަނާނީ، އެނބުރިގަނެފައި ލޫކަސްގެ ކޯމައްޗަށް ހޫނު އެތިފަހަރަށް އަރުވައިލީ، ގައިގައި ހުރި ހުރިހާ ބާރެއް ލައިގެނެވެ. އަދި އަވަސްއަވަހަށް ލޫކަސް އޭނާއާ ދުރަށް ކޮއްޕައިލިއެވެ.\n“ކަލޭ ހާދަ ލަދުކުޑައޭ! ހަމަ މިހާރު މިތަނުން ނުކުމޭ! ނުކުންނާށޭ!” އަނާނީގެ އަޑު ބާރެވެ. މިކަމުން އެކަނި ވެސް އޭނާ އައިސްފައި ހުރި ރުޅި، ލޫކަސްއަށް ވަޒަން ކުރެވޭނެއެވެ.\n“ޝްޝްޝް! ވޮލިއުމް ޑައުން ބޭބީ. ތި ބުނަން އުޅޭ އެއްޗެއް ތަންކޮޅެއް މަޑުން، ލޯބިން ބުންޏަސް މަށަށް އިވޭނެއޭ.” ލޫކަސް އަނެއްކާވެސް އަނާނީއާ ކައިރިވެލިއެވެ. އޭނާ ވާހަކަ ދެއްކީ ވައިއަޑުންނެވެ.\n“މަ އަޑު އިއްވަން ބޭނުން އެހެން މީހުންވެސް އެބަތިއްބޭ! އެމީހުންނަށް ވެސް އެނގެން ޖެހޭނެ އެންނު ކަލޭގެ ހުރި ގޮތްކުޑަކަން!” އަނާނީގެ އަޑުގައި ނަފްރަތު ނޫން އެއްޗެއް ނުވެއެވެ.\nލޫކަސް ފެށީ ހޭށެވެ. ” ބޭބީ އަކަށް ނޭނގޭތަ؟ މިގޭގަ ހުންނަނީ ސައުންޑްޕްރޫފު ވޯލްސްއޭ! އެހެންނޫނަސް ދޮންބެ އަކީ ވަރަށް ނިދިގަދަ މީހެއް. ތި އަޑެއް އެމީހުންނަކަށް ނީވޭނެ. އެހެންވީމަ ހަޅޭއްލެވައިގެން ތި ލޯބި އަޑު ހަލާކުކުރުމުގެ އެއްވެސް ޕޮއިންޓެއް ނެތެންނު؟ ސްޓޮޕް ވޭސްޓިންގ ދެޓް އެނާރޖީ، ވީ ހޭވް މޯ ތިންގްސް ޓު ޑޫ.” އޭނާ އަނާނީގެ ތުންފަތުގައި އިނގިލި ކުރިން ބީހިލިއެވެ. ނަމަވެސް އަނާނީ އެ އަތް ފޮޅުވައިލީ ނިކަން ބާރަށެވެ.\n“ކޮބާތަ ކަލޭގެ ބޭނުމަކީ؟” އަނާނީގެ އަޑު މަޑެއްނުވެއެވެ. އޭރު ރުޅިއައިސްގެން ދަތްކުނޑި ވިކައިލައިފައި ހުރިލެއް ބާރު ކަމުން، އެ ދަތްތައް ވެސް ބިންދައިގެން ގޮސްދާނެހެން ހީވެއެވެ.\n“މަގޭ ބޭނުމަކީ ހަމަ އަނާނީގެ ވެސް ބޭނުން. އެކަމަކު ތަފާތަކީ، އަނާނީ މާ ނޫންކަމެއް ހެދިގެން އުޅޭކަން. ގައިމު ރޭގަވެސް ފިރިހެނަކާ އެއްކޮށް ހުއްޓާ ބަސްޓުވެފަ އޮތީ. ޔަގީނޭ ގެސްޓު ހައުސް އަކުން ކަން އައީ. ދެން ވަކި ކީއްވެ މަގޭ ކުރިމަތީ މާ އިނޮސެންޓު ވެގެން އުޅެނީ؟ ޑޯންޓް ޔޫ ތިންކް އިޓްސް ޓައިމް ޔޫ ޓޭކް އޯފް ދެޓް ވާރޖިން މާސްކް؟” ލޫކަސްގެ މި ލަފްޒުތައް އަހަން ހުރެފައި އަނާނީގެ ރުޅިގަނޑު ކޮންޓްރޯލުން ނެއްޓުމުން، އަނެއްކާވެސް އަތް އުފުލައިލެވުނީ ދެވަނަ ހަމަލާއަކަށެވެ. ނަމަވެސް އެފަހަރު ލޫކަސް ހުރީ ހުށިޔާރުވެގެންނެވެ. އަދި އެ އަނދިރިގަނޑަށް ލޯ ވެސް ހުރީ ރަނގަޅަށް ހޭނިފައެވެ. އެހެންކަމުން އަނާނީގެ އަތުގައި ހިފެއްޓީ ހަމަ ރަނގަޅު ވަގުތުގައެވެ. އަދި އެއައްފަހު، އެ އަތުގެ އުޅަނބޮށީގައި ހިފައިފައި މަޑުމަޑުން ލޫކަސްއާ ކައިރިކޮށްލިއެވެ. “ބޭބީ ޔޫ އާ ސޯ ވައިލެންޓް. މްމްމް އައި ލައިކް ދެޓް. އެކަމަކު މިރޭ މޫޑު ގޮއްސި. ބަޓް ރިމެމްބަރ، ދިސް އިޒް ޖަސްޓް އެ ޓްރެއިލަރ. ގުޑްނައިޓް” މިހެން ކިޔައިފައި އެ ކޮޓަރިން ނުކުމެގެން ދިޔައެވެ.\nއަނާނީ ބޭނުންވީ ހަޅޭއްލަވާށެވެ. އެވަގުތުން އެވަގުތަށް ވެސް އެގެއިން ނުކުމެގެން ދާށެވެ. މަންމައަށް ގުޅައިފައި ހުރިހާ އެއްޗެއް ކިޔައިދޭށެވެ. ނަމަވެސް އެ ހިތްވަރެއް އޭނާގެ ނެތެވެ. އައިސްފައި ހުރި ގަދަ ރުޅިގަނޑު، ކަރުނައަށް ބަދަލުވާކަށް ހިނދު ކޮޅެއް ވެސް ނުނެގިއެވެ.\nދޮރުގައި ލެނގިލައިގެން، ދެކަކޫމަތީ ބޯއަޅައިގެން ރޯން އިން އަނާނީއަށް އިސްއުފުލައިލެވުނީ އޭނާގެ ފޯނުން އަޑެއް ކިޔުމުންނެވެ. އޭރު އެނދުމަތީގައި އޮތް ފޯނުގެ ސްކްރީން ކުޑަ ހިނދުކޮޅަކަށް ދިއްލިފައި ނިވުން ތަން ފެނުނެވެ. އަނާނީ ފޫހި ގޮތަކަށް ތެދުވެ، ދެލޮލުން ފޭބި ކަރުނަތައް ފޮހެމުން ފޯނާ ދިމާއަށް ހިނގައިގަތެވެ. އޭނާ ހުރީ މުޅި ދުނިޔެމަތިން ވެސް ފޫހިވެފައެވެ.\n“ނުވެސް ނިދާ ކުއްޖެއް ދޯ” ޔާނިއު ފޭސްބުކް މެސެންޖާ އިން ފޮނުވައިފައި އިން މި މެސެޖު ފެނިފައި އަނާނީގެ ދެލޮލުގައި ވިދުވަރެއް އުފެދުން ކަހަލައެވެ. ހިތް ތެޅިގަތީ ބުނަން ނޭނގޭފަދަ ގޮތަކަށެވެ. އޭނާ ހުރީ މީހަކާ ވާހަކަ ދައްކާލާ ހިތުން ކެތްމަދުވެފައެވެ. އެ މީހަކީ ޔާނިއުއަށް ވުމަކީ އަދި މާ ރަނގަޅަށް ދިމާވި ކަމެކެވެ.\n“3ޖީ އޮން ކޮށްގެން ހުރެވުނީމަ އޮން ކަމަށް ދައްކަނީ” އަނާނީ އަވަހަށް ރިޕްލައި ކޮށްލި އިރު އޭނާގެ ހިތާމަތައް ވެސް ހިނދުކޮޅަކަށް ހަނދާން ނެތުން ކަހަލައެވެ.\n“ވައި ވެގެން މެސެޖު ކޮށްލީ ހަމަ ހަހަހަ. ގޯ ބެކް ޓު ސްލީޕް.” ޔާނިއު ފޮނުވައިލި މެސެޖުގައި ވިއެވެ.\n“ނުނިދޭނެ. މައި ލައިފް ސަކްސް. ޕްލީޒް ހެލްޕް މީ…” މި މެސެޖު ފޮނުވައިލި އިރު އަނާނީގެ ދެލޮލަށް އަނެއްކާވެސް ކަރުނަ ޖަމާވެއްޖެއެވެ. ޔާނިއުއަކީ އޭނާ މާ ރަނގަޅަށް ދަންނަ މީހެއް ނޫންކަން އެނގިހުރެވެސް މިގޮތަށް މެސެޖު ކުރެވުނީ މީހެއްގެ އެހީއަކަށް ބޭނުންވެފައި ހުރިލެއް ބޮޑުކަމުންނެވެ. އޭނާގެ ބޮލުތެރޭގައި ހިނގާ ހުރިހާ ކަމެއް ހިއްސާކުރަން ބޭނުމެވެ. އޭނާއަށް މަގެއް ދައްކައިދޭނެ މީހަކު ބޭނުމެވެ. ޔާނިއު އޭނާއަށް އެހީވެދޭނެ ނަމައެވެ.\n“ކިހިނެއްވީ؟” ޔާނިއުގެ ފަރާތުން ރިޕްލައި އެއް ލިބުނީ އިރުކޮޅެއް ފަހުންނެވެ.\n“އެވްރީތިންގ ވޯޒް ފައިން އަންޓިލް ލޫކަސް ކޭމް. އޭނަ އަހަރެންގެ ފަރާތުން ބޭނުންވެގެން އުޅެނީ ކޮންކަމެއް ކަމެއް ނޭނގެ. އަބަދުވެސް އުނދަގޫ ކުރަނީ. ނުވިތާކަށް މިރޭ.. މި ކޮޓަރިއަށް ގަދަކަމުން ވަދެގެން ހީ އީވަން ޓަޗްޑް މީ! ހީ އިޒް އެ ޕާރވާރޓް!” އަނާނީ ކުރުގޮތަކަށް ކިޔައިދިނެވެ.\n“ވަޓް؟ ލޫކަސް އަކީ ކާކު އޯ؟” ޔާނިއުއަށް މާބޮޑަށް ވާނުވާ އޮޅުމެއްނުފިލިއެވެ.\nއަނާނީއަށް އެވަގުތު ރޮވެން ފެށުމުން ރިޕްލައި އެއް ނުކުރެވުނެވެ. ނަމަވެސް ޔާނިއު ވަރަށް ގިނަ މެސެޖު ކުރިއެވެ. އަދި އަނާނީއާ ދިމާވާން ބޭނުންކަމުގައި ވެސް ބުނެފައި އޮތެވެ. އަނާނީގެ ވާހަކައަށް އޭނާ މާބޮޑަށް ޝައުގުވެރިކަން އުފެދުނީ ކަމުގައި ވެސް ވެދާނެއެވެ.\nޔާނިއު ކޮށްފައި ހުރި މެސެޖުތައް އަނާނީއަށް ރަނގަޅަށް ބަލައިލެވުނީ އަނެއްދުވަހުގެ ހެނދުނު ހޭލެވުމުންނެވެ. އޭނާގެ ހިތަށް އުފާވެރިކަމެއް ވެރިވީ ޔާނިއު އޭނާ އިތުރަށް އެނގެން ބޭނުންވާ ކަމަށާއި، ދިމާވެލަން ހިނގާށޭ ބުނެފައި އޮތް މެސެޖު ފެނިފައެވެ. އަދި، ޔާނިއުގެ ނަންބަރުވެސް ދީފައި އޮތެވެ.\nއަނާނީ ރޭ ލޫކަސްގެ ވާހަކަ ޔާނިއުއަށް ކިޔައިދިނީ ކޮންމެހެން ޔާނިއުގެ ސަމާލުކަން އަތުލުމުގެ ނިޔަތަކު ނޫނެވެ. ނަމަވެސް މިވީ ގޮތް މާ ރަނގަޅެވެ. އެންމެފަހުން ޔާނިއުއާ ދިމާވާ ގޮތްވެސް މެދުވެރިވީތާއެވެ. އަނާނީއަށް ހިނިތުންވެލެވުނީ، އޭނާގެ ހަޔާތުން އުފާވެރިކަން އެއްކޮށް ފިލައިނުދާކަން އިހުސާސްވުމުންނެވެ. އެހެނަސް ލޫކަސް ރޭ ކުރި ވިޔާނުދާ ކަންތަކުގެ ސަބަބުން އޭނާއަށް ދުވަހަކުވެސް މާފުނުދޭން ހިތުގައި އަޒުމްކަނޑައެޅުނެވެ. ޔާނިއުއާ ގާތްކަމެއް އުފެދެން މެދުވެރިވި ސަބަބަކީ އެ ހާދިސާ ކަމުގައި ވީނަމަވެސް، ޔާނިއުއަކީ އަދި މުޅިން އެހެން ޞަފްހާއެކެވެ.\nއަނާނީ އެދުވަހު ކޮލެޖަށް ގޮސްފައި ލިބުނު ހުސް ވަގުތުކޮޅެއްގައި ޔާނިއު ދިން ނަންބަރަށް މެސެޖު ކޮށްލިއެވެ. މިއީ އަނާނީ ކަމާއި، ދިމާވާން އޭނާވެސް ބޭނުންވާ ކަމުގައި ބުނެއެވެ.\nހަމަ އެދުވަހެވެ. އަނާނީއާއި ރީޝާ ކޮލެޖު ނިމިގެން ގެއަށްދާން ނުކުންނަނިކޮށް އަނާނީގެ ފޯނު ރިންގުވާން ފެށިއެވެ. އަނާނީ ދަބަހުން ފޯނު ނަގައިފައި އެއީ ކާކުކަން އެނގުމުން، އެވަގުތު އެފޯނަށް ކަޅި އަޅައިގެން ހުރި ރީޝާއަށް ފޮރުވަން ވެގެން ފޯނު އަވަސް އަވަހަށް ފުރަގަހަށްލިއެވެ. މިމަންޒަރު ފެނިފައި ރީޝާ ގާތަށް ރުޅި އައެވެ.\n“މިހާރަކަށް އައިސް އަނާ ކިހިނެއްތަ ތި އުޅެނީ؟ މަށަށް ކަންކަން ސިއްރު ކޮށްގެން، އެއްވެސް ކަމެއް ކިޔައިދެނީކީ ނޫން! ތީ މަ ވަރަށް ނައްޓާ ސިފައެއް އިނގޭ!” އެއްނޭވާއިން ޜީޝާ ބުނެލިއެވެ.\nއަނާނީ އެއްޗެއް ބުނަން އަނގަހުޅުވައިލުމުން، ރީޝާ އަތުގެ އިޝާރާތުން އެކަން މަނާކުރިއެވެ. އަދި ބުންޏެވެ. “ކޮންމެހެން އިތުރު ދޮގުތަކެއް އަޑު އަހާކަށް ބޭނުމެއް ނޫން. ލުކް، އައި ނޯ އަރީން ލައިކްސް ޔޫ. ހީ އިޒް މައި ބެސްޓް ފްރެންޑް ޓޫ. އަނާ މަށަށް ކަންކަން ޝެއާ ނުކުރިޔަސް އޭނަ ކުރޭ. އެހެންވީމަ ތިދެމީހުންގެ ކަންތައްގަނޑު މަށަށް ފޮރުވުމުގެ ބޭނުމެއް ކޮބާ؟”\n“ވަޓް..” އަނާނީއަށް ލިބުނީ މުޅިން އައު މައުލޫމާތެކެވެ. އަރީން އޭނާދެކެ “ލައިކު” ވާކަމެއް އަރީން ބުނެފަކާ ނެތެވެ. ނަމަވެސް ރީޝާއަށް އެ ހީކުރެވުނީ އެހެންނެވެ.\n“ސޯ މަށަށް ހުރިހާ އެއްޗެއް ތެދުތެދަށް ކިޔައިދޭނީތަ ނޫނީ..” ރީޝާ ހިނގުން ހުއްޓައިލައިފައި އަނާނީއާ ދިމާއަށް ބަލަން ފެށީ ހަށަންބަނދެގެން ހުރެއެވެ.\nއަނާނީ އެވަގުތުކޮޅު ހަމަހިމޭންވެލައިގެން ހުރީ ވިސްނާށެވެ. ރީޝާއަށް ހުރިހާ ކަމެއް މިވަގުތު ކިޔައިދޭނީ ހެއްޔެވެ؟ އެ ވިސްނުމުގައި ހުއްޓައި ދެތިން މިނިޓު ފާއިތުވެގެން ދިޔައެވެ. އަނާނީގެ ފަރާތުން އެއްވެސް ޖަވާބެއް ނުލިބުމުން ރީޝާ ހިތްހަމަނުޖެހިގެން ހިނގައިގަތީ “އޯކޭ ބާއި” އޭ ބުނެލާފައެވެ. އޭނާއަށް ހީވީ އަނާނީ އޭނާއަށް ކަންކަން ހިއްސާކުރަން އެއްގޮތަކަށްވެސް ބޭނުންނުވަނީ ކަމުގައެވެ. އެފަދަ މީހެއްގެ ފަރާތުން ގަދަކަމުން އެއްޗެހިތަކެއް ނުހޯދޭނެއެވެ.\nރީޝާ އޭނާ ބަހައްޓައިފައި އެހެން މަގެއް އަޅައިގެން ދިޔަތަން ފެނުމުން އަނާނީ ދެރަވިއެވެ. ނަމަވެސް ގެއަށް ގޮސް ރީޝާއަށް ގުޅައިގެން އޭނާ ހަމައަކަށް އަޅުވާނީ ކަމަށް ނިންމައިގެން އަނާނީވެސް އިތުރަށް މަޑުނުކޮށް ގެއާ ދިމާއަށް ހިނގައިގަތެވެ. އަދި ވަކި ހިސާބަކުން ޔާނިއު އޭނާއަށް ގުޅިކަން ހަނދާންވެގެން، ފޯނު ނަގައިފައި ޔާނިއުއަށް ގުޅައިލިއެވެ. މާ ގިނަ އިރެއް ނުވެ ޔާނިއު ފޯނު ނެގިއެވެ.\n“ސޯ މިރޭ ކިހިނެއް ވާނީ؟” ފޯނު ނެގި ގޮތަށް ޔާނިއު ސުވާލުކޮށްލިއެވެ. އަދި އަނާނީއަށް އެއްޗެއް ބުނުމުގެ ފުރުސަތެއްވެސް ނުދީ، ދާންވީ ތަނާއި ވަގުތުވެސް ހާމަކުރިއެވެ.\n“އޯކޭ..” މަޑު ރާގެއްގައި އަނާނީ ބުނެލިއެވެ.\n“އޯކޭ ސީ ޔޫ ދެން!” މިހެން ކިޔައިފައި ޔާނިއު ފޯނު ކަނޑައިލިއެވެ. އަނާނީއަށް ދެބުމަ ހިއްލައިލެވުނީ ޔާނިއުއަކީ ހަގީގަތުގައި ވެސް އެހާ ފޮނި މީހެއް ބާއޭ ހިތުގައި ސުވާލު އުފެދިފައެވެ. ނޫނީ އޭނާ ކޮންމެވެސް ކަމެއްގައި މާ ބިޒީކޮށް އުޅޭ ވަގުތެއް ކަމުގައިވެސް ވެދާނެއެވެ.\nއަނާނީ ގެއަށް ވަންނަމުން ވެސް ލޫކަސްގެ މޫނު ނުފެނުމަށް އެދި ދުޢާ ކޮށްލެވުނެވެ. ނަސީބު ރަނގަޅުކަމުން އެވަގުތަކީ ލޫކަސް ގޭގައި އުޅޭ ވަގުތަކަށް ނުވިއެވެ. އަނާނީއަށް ހަށިފުރައި ނޭވާއެއް ލެވުނެވެ. އަދި ކޮޓަރިއަށް ވަދެ ކުޑަކޮށް ތާޒާ ވެލައިގެން ނުކުތީ ގޭތެރޭގައި ކުރަން ހުރި މަސައްކަތްތައް އަވަހަށް ކޮށް ނިންމައިލާށެވެ. ޔާނިއު9ޖަހާއިރަށް ގަޑި ކިޔައިފައި އޮތުމުން، އޭނާ ހުރީ ކުޑަކޮށް އެކަމާ ނުތަނަވަސްވެސް ވެފައެވެ. އެއީ އަސްލެއްކަން އޭނާއަށް އަދިވެސް ރަނގަޅަކަށް ގަބޫލެއްނުކުރެވެއެވެ. ހުރިހާ ކަމެއް މި ހިނގަނީ މާ އަވަހަށެވެ. ނަމަވެސް އޭނާގެ ޝަކުވާއެއް ނެތެވެ. މި ދިޔަ ދެވަރަކަށް ހަފްތާގެ ތެރޭގައި އޭނާ އެންމެ ބޭނުންވެފައި ހުރި ކަމަކީ ޔާނިއުއާ ގުޅުން ބަދަހިކުރާށެވެ. ޔާނިއުއާ ބައްދަލުކޮށްލާށެވެ. އެހެންކަމުން މިއަދު އެކަން ހަގީގަތަކަށް ވާން އަންނަ އިރު، ފަސްޖެހިގެން ނުވާނެއެވެ.\nކުރަން ހުރި ހުރިހާ ކަމެއް ނިންމައިލަފައި ކޮޓަރިއަށް ވަންނަން ދަނިކޮށް، ލިއުޝާއާއި ފައިސަލް، އަޒްކާ ގޮވައިގެން އެމީހުންގެ ކޮޓަރިން ނުކުތް ތަން ފެނިފައި އަނާނީ މަޑުކޮށްލީ، ލިއުޝާކުރެން ބޭރަށް ދިއުމަށް ހުއްދަ ހޯދާށެވެ. އޭރު އެ ދެމަފިރިންނާއި އަޒްކާ ވެސް ތިބީ ބޭރަށް ދާން ތައްޔާރުވެގެން ކަމަށް ލަފާކުރެވެއެވެ.\n“މައްސަލައެއް ނެތް. އެކަމަކު 10:30 ވުމުގެ ކުރިން ގެއަށް ވަންނާތި.” ލިއުޝާގެ ޖަވާބަކީ މިއެވެ. އަދި މިހެން ބުނެފައި މަޑު ނުކޮށް ގެއިން ބޭރަށް ނުކުންނަން ހިނގައިގަތެވެ. ފަހަތުން ދިޔަ ފައިސަލް ދިޔައީ އަނާނީއަށް ހިނިތުންވެލާފައެވެ. އަދި ފައިސަލް އުރާލައިގެން ހުރި އަޒްކާ ވެސް އަނާނީއަށް ހަނާ އަޅައިލިއެވެ.\nއަނާނީ ކޮޓަރިއަށް ވަދެފައި، ފެންވަރަން ވެގެން ތުވާލި ނަގަނިކޮށް ޑްރެސިންގ ޓޭބަލް މަތީގައި އޮތް އޭނާގެ ފޯނު ފެނިފައި ކުއްލިއަކަށް ރީޝާ މަތިން ހަނދާންވިއެވެ. އަދި ތުވާއްޔަކަށް ތުވާއްޔެއް ދޫކޮށްލައިފައި އަވަހަށް ފޯނު ނަގައިގެން ރީޝާއަށް ގުޅަން ފެށިއެވެ. މި ހުރިހާ އިރު ރީޝާ އޭނާދެކެ ރުޅިއައިސްފައި ހުރިކަން ހަނދާނެއްނެތެވެ. ވާނީވެސް އެހެންތާއެވެ. ޔާނިއު ނޫން މީހަކާ މެދު ވިސްނާކަށް އޭނާގެ ސިކުނޑި ތަނެއް ވެސް ނުދެއެވެ.\nރީޝާއަށް ގުޅައި ގުޅައި ފޯނަށް ޖަވާބެއް ނުދިނެވެ. އޭރު ގަޑިން އަށެއް ޖަހައިފައި ވުމުން، އަނާނީ ދެން ވަނީ ފެންވަރާށެވެ. އަދި ފެންވަރައިގެން އައިސް ރީޝާއަށް މެސެޖެއް ކޮށްލިއެވެ. “ޜީޝް.. އައި އޭމް ރިއަލީ ސޮރީ ފޯ އެކްޓިންގ ދެޓް ވޭ ޓުޑޭ. ބަޓް މާދަން ހުރިހާ އެއްޗެއް ކިޔައިދޭނަން. އައި ޕްރޮމިސް. ރުޅި އައިސް ނުހުންނައްޗޭ ދެން. ލަވް ޔޫ.”\nއަނާނީ ގޭ ތިރީގައި މަޑުކޮށްލީ ރީތިވެގެން އައިހެވެ. އޭރު ނުވައެއް ރަނގަޅަށް ނުޖެހިއެއް ކަމަކު، ޓެކްސީއެއް ހޯދައިގެން ޔާނިއު ބުނި ކެފޭއަށް ދާން ނިންމީ، ލޫކަސްއަށް ފެނުމުގެ ކުރިން އަވަހަށް އެތަނުން ދާން ބޭނުންވުމުންނެވެ. ކުރީ ދުވަހު ވީގޮތް އޭނާ ހަނދާނެއް ނުނެތެއެވެ.\nޓެކްސީއަށް އެރިތަނާ، މުޅި ޓެކްސީގައި ވެސް ހިފައިލީ އަނާނީ ޖަހައިފައި ހުރި “ގުޑް ގާލް” ގެ ވަހެވެ. ކޮންމެވެސް ވަރަކަށް މޭކަޕް ކޮށްލައިގެން ހުއްޓަސް، އޭނާގެ ސިފައެއް ނުގެއްލެއެވެ. ލައިގެން ހުރި ކަޅުކުލައިގެ އަތްދިގު ޓޮޕްކޮޅުގެ މޭމަތީގައި ނާޑުވާހެން ފުރައިފައި ހުއްޓެވެ. އަދި ގަދަ ނޫ ކުލައިގެ ޑެނިމް ޖީންސް، އެ ޓޮޕްކޮޅާ ނުހަނު ގުޅެއެވެ.\nޓެކްސީ ވަކިހިސާބަކަށް ދުއްވައިލިތަނާ، ވާރޭ ކަނިކަނި ޖަހަން ފެށިއެވެ. އަނާނީ ކާރުގެ ކުޑަދޮރުން ބޭރަށް ބަލަން އިނީ ހިތް ނުތަނަވަސްވެފައެވެ. ވާރޭ ވެހެންޏާ ޔާނިއު ނުވެސް އަންނާނެ ކަންނޭނގެއެވެ. ނަމަވެސް އެދުވަސް އެއްކޮށް އޮތީ އުޑުމަތި ބަނަކޮށެވެ. އެހެންކަމުން، ޔާނިއު ދައުވަތު ދިން އިރުވެސް ވާރޭ ވެހިދާނެ ކަމަށް ވިސްނައިފައި އޮންނަން ޖެހޭނެއެވެ.\nކެފޭގެ ދޮރުމައްޗަށް ކާރު ހުއްޓައިލި އިރު ވާރޭ ވަނީ ފުދޭވަރަކަށް ބޯކޮށްލާފައެވެ. އަނާނީ ޑްރައިވަރަށް ފައިސާ ދައްކައިފައި ކާރުން ފައިބައިގެން އައިސް ކެފޭއަށް ވަނީ ދުވެފައި ކަހަލަ ގޮތަކަށެވެ. އެހާ ރީތިވެގެން ހުރެ ތެމޭކަށް އޭނާ ބޭނުމެއް ނޫނެވެ.\nކެފޭއަށް ވަދެގެން އައި އަނާނީއަށް، އެވަގުތު އެތާ ތިބި އެންމެންވެސް ކުރަން ހުރި ކަންކަން ހުއްޓައިލައިފައި ބަލަންފެށިއެވެ. މިހާ ރީތި ކުއްޖެއް އެކަނިމާއެކަނި މިތަނަށް މި އައީ ވާރޭއިން ހިޔާވާންހެއްޔެވެ؟ އަނާނީ ކުޑަކޮށް އިސްޖަހައިލައިގެން ހުރެ، ހުސް މޭޒެއް ކައިރީ އިށީނެވެ. ހަމައެއާއެކު، އެންމެންވެސް އެމީހެއް ކުރަންހުރި ކަމަކަށް އެނބުރެނެވެ. މިއީ މާ ގިނަ މީހުން ތިބި ތަނަކަށް ނުވި ކަމަށްޓަކައި އަނާނީއަށް ހިތާއިހިތުން ޝުކުރުކޮށްލެވުނެވެ.\nކޮފީގެ މީރު ވަހުން މުޅިތަން ތާޒާ ކޮށްދެއެވެ. ނަމަވެސް އަނާނީގެ ހިތް ބާރަށް ތެޅެމުން ދިޔައީ ކީއްވެކަމެއް ނޭނގެއެވެ. ޔާނިއު އޭނާއަށް ލަނޑެއް ދިނީ ކަމަށް ހީވަނީއެވެ. އޭނާ އެކަނި މިތާ އިންނާކަށް ބޭނުމެއް ނޫނެއެވެ. މިހާރު ދެތިން ފަހަރަކު ވެއިޓަރު ވެސް އޭނާ ކައިރިން ހުރަސްކޮށްލައިފިއެވެ. ގެންނަންވީ ކޯއްޗެއްހޭ އަހާ ފަދަ ނަޒަރަކުން އޭނާއާ ދިމާއަށް ބަލަމުންނެވެ. މިއީ ފިނިކޮށްލަން އައިސް އިންނަ ތަނެއް ނޫންކަން ހަނދާންކޮށްދޭ ފަދަ ރުންކުރު ނަޒަރެކެވެ. އަނާނީ ވަކި ކުރާނީ ކީއްހެއްޔެވެ. އޭނާއަކީ މިކަހަލަ ތަންތަނަށް އައިސް އުޅޭ ކުއްޖެއް ނޫނެވެ. ރީތި ފިރިހެނެއްގެ ހައްގުގައި މިއަދު މިތަނަށްވެސް އަންނަން ޖެހުނީއެވެ.\nހައެއްކަފަހަރު ޔާނިއުގެ ނަންބަރަށް ގުޅިއްޖެއެވެ. ނަމަވެސް އޭނާގެ ހަބަރެއް ނުވެއެވެ. މިހާރު ގަޑިން9ޖަހައި 15 މިނިޓު ހިނގައިފިއެވެ. އަނާނީ މިތާ އިންނަތާ ބަރާބަރު ފަނަރަ މިނިޓު ވީއެވެ. އަނާނީ ނިންމީ އިތުރު ފަސް މިނިޓަށް ބަލައިފައި، ޔާނިއުގެ ހިލަމެއް ނުވެއްޖެނަމަ ގެއަށް ދާށެވެ. ނަމަވެސް އެހެން ނުވެއްޖެއްޔާ ކިތަންމެހާވެސް ރަނގަޅެވެ. ބޮޑު ލަދެއްގައި ބެދޭކަށް އޭނާ ބޭނުމެއްނޫނެވެ.\nކެތްމަދުވެފައި، ދޮރާ ދިމާއަށް ބަލަހައްޓައިގެން އިން އަނާނީއަށް ފެނުނީ ދޮރުން އެތެރެއަށް ވަދެގެން އައި، ބައިމަތި ފުޅާ، ދިގު އިސްކޮޅެއްގެ ވެރި ޒުވާނާއެވެ. ތުނބުޅިމަތިމަސް ރީތިވަރަކަށް ތުނިކޮށްފައި ހުރި އިރު، ފުދޭވަރެއްގެ ދިގު އިސްތަށިގަނޑު އޮތީ އެއްވެސް އަމާޒެއްނެތި ހާވާލެވިފައެވެ. މާދުރުންވެސް އެ ކަޅުކަންގަދަ، ބޯބުމަ ފާހަގަވާނެއެވެ. އެއީ ޔާނިއުއެވެ. އަނާނީގެ ދިގު އިންތިޒާރު މިއޮއް ނިމުމަކަށް އައީއެވެ.\nVarah rythi… When is next part\nV v v v v v v v nice.. When next … Plx avahan up kndhenchey next part…\nvvvv reethi…. haadha lahun up kury next part avaha up kohdhechey …. plx plx\nv salhi ekamaku v kuru\nI just started reading this story. Love it so far. Who is the male protagonist? Lucas or Yaan?


Harukashi fikurahvvure Dhivehi zuvaanun kanboduvanee corruption ah | Mihaaru\nޒުވާނުންނާ ގުޅޭ ގޮތުން ޔޫއެންޑީޕީ އާއި ކައުންޓަ ޓެރަރިޒަމް ސެންޓަރު ގުޅިގެން ހެދި ދިރާސާ ރިޕޯޓު މިއަދު ނެރެނީ.-- ފޮޓޯ: ހުސެއިން ވަހީދު/ މިހާރު\nހަރުކަށި ފިކުރަށް ވުރެ ޒުވާނުން ކަންބޮޑުވަނީ ކޮރަޕްޝަނަށް\n11 ޖުލައި 2019 - 15:02 31 comments\nރާއްޖޭގެ 28 ރަށަކުން 174 ޒުވާނުންނާ ސުވާލުކޮށް ހެދި ދިރާސާގައި ބުނެފައި ވަނީ ކޮރަޕްޝަން ނަގާފައި ދިވެހި ޒުވާނުން ދެން އެންމެ ކަންބޮޑުވަނީ ތައުލީމާއި މަސްތުވާތަކެއްޗާ މެދު ކަމަށެވެ.\nދިރާސާގެ ބައިވެރިންގެ ސަމާލުކަމަށް ދިނީ ހަތް މައްސަލައެކެވެ. އެ ހަތް މައްސަލަ، އެ މީހަކު އެންމެ ކަންބޮޑުވާ ތަރުތީބުން ލިސްޓްކުރަން ދިނެވެ.\nއެގޮތަށް ލިސްޓްކުރުމުން ގިނަ ޒުވާނުންގެ ނަޒަރުގައި ގައުމީ މައްސަލަތައް އަންނަނީ ތިރީގައި އެވާ ގޮތަށެވެ.\n4- ވަޒީފާ ނެތުން\n7- ޖިހާދުގެ ނަމުގައި އަނިޔާވެރިވުން\nދިރާސާގައި ބައިވެރިވި 60 ޕަސެންޓް މީހުން ވަނީ ލިސްޓްގެ އެންމެ ފަހަތަށް ދީނީ ހަރުކަށި ވިސްނުން ލައިފަ އެވެ.\nޒުވާނުންގެ ކަންބޮޑުވުންތަކާ ބެހޭ ގޮތުން ޔޫއެންޑީޕީ އާއި ކައުންޓަ ޓެރަރިޒަމް ސެންޓަރު ގުޅިގެން ހެދި ދިރާސާ ރިޕޯޓު ނެރުމުގެ ރަސްމިއްޔާތު .-- ފޮޓޯ: ހުސެއިން ވަހީދު/ މިހާރު\nދިރާސާގެ ބައިވެރިން ނިސްބަތްވާ ރަށްރަށުގެ ރައްޔިތުން ދީނީ ހަރުކަށި ވިސްނުމަށް ތާއީދުކުރާ ކަމަށް ބުނީ، ސާވޭގައި ބައިވެރިވި މީހުންގެ އެންމެ 10 ޕަސެންޓެވެ.\nދިރާސާގައި ބުނެފައިވާ ގޮތުގައި ވަޒީފާ ނެތް ދިވެހި ޒުވާނުންގެ ނިސްބަތް 26 ޕަސެންޓަށް އަރަ އެވެ.\nއާއިލާތައް ރޫޅުމުގެ އެއް ސަބަބަށް ސިޔާސީ ކަންކަން ވާ ކަމަށް ގިނަ ޒުވާނުން ދެކޭއިރު ސަރުކާރުން ޒުވާނުންނާ މެދު ވިސްނާ ކަމަށް ގަބޫލުކުރަނީ 50 ޕަސެންޓަށް ވުރެ މަދު ބައެކެވެ.\nރަށްރަށަށް ސަރުކާރުން ކުރާ ހޭދަ އިތުރުކުރަން ޖެހޭ ކަމަށް 88 ޕަސެންޓް ބައިވެރިން އެއްބަސްވެ އެވެ. ގެއިން ބޭރުގައި އަންހެނުން މަސައްކަތް ކުރަން ޖެހޭ ކަމަށް ގަބޫލުކުރާ ނިސްބަތް 84 ޕަސެންޓް އަށް އަރަަ އެވެ. ސަރުކާރުގައި މިހާރަށް ވުރެ މުހިއްމު ރޯލެއް އަންހެނުން ކުޅެން ޖެހޭ ކަމަށް 70 ޕަސެންޓް މީހުން ބުނެ އެވެ.\nރަށްރަށުގައި އިޖުތިމާއީ ރޫހު ވަރުގަދަކަމަށް ދެކެނީ އެންމެ 39 ޕަސެންޓް ޒުވާނުންނެވެ.\nވަޒީފާ ނުލިބެންޏާ ޑިގްރީއެއްގެ ބޭނުމަކީ ކޮބާ؟\nސާވޭ ފުރިހަމަކުރި ޒުވާނުން ވަނީ ގައުމުގެ ވެރިންނަށް ވަރުގަދަ މެސެޖްތަކެއް ވެސް ދޫކޮށްފަ އެވެ. އެގޮތުން ކޮރަޕްޝަންގެ ސަބަބުން ކިޔެވުމާ ބައެއް މީހުން ދުރަށް ދާ ކަމަށް އެއްބަސްވި އެވެ. އަދި ވަޒީފާއެއް ނުލިބެންޏާ ޑިިގްރީއެއް ހެދުމުގެ ބޭނުމަކީ ކޮބައިތޯ ގިނަ ޒުވާނުން ސުވާލު އުފެއްދި އެވެ. ބުރަކޮށް މަސައްކަތްކުރާ ނަމަ ވަޒީފާގައި ކުރިއަށްދެވޭނެ ކަމަށް އިސް ވެރިން ބުންޏަސް ހަގީގަތަކީ އެއީ ނޫން ކަން ވެސް ދިރާސާގައި ވަނީ ފާހަގަކޮށްފަ އެވެ.\nދިރާސާ ރިޕޯޓު ނެރުމުގެ ރަސްމިއްޔާތުގައި، ޔޫއެންޑީޕީގެ އަކިކޯ ފުޖީ ބައިވެރިވެވަޑައިގަންނަވަނީ.-- ފޮޓޯ: ހުސެއިން ވަހީދު/ މިހާރު\nދިރާސާ ނެރެން ބޭއްވި ރަސްމިއްޔާތުގައި ވާހަކަދައްކަވަމުން ޔޫއެންޑީޕީން ރާއްޖެއަށް ކަނޑައަޅާފައި ހުންނަވާ މަންދޫބު އަކިކޯ ފުޖީ ވިދާޅުވީ އެ ރިޕޯޓުން އެންމެ ހިތްހަމަޖެހިވަޑައިގަންނަވަނީ މުސްތަގުބަލާ މެދު ޒުވާނުން ކުރާ އުއްމީދު ބޮޑުކަމުން ކަމަށެވެ. އޭނާ ވިދާޅުވި ގޮތުގައި އެއީ ކަމާ ބެހޭ ފަރާތްތަކަށް ވެސް މުހިއްމު ރިޕޯޓެކެވެ. ނަމަވެސް ގޮންޖެހުމަކީ ރިޕޯޓްގައި ފާހަގަކޮށްފައިވާ ކަންކަން ތަންފީޒުކުރުން ކަމަށް އޭނާ ވިދާޅުވި އެވެ.\nޒުވާނުންނާ ގުޅޭ ގޮތުން ޔޫއެންޑީޕީ އާއި ކައުންޓަ ޓެރަރިޒަމް ސެންޓަރު ގުޅިގެން ހެދި ދިރާސާ ރިޕޯޓު ނެރެން ބޭއްވި ރަސްމިއްޔާތުގައި، ޑިފެންސް މިނިސްޓަރު މާރިޔާ ވާހަކަދައްކަވަނީ-- ފޮޓޯ: ހުސެއިން ވަހީދު/ މިހާރު\nޑިފެންސް މިނިސްޓަރު މާރިޔާ އަހުމަދު ވިދާޅުވީ ޒުވާނުންނަކީ އިހުތިޔާރުކުރާ ކޮންމެ ދާއިރާއަކުން ވެސް އެންމެ މަތީ ފަންތިއަށް ވާސިލްވުމުގެ ގާބިލްކަން ޒުވާނުންނަށް ލިބިފައިވާ ކަމަށެވެ. އަދި މުޖުތަމައުގައި ހުރި މައްސަލަތަކުން އަރައިގަނެވޭނެ އަލި މަގެއް ފެންނާނެކަމުގެ އުއްމީދު ޒުވާނުންނަށް އޮތުމުން އެކަމާ އުފާކުރައްވާ ކަމަށް ވެސް އޭނާ ވިދާޅުވި އެވެ.\nރާއްޖޭގެ ފުރަތަމަ އަންހެން ޑިފެންސް މިނިސްޓަރު ވިދާޅުވި ގޮތުގައި ގައުމުގެ ކަންކަމާ މެދު ބަސް ބުނުމުގެ ފުރުސަތު މީގެ ކުރިން ޒުވާނުންނަށް ލިބިފައެއްނުވެ އެވެ. ނަމަވެސް އެ ފުރުސަތު މިހާރު ފަހިކޮށްދީ މައްސަލަތައް ހައްލުކޮށްދެމުން އަންނަ ކަމަށް އޭނާ ވިދާޅުވި އެވެ.\nމި ދިރާސާ ކުރިއަށްގެންދިޔައީ ޖަޕާނު ސަރުކާރުގެ އެހީގަ އެވެ. އެ ގައުމުން ރާއްޖެ ކަނޑައަޅާފައި ހުންނަވާ ސަފީރު ކެއިކޯ ޔަނާއި ވަނީ ދިރާސާއިން ފާހަގަވި ކަންކަމަށް ކަމާ ބެހޭ އިދާރާތަކުން ސަމާލުކަން ދީ ހައްލު ގެނެސްދިނުމަށް އެދިވަޑައިގެންފަ އެވެ.\nއިތުރު ލިޔުންތައް ޔޫތު މިނިސްޓްރީ ކޮރަޕްޝަން ޑިފެންސް މިނިސްޓްރީ ހައްދުފަހަނައެޅުން ނޭޝަނަލް ކައުންޓަ ޓެރަރިޒަމް ސެންޓަރު


3 dharin thibi kamah full marks dhin 120 meehehge thibi2dharin: Flat Committee | ThePress\n3 ދަރިން ތިބި ކަމަށް ފުލް މާކްސް ދިން 120 މީހެއްގެ ތިބީ2ދަރިން: ފްލެޓް ކޮމިޓީ\n24 August 2020, 16:35\nފްލެޓް ކޮމިޓީން ކުރިއަށްދާ ނޫސްވެރިންގެ ބައްދަލުވުމުގެ ތެރެއިން\nހިޔާ މަޝްރޫއަށް ފޯމް ލީ ފަރާތްތަކުގެ ތެރެއިން ދަރިން ތިބުމުން މާކްސްދޭ އުސޫލުގައި މިދިޔަ ސަރުކާރުން 120 ފޯމަކަށް ނުބައިކޮށް މާކްސް ދީފައިވާ ކަމަށް ފްލެޓް ކޮމިޓީން ބުނެފިއެވެ.\nމިއަދު ރައީސް އޮފީހުގައި ކުރިއަށް ދިޔަ ނޫސްވެރިންގެ ބައްދަލުވުމުގައި ފްލެޓް ކޮމިޓީން ބުނީ،3ދަރިންނަށް ވުރެ ގިނައިން ދަރިން ތިބި ނަމަ އެމީހަކަށް 50 ޕޮއިންޓް ލިބޭގޮތަށް އުސޫލުގައި އޮތް އިރު 120 ފަރާތަކުން ހުށަހަޅާފައިވާ ފޯމަށް ކުރީ ސަރުކާރުން3ދަރިން ތިބި ކަމަށް ފުލް މާކްސް ދީފައި ވަނީ ނުބައިކޮށް ކަމަށެވެ. އެ 120 ފޯމް ބެލި އިރު އެ މީހުންގެ ތިބީ2ދަރިންކަން އެނގިފައިވާ ކަމަށް ކޮމެޓީން ބުނެއެވެ.\nކޮމިޓީން ބުނީ ހިޔާ މަޝްރޫއަށް ހުށަހަޅާފައިވާ ފޯމްތައް ވެރިފައި ކުރުމުގައި ގިނަ މައްސލަަތަކެއް ފާހަގަ ކުރެވުނު ކަމަށެވެ. އެ ގޮތުން ބައެއް ފޯމްތަކަށް ލިބިފައިވާ މާކްސް މަދުވެފަިއވާ ކަމަށާއި ބައެއް ފޯމްތައް ޑިސްކޮލިފައި ކޮށްފައިވާ ކަމަށެވެ. ބައެއް ފޯމްތައް ޑިސްކޮލިފައި ކުރީ ފްލެޓަށް ހުށަހަޅާ ފަރާތްތަކަށް މާކްސް ދިނުމުގައި ބަލައި އުސޫލުތަކަށް ނުފެތޭ ފޯމްތައް ކަމަށް އެފަރާތުން ބުނެއެވެ. އެގޮތުން ފޯމްތަކަށް މާކްސް ދިނުމުގައި ބަލާފައި ވާނީ ކުރިން ވެސް ހިޔާ މަޝްރޫއަށް މާކްސް ދިނުމުގައި ކަނޑައަޅާފައިވާ އުސޫލުތަކަށް ކަމަށާއި އަދި ކުރީގެ އުސޫލުތަކަށް ބަދަލެއް ގެނެސްފައި ނުވާނެ ކަމަށް ކޮމިޓީން ބުނެއެވެ.\n"އަޅުގަނޑުމެން މިކަން ކުރި އިރު އެއްވެސް ގޮތަކަށް އަޅުގަނޑުމެން ކުރިން މި މަޝްރޫއު އިއުލާން ކުރެވުނު އިރު ހުރި އެއްވެސް ޝަރުތަކަށް އަޅުގަނޑުމެން ބަދަލެއް ނުގެންނަން. ކުރީގެ ޝަރުތަކާ އެއްގޮތަށް އެ ލިއުންތައް ހަމަތޯ އަޅުގަނޑުމެން ޗެކް ކުރީ. އެ ގޮތުން ޑިސްކޮލިފައި ވާނީ ޝަރުތެއް ހަމަ ނުވަންޏާ"\nހަމައެއާއެކު ފްލެޓަށް އެދި ހުށަހެޅި ފޯމްގައި އެމީހެއްގެ ދަރިން ތިބި އަދަދު ހިމެނުމަށް ބުނެފައި ވާއިރު ފޯމާ އެކު ހުށަހެޅި ލިޔުންތަކުން އެއީ އެމީހެއްގެ އަސްލު ދަރިންކަން ކަށަވަރު ކުރެވެން ނެތް ކަމަށް ކޮމިޓީން ބުނެއެވެ. އެހެން ކަމުން ޑީއެންއާރް މެދުވެރިކޮށް އެފަރާތްތަކުގެ އުފަންދުވަހުގެ ސެޓްފިކެޓް ހޯދައި އެއީ ފޯމް ހުށަހެޅި ފަރާތުގެ ދަރިއެއްކަން ކަށަވަރު ކުރުމަށް މަސައްކަތް ކުރި ކަމަށް ކޮމެޓީން ބުނެއެވެ. އެގޮތުން ކޮންމެ ކެޓަގަރީއެއް ވަކިން އެ ލިޔެކިޔުންތައް ހޯދާ ވެރިފައި ކުރި ކަމަށް ކޮމެޓީން ބުނެއެވެ.\nކުރިން ފޯމްތަކަށް ޕޮއިންޓް ދީފައިވާ ގޮތަށް ބެލިއިރު ދިރިއުޅުމުގެ ހާލަތުގެ ބަޔަށް ޕޮއިންޓް ދީފައި ވަނީ އުސޫލާ އެއްގޮތަށް ނޫން ކަމަށް ކޮމިޓީން ބުނެއެވެ. އެގޮތުން ދިރިއުޅުމުގެ ހާލަތު ބަޔާން ކޮށް ބަޔާނެއް ހުށަހަޅަން ޖެހޭ އިރު އެ ބަޔާނުގައި އެއްވެސް އެއްޗެއް ހުށަޅާފައި ނުވާ ފަރާތްތަކަށް ވެސް ފުލް މާކްސް ދީފައިވާ ކަމަށް ކޮމިޓީން ބުނެއެވެ.\nހަމައެއާއެކު ބިންވެރިކަން ވެސް އެއްވެސް ވަރަކަށް ކަށަވަރު ކުރެވިފައި ނުވާކަން ކޮމެޓީއަށް ފާހަގަ ކުރެވިފައި ވާ ކަމަށް ވެސް މިއަދު ފާހަގަކުރިއެވެ. އެގޮތުން މާލެ ރަށްވެހިންގެ ކެޓަގަރީން 600 އަކަފޫޓަށް ވުރެ ބޮޑު ގޯއްޗެއް އެމީހެއްގެ އޮތް ކަން ބަލާފައި ނުވާ ކަމަށް ކެމެޓީން ބުނެއެވެ. އަދި މާލެ ރަށްވެހިންގެ ކެޓަގަރީއަށް ހުށަހަޅާފައި ވާ ފޯމްތަކަށް ބާލާއިރު އޭނާ އަކީ މާލެ ރަށްވެއްސަކަށް ނުވާނަމަ ޑިސްކޮލިފައި ކޮށްފައި ވާނެ ކަމަށް ވެސް ކޮމިޓީން ބުނެއެވެ.\nފްލެޓް ކޮމިޓީން މިއަދު ވަނީ ހިޔާ މަޝްރޫއުގެ4ކެޓަގަރީއެއްގެ ވަގުތީ ލިސްޓު އާންމު ކޮށްފައެވެ. ހިޔާ މަޝްރޫއުގެ ދަށުން ފްލެޓަށް އެދި ހުށަހަޅާފައި ވާ މީހުންނަށް ޕޮއިންޓް ދީފައި ވަނީ އުސޫލާ އެއްގޮތަށްތޯ ބަލައި އެ މަސައްކަތުގެ ތެރެއިން މިހާތަނަށް އެ ކޮމިޓީން ދިރާސާކޮށް ވަގުތީ ލިސްޓު އާންމުކޮށްފައިވާ4ކެޓަގަރީ އަކީ H4, H5, H8 އަދި H10 އެވެ.\nH4 ކެޓަގަރީ އަކީ ޑޮކްޓަރުންނާއި ނަރުހުންނަށް ހާއްސަ ކޮށްފައިވާ ކެޓަގަރީއެވެ. އަދި H5 ކެޓަގަރީގެ ފްލެޓްތައް ޓީޗަރުންނަށް ހާއްސަ ކޮށްފައި ވާއިރު، H8 ކެޓަގަރީގެ ފްލެޓްތައް ހާއްސަކޮށްފައި ވަނީ މާލޭ ރަށްވެހިންނަށެވެ. އަދި H10 ކެޓަގަރީގެ ފްލެޓް ހާއްސަކޮށްފައި ވަނީ ނުކުޅެދުންތެރިކަން ހުންނަ ފަރާތްތަކާއި އާއިލާތަކަށެވެ.\nހަބަރު ހިޔާ ފްލެޓް މިނިސްޓްރީ އޮފް ނެޝަނަލް ޕްލޭނިން، ހައުސިން އެންޑް އިންފްރާންސްޓްރަކްޗާ


Male' gai Anekkaves Alifaanuge Haadhisa eh Higaifi މާލޭގައި އަނެއްކާވެސް އަލިފާނުގެ ހާދިސާއެއް ހިނގައިފި – Huvadhoo News Male' gai Anekkaves Alifaanuge Haadhisa eh Higaifi Huvadhoo News\nމާލޭގައި އަނެއްކާވެސް އަލިފާނުގެ ހާދިސާއެއް ހިނގައިފި\nމ.ބިޖިލީ ކާސްޓްލްގައި ހިނގާދިޔަ އަލިފާނުގެ ހާދިސާގައި އެގޭގައި ހުރި ބައެއް ތަކެތި އަނދާ އަޅިޔަށްވެފައި - ފޮޓޯ:އެމްއެންޑީއެފް\nމާލޭ ސީގަލް ކެފޭ ކައިރީގައި ހުރި ގެއެއްގައި އަލިފާނުގެ ހާދިސާއެއް ހިނގައިފިއެވެ.\nއެމްއެންޑީއެފުން ވިދާޅުވީ މ.ބިޖިލީ ކާސްޓްލްގައި އަލިފާން ރޯވެގެން އުޅޭ ކަމުގެ މައުލުމާތު މިރޭ 20:38 ގައި ލިބިފައިވާ ކަމަށާއި އެގޭގައި ރޯވި އަލިފާން ނިއްވާލެވުނީ މިރޭ 20:48 ގައި ކަމަށެވެ.\nމ.ބިޖިލީ ކާސަލްގޭގައި އަލިފާނުގެ ހާދިސާއެއް ހިނގައިގެން އެމްއެންޑީއެފް ފަޔަރ އެންޑް ރެސްކިޔު ސަރވިސްއިން ހަރަކާތްތެރިވާން ފަށައިފި. ހާދިސާގެ ރިޕޯޓް ލިބިފައިވަނީ މިރޭ 20:38 ހާއިރު.\n— Maldives National Defence Force (@MNDF_Official) February 23, 2022\nމި ހާދިސާގައި އެއްވެސް މީހަކަށް ގެއްލުމެއް ލިބިފައިނުވާ ކަމަށް އެމްއެންޑީއެފުން މައުލޫމާތު ދެއްވިއެވެ. އެހެންނަމަވެސް ގޭގައި ހިފާ ގެންގުޅޭ ގިނަ ތަކެތި ވަނީ އަދާ އަޅިޔަށްވެފައެވެ. އެގޭގައި ހުރި ބައެއް ސާމާނަށް ވަނީ އެކިވަރުގެ ގެއްލުންތަކެއް ލިބިފައެވެ.\nމ.ބިޖިލީ ކާސަލްގޭގައި ރޯވި އަލިފާން، އެމްއެންޑީއެފް އެފްއާރުއެސްއިން ހަރަކާތްތެރިވެ މިރޭ 20:48 ހާއިރު އަލިފާން ނިއްވާލައިފި. މި ހާދިސާގައި އެއްވެސް މީހަކަށް އަނިޔާއެއް ލިބިފައެއް ނުވޭ. ނަމަވެސް އެތަނުގެ ތެރޭގައި ހުރި ބައެއް ސާމާނަށް ވަނީ އެކިވަރުގެ ގެއްލުންތައް ލިބިފަ. pic.twitter.com/tMwz02CVdH\nމިއީ މިއަދު މާލޭގައި ހިނގާދިޔަ ދެވަނަ އަލިފާނުގެ ހާދިސާއެވެ. މިއަދު ހެދުނު 8:50ގައި ހ.ނޫއަލިގޭގައި ވަނީ އަލިފާނުގެ ހާދިސާއެއް ހިނގާފައެވެ. މިހާދިސާގައި ދުމުގެ އަސަރުކޮށްގެން 10 މީހަކަށް ފަރުވާ ދޭންޖެހުނު ކަމަށް އެމްއެންޑީއެފުން ވަނީ މައުލޫމާތު ދީފައެވެ.


kuni manage kurumuge mashrooah 165 million dollar hama jehijje | Mihaaru\nކުނި މެނޭޖް ކުރުމުގެ މަޝްރޫއަށް 165 މިލިއަން ޑޮލަރު ހަމަޖެހިއްޖެ\nފިނޭންސް މިނިސްޓަރު މުނައްވަރު، އެހީ ދޭ ބޭރުގެ ބޭންކެއްގެ އިސްބޭފުޅުންނާ ބައްދަލުކުރައްވަނީ.---ފޮޓޯ: ފިނޭންސް މިނިސްޓްރީ\n06 މެއި 2018\nދެމެހެއްޓެނިވި ގޮތެއްގައި ކުނި މެނޭޖް ކުރެވޭނެ ނިޒާމެއް ގާއިމް ކުރުމަށް ދިވެހި ސަރުކާރުން ހިންގަން ނިންމާފައިވާ ގްރޭޓާ މާލެ އެންވަޔަރްމެންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓަށް ބޭނުންވާ 165 މިލިއަން ޑޮލަރު ހަމަޖެހިއްޖެ ކަމަށް ފިނޭންސް މިނިސްޓްރީން މިއަދު އެވެ.\nއެ އެހީ ހަމަޖެހުނީ މިހާރު ކުރިއަށް ގެންދާ އޭޝިއަން ޑިވެލޮޕްމަންޓް ބޭންކް(އޭޑީބީ) ގެ ގަވަރުނަރުންގެ 51 ވަނަ ބޯޑު ބައްދަލުވުމުގެ ތެރެއިން ކަމަށް ފިނޭންސް މިނިސްޓްރީން ބުނެ އެވެ.\nއެ ބައްދަލުވުމުގެ ހަވާސާގައި، ފިނޭންސް މިނިސްޓަރު އަދި ރާއްޖެ އިން އޭޑީބީ އަށް ކަނޑައަޅާފައި ހުންނަވާ ގަވަރުނަރު އަހުމަދު މުނައްވަރު އެ މަޝްރޫއަށް ފައިނޭންސް ކޮށްދޭ ބޭންކްތަކާ މަޝްވަރާ ކުރައްވައި، އެ ބޭންކްތަކުން ފައިސާ ދެއްވާނެ ކަމުގެ ޔަގީންކަން ހޯއްދަވާފައިވާ ކަމަށް ފިނޭންސް މިނިސްޓްރީން ބުންޏެވެ. އެގޮތުން އޭޑީބީ އާއި އިސްލާމިކް ޑިވެލޮޕްމެންޓް ބޭންކް (އައިޑީބީ) އަދި އޭއައިއައިބީގެ އިސްވެރިންނާ ވެސް މުނައްވަރު މަޝްވަރާ ކުރެއްވި ކަމަށް ފިނޭންސް މިނިސްޓްރީން ބުންޏެވެ.\nދިވެހި ސަރުކާރުން ވެސް 10 ޕަސެންޓާއި 13 ޕަސެންޓާ ދެމެދުގެ މިންވަރަކަށް ޚަރަދުކުރާ އެ މަޝްރޫއުގެ ދަށުން، މާލެ އާއި ކ. އަތޮޅާއި އއ. އަތޮޅާއި އދ. އަތޮޅުގެ އިތުރުން ވ. އަތޮޅުގެ ރަށްތަކާއި ރިސޯޓްތަކުގައި ދެމެހެއްޓެނިވި ގޮތެއްގައި ކުނި މެނޭޖް ކުރެވޭނެ ނިޒާމެއް ގާއިމް ކުރާނެ އެވެ.\nއެންވަޔަރްމަންޓް މިނިސްޓްރީ އާއި ވެމްކޯގެ ބެލުމުގެ ދަށުން ކުރިއަށް ގެންދާ މަޝްރޫއުގެ ފުރަތަމަ ފިޔަވަހީގައި ތިލަފުށީގައި ކުނި އެންދުން ހުއްޓުމަށްޓަކައި ކުރަންޖެހޭ މަސައްކަތްތައް ފަށާނެ އެވެ. އަދި ދެވަނަ ފިޔަވަހީގައި އޮންނާނީ ފަހުގެ ޓެކްނޮލޮޖީ ބޭނުން ކޮށްގެން ތިލަފުށީގައި ކުނި މެނޭޖް ކުރެވޭނެ ނިޒާމެއް ގާއިމްކޮށް، އެއިން ހަކަތަ އުފެއްދޭނެ ގޮތް ހެދުމެވެ.\nފިނޭންސް މިނިސްޓްރީން ބުނިގޮތުގައި ފުރަތަމަ ފިޔަވަހީގެ މަސައްކަތް އަންނަ ޖުލައި މަހު ފަށާއިރު އެ ފިޔަވަހީގެ ދަށުން، މި އަހަރު ނިމެން ވާއިރަށް ތިލަފުށީގައި ކުނި އެންދުން ހުއްޓާލެވޭނެ އެވެ. ދެވަނަ ފިޔަވަހި ފެށޭނީ އަންނަ އަހަރުގެ ކުރީކޮޅެވެ.\nފިނޭންސް މިނިސްޓްރީ ފިނޭންސް މިނިސްޓަރު ކުނި ވޭސްޓް މެނެޖްމެންޓް އޭޑީބީ ކުރީގެ މިނިސްޓަރު އަހުމަދު މުނައްވަރު އައިޑީބީ ވެމްކޯ އެންވަޔަރްމެންޓް މިނިސްޓްރީ\n29 ކޮމެންޓް, 30 ރިއެކްޝަންސް\nދެން ތިވެސް ކައްވާލާ\nސުރުހީގަ 165 މިލިއަން ޑޮލަރުގެ ލޯނެއް ލިބުނު ވާހަކަ ލިޔުނު ނަމަ ސާފުވާނެއެވެ. އެއީ ކިތައް ހާސް މިލިއަން ރުފިޔާ ހެއްޔެވެ؟\nދައުލަތަށް ގްރީން ޓެކްސް ނަމުގައި ރާއްޖެ އަންނަ ފަތުރުވެރިންގެ އަތުން އަހަރުކު މަދުވެގެން 42 މިލިއަން ޑަލަރު ލިބޭ. ކީއްކުރަންހޭ ރައްޔިތުން ދަރަނިވެރި ކުރުވަން ލޯނު ނަގަނީ. އެ 42 މިލިއަން ޑޮލަރަށް ހަދަނީ ކިހިނެއްހޭ؟\nތި ހަމަޖެހިއްގެ މިހާރު 40 ފަހަރު\nތުބުނީ ހަމަ ރަނގަޅަށް، މީން މީހަކު ދުވަހަކުވެސް ތެދެއް ނުހަދާނެ\nއެހީގެ ފަންޑަކަށް ލިބުނު ފައިސާ ރައްދުކުރުން އެތައް މަހަކަށް ދެމިގެން ދިޔަހެން ތިޔަ ފައިސާއިން ކުނީގެ މައްސަލަ ހައްލުކުރަން ކަމެއް ކުރާނީ ކިހާތާކު ބާވައެވެ.\nތިޔަކަންވެސް ނިިމިގެންދާއިރު ތިޔަ ފައިސާއަށް ވީގޮތެއްނޭންގޭނެ ، އައިޖީއެމްއެޗް ބިލްޑިންގ ވެސް އެހަދަނީ 140މ ޑޮލަރަށް ، އެއީ5ސްޓާރ 100 ކޮޓަރީގެ5ރިސޯޓްހެދޭހާ ފައިސާ ، ހޮސްޕިޓަލްއަށް ބަލާއިރު 25 ބުރީގެ އެސައިޒްގެ4ތަން ފުލް އިކުއިޕްމެންޓްއާއި އެކު އެޅޭނެ ފައިސާ ، މިސަރުކާރަކީ ކޮރަޕްޝަންއަށް ގެ މެނޑޭޓްއެއްއޮތް ސަރުކާރެއްކަން އޯޑިޓް ރިޕޯޓްތަކުން ސާބިތުވޭ ، އަދި އެމްއެމްޕީއާރސީގެ ޙިޔާނާތުން އެކަން ވަރަށް ރަގަޅަށް ސާބިތުވޭ ،\nރައްޔިތުންގެ މަންފާއޭ ތަރައްޤީއޭ ކިޔާއިރު ދަރަނި މައްޗަށް ދަރަނި، ކެމްޕެއިނަށް ލާރިހޯދަން ދިވެހިރައްޔިތުން ވިއްކާލާކަށް ނުޖެހޭ. ވަކިބަޔެއްގެ ޖީބުތައް ބޮޑުކުރަން، ކަޓުނަގަން ހޯދި ލާރިގަނޑެއްތީ.\nޓެކްނޮލޮޖީ އުފައްދާމީހުން އަތުގަ ފައިލްތަކާއު ކަރުދާސް ފުނިވަރު، ދިވެހިން އަތުގަ އައިޕެޑް!\nތިލާރިގެ ކަންތައް ތިދިޔައީ، ރައްޔިތުންގެ ނަމުގަ ނަގާފަ، ކައިހުސްކުރާނެ މިފަހަރު.\nތީގެން މެނޭޖުކުރާނީ ކުންޏެއް ނޫން. ތީހަމަ އަނެއްކާ އަނެއް ބޮޑު ހިޔާނާތް.


Covid-19 control kuran harukashi fiyavalhu alhan Maumoon govaalavvaifi | Mihaaru\nމީގެ ކުރިން ބޭއްވި ޖަލްސާއެއްގައި މައުމޫން ވާހަކަފުޅު ދައްކަވަނީ. --- ފޮޓޯ: ހުސެއިން ވަހީދު/ މިހާރު\nކޮވިޑް-19 ކޮންޓްރޯލްކުރަން ހަރުކަށި ފިޔަވަޅު އަޅަން މައުމޫން ގޮވާލައްވައިފި\n06 ޖުލައި 2020 - 15:20 28 comments\nއެ މަނިކުފާނު ކުރެއްވި ޓްވީޓެއްގައި، ކޮވިޑް-19 ޖެހޭ މީހުންނާއި އެ ބަލީގައި މަރުވާ މީހުންގެ އަދަދު އިތުރުވަމުންދާ ކަމަށް ވިދާޅުވެފައި ހެލްތު އިމަޖެންސީ އޮޕަރޭޝަން ސެންޓަރުން އެންމެ ފަހުން ބޭއްވި ޕްރެސް ކޮންފަރެންސްގައި ތަރުޖަމާނު ޑރ. ނަޒްލާ ރަފީގު ވިދާޅުވީ ބަލިޖެހޭ މީހުންގެ އަދަދު އިތުރުވާ ކަމަށް އަދި ނުބެލެވޭ ކަމަށާއި ކުރިން ވެސް ބައެއް ދުވަސްވަރު ކޭސްތައް ވަރަށް ގިނަވެފައި އަނެއްކާ މަދުވާ ކަމަށެވެ.\nސަރުކާރު ކޯލިޝަންގައި ހިމެނޭ އެމްއާރުއެމްގެ ރައީސް، ކޮވިޑާ ދެކޮޅަށް އަލުން ހަރުކަށި ފިޔަވަޅު އަޅަން ގޮވާލައްވައި ކުރެއްވި ޓްވީޓްގައި ރައީސް އޮފީހާއި އެޗްޕީއޭ ވެސް ޓެގް ކުރައްވާފައިވެ އެވެ.\nކޮވިޑް-19 އިން ރައްކާތެރިވުމަށް، ހަރުކަށި ފިޔަވަޅުތަކާއެކު މާލެ ސަރަހަައްދު ލޮކްޑައުންކުރީ އޭޕްރީލް 15 ގަ އެވެ. ދެ މަސް ދުވަހަށް ފަހު މިިދިޔަ މަހުގެ 15 އިން ފެށިގެން އަންނަނީ އެ ފިޔަވަޅުތަކަށް ބޮޑެތި ލުއިތަކެއް ދެމުންނެވެ.\nލޮކްޑައުނަށް ލުއި ދިން ފަހުން އިއްޔެ އަކީ ދެ ވަނަ އަށް އެންމެ ގިނަ މީހުން ޕޮޒިޓިވްވި ދުވަހެވެ. މިދިޔަ މަހުގެ 20 ގައި އަލަށް 35 މީހުން ޕޮޒިޓިވްވިއިރު އިއްޔެ ޕޮޒިޓިވްވި މީހުންގެ އަދަދު އުޅެނީ 32 ގަ އެވެ. އެޗްޕީއޭ އިން ކުރިން ބުނެފައިވާ ގޮތުގައި ކޮވިޑް-19 ފަދަ ބައްޔެއް ރާއްޖޭގައި ފެތުރޭއިރު ދުވާލަކަށް ފަންސާހަކަށް ކޭސް ފެނުމަކީ ގިނަ އަދަދެއް ނޫނެވެ.\nކޮވިޑް-19 ގައި މިހާތަނަށް 12 މީހަކު ވަނީ މަރުވެފަ އެވެ.\nރާއްޖެއިން މިހާތަނަށް 2،469 މީހުން ކޮވިޑް-19 އަށް ޕޮޒިޓިވްވެފައިވާއިރު 2,049 މީހަކު ވަނީ ރަނގަޅުވެފަ އެވެ. އެހެންވެ މިހާރު ތިބި ޕޮޒިޓިވް މީހުންގެ އަދަދަކީ 403 އެވެ.\nFaruvaa kuda nukurey, peak eh athuvedhaane: Nazla\nކޮވިޑް-19 ފެތުރުން އެއްކޮށް ނުހުއްޓުނު ކަމުގައި ވިޔަސް ރައްކާތެރިކަމާ އެކު މި މަހުގެ އެއްވަނަ ދުވަހުން ފެށިގެން ވަނީ އާ މަރުހަލާއެއް ފަށައިފަ އެވެ. އެ މަރުހަލާގައި ސްކޫލުތަކާއި ކެފޭ/ރެސްޓޯރެންޓުތަކާއި މިސްކިތްތައް ވެސް ހުޅުވާލާފައި ވެ އެވެ. އޭގެ ފަހުން، ތިން މަހަށް ފަހު ސަރުކާރުގެ އޮފީސްތައް ވެސް އިއްޔެ ހުޅުވާލާފައިވެ އެވެ.\nނިއު ނޯމަލްގެ އުސޫލުތަކަށް ފަރުވާކުޑަކޮށްފިނަމަ ޕީކެއް އަތުވެދާނެ ކަމަށް އެޗްޕީއޭގެ ސީނިއާ މެޑިކަލް އޮފިސަރު ޑރ. ނަޒްލާ ރަފީގު ވަނީ ވިދާޅުވެފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ލޮކްޑައުން ސިއްހަތު ބަލިތައް ސިއްހީ ކުއްލި ނުރައްކަލުގެ ހާލަތު މާލެ


Mandhu College in career guidance program eh fashanee | Mihaaru\nމަންދު ކޮލެޖު އިމާރާތް: އެ ކޮލެޖުން ދަރުބާރުގޭގައި ކެރިއަ ގައިޑެންސް ޕްރޮގްރާމެއް ކުރިއަށް ގެންދާނެ - ފޮޓޯ: ހުސެއިން ވަހީދު/ މިހާރު\n10 ޖެނުއަރީ 2019 - 16:43\nދަރުބާރުގޭގައި ބާއްވަން ހަމަޖައްސާފައިވާ މި ޕްރޮގްރާމަށް ކިޔަނީ "ދެން ކީއްކުރާނީ؟" އެވެ. އެ ދުވަހުގެ މެންދުރު 14:00 އިން ރޭގަނޑު 10:00 އަށް ކުރިއަށް ގެންދަން ރާވާފައިވާ މި ޕްރޮގްރާމު އަމާޒުކޮށްފައި ވަނީ އޯ ލެވެލް އަދި އޭ ލެވެލް ނިންމާފައިވާ ކުދިންނާއި އެ ކުދިންގެ ބެލެނިވެރިންނަށެވެ.\nއެ ޕްރޮގްރާމަށް "ދެން ކީއްކުރާނީ؟" ކިޔަން ނިންމާފައި ވަނީ، ރާއްޖޭގައި ސާނަވީ އަދި މަތީ ސާނަވީ ފުރިހަމަކުރާ ކުދިން ކުރިއަށްދާނެ ދާއިރާއެއް ނޭނގޭކަން ފާހަގަކުރެވުމުން ކަމަށް މަންދު ކޮލެޖުން ބުންޏެވެ. މި ޕްރޮގްރާމުގައި އެ ފަދަ ކުދިން ކުރިއަށް ދެވެން ހުރި ތަފާތު ރޮނގުތައް ކިޔައިދީ، އެކަމާ މެދު މައުލޫމާތުދޭނެ އެވެ.\nމަންދު ކޮލެޖުގެ ޗެއާމަން އިބްރާހިމް އިސްމާއިލް (އިބްރާ) ވިދާޅުވީ ޕްރޮގްރާމެއް ކުރިއަށް ގެންގޮސްފައި ނުވާތީވެ، ކިޔަވާ ނިމޭ ކުދިންނަށް ކުރިއަށް ދެވެން ހުރި ފުރުސަތުތައް ނޭނގޭ ކަމަށެވެ. އަދި އެ ކުދިން ޝައުގުވެރިކަން ހުންނަ ރޮނގުތަކުން ކުރިއަށް ދެވޭނެ ގޮތް ވެސް ނޭނގޭ ކަމަށް އޭނާ ވިދާޅުވި އެވެ.\n"ގިނަ ކުދިންނަކަށް ނޭނގޭ އެކުދިންނަށް ކުރި އަރައިގެން ދެވޭނެ ރޮނގުތަކެއް. ދެން ބަލާނީ ޓީޗިން ނުވަތަ ނަރުސްކަމުގެ ކޯހެއް ހަދަން،" އިބްރާ ވިދާޅުވި އެވެ.\nއިބްރާ ވިދާޅުވީ ތައުލީމީ ދާއިރާ ކަހަލަ ބޮޑެތި ދާއިރާތަކާއި މެދު ވެސް މުހިއްމު މައުލޫމާތު ގިނަ ކުދިންނަށް ނޭނގޭ ކަމަށެވެ.\n"ތައުލީމީ ދާއިރާގައި ވެސް ހިމެނޭނެ ޕޮލިސީ ހެދުމާއި، ކަރިކިއުލަމް ތަރައްގީކުރުން ކަހަލަ ކަންތައް ވެސް. އެކަހަލަ ކަންތަކެއް ވެސް ނޭނގޭ،" އޭނާ ވިދާޅުވި އެވެ.\nމި ޕްރޮގްރާމް ކުރިއަށް ގެންދަން ރާވާފައިވާ ގޮތުން، މި ޕްރޮގްރާމުގެ ހަރަކާތްތައް ކުރިއަށްދާ އިރު ރާއްޖޭގެ ހުރިހާ ސްކޫލްތަކެއްގައި މި ޕްރޮގްރާމް ވަގުތުން ބެލޭނެ އެވެ.\nއެކި ދާއިރާތަކުގެ މާހިރުންނާއި ތަޖުރިބާކާރުން ބައިވެރިވާ މި ޕްރޮގްރާމުގައި އެކި ދާއިރާތަކާ ގުޅޭ މައުލޫމާތު ދޭނެ އެވެ. އަދި މި ޕްރޮގްރާމުގައި ބައިވެރިވާ ކުދިންނަށް ސުވާލުކުރުމުގެ ފުރުސަތު ވެސް ދޭނެ އެވެ.\nމި ޕްރޮގްރާމުގައި ރާއްޖޭގެ ވަޒީފާ އަދާ ކުރެވޭނެ ދާއިރާތަކާ ގުޅޭ ގޮތުން މައުލޫމާތު ދިނުމަށް ނިންމާފައިވެ އެވެ. އޭގެ ތެރޭގައި ތައުލީމީ ދާއިރާ، ސިއްހީ ދާއިރާ، ޓުއަރިޒަމް، ޕީއާރް އަދި މާކެޓިންގެ އިތުރުން ނޫސްވެރިކަމާއި ފޮޓޯގްރަފީ އަދި ހައުސިން އާއި ކޮންސްޓްރަކްޝަން ފަދަ ދާއިރާތައް ވެސް ހިމެނެ އެވެ.\nއިބްރާ ވިދާޅުވި ގޮތުގައި މީގެ ކުރިން މި ފަދަ ޕްރޮގްރާމެއް ސްކޫލްތަކަށް އަމާޒުކޮށްގެން ހިންގުމަށް ސަރުކާރުން އެއްބަސްނުވާ ކަމަށެވެ.\n"މިފަހަރު ސަރުކާރުން މި ކަމަށް ވަރަށް އެއްބާރުލާ، މި ސިޔާސަތަށް ގެނައި ބަދަލާ މެދު އަޅުގަނޑު ވަރަށް ހިތްހަމަޖެހޭ،" އޭނާ ވިދާޅުވި އެވެ.\nއިތުރު ލިޔުންތައް ތައުލީމް ކެރިއާ އިބްރާ މަތީ ތައުލީމު މަންދު ކޮލެޖް


Covid In India Ah Maa Bodu Asareh Nukurey - Modi - Vaguthu\nހަލުވިކަމާއެކު މިހާރު ފެތުރެމުންދާ ކޮވިޑް-19 ގެ ބަލިމަޑުކަމުގެ ސަބަބުން އިންޑިއާއަށް މާބޮޑު އަސަރެއް ކޮށްފައި ނުވާކަމަށް އެޤައުމުގެ ބޮޑުވަޒީރު، ނަރެންދުރަ މޯދީ ވިދާޅުވެއްޖެ އެވެ.\nކޮވިޑް-19 ގެ ބަލިމަޑުކަމުގައި އިންޑިއާގެ ހާލަތާއި މެދު ވާހަކަ ދައްކަވަމުން މޯދީ ވިދާޅުވީ، އިންޑިއާއަކީ ކޮވިޑް-19 ގައި މިހާތަނަށް ދުނިޔެއިން އެންމެ މަދު ބަޔަކު މަރުވި ޤައުމުތަކުގެ ތެރޭގައި ހިމެނޭ ޤައުމެއް ކަމަށެވެ.\nއަދި އިންޑިއާއިން ބަލި ޖެހުނު މީހުންގެ އަދަދު މަތީގައި އުޅުނު ނަމަވެސް އެކަމުން މާބޮޑު ނުރައްކާތެރި އަސަރެއް ޤައުމަށް ކުރަމުން ނުދާކަމަށް މޯދީ ވަނީ ވިދާޅުވެފައެވެ. ނަމަވެސް އާންމުން ރައްކާތެރިކަމުގެ މިންގަނޑުތަކަށް ސަމާލުވުމަށް މޯދީ ވަނީ އިލްތިމާސް ކުރައްވާފައެވެ.\nމޯދީ ވިދާޅުވީ، ކޮވިޑް-19 ގެ ހާލަތާއި އެކު ޤައުމުގެ އިޤްތިސާދު ހީނަރުވެފައި އޮތްނަމަވެސް، އިޤްތިސާދު ކުރިއެރުވުމުގެ ޤާބިލްކަން އެބަހުރި ކަމަށެވެ. އެހެންކަމުން މިހާރު އިންޑިއާ ތައްޔާރުވަމުން ދަނީ މި ބަލިމަޑުކަމާއެކު އާ އާންމު ހާލަތެއްގެ ދަށުން ކުރިޔަށްދާން ކަމަށް މޯދީ ވިދާޅުވިއެވެ.\nއިންޑިއާއަށް ކޮވިޑް-19 ގެ ސަބަބުން މާބޮޑު އަސަރެއް ނުކުރާ ކަމަށް މޯދީ ވިދާޅުވިނަމަވެސް އެޤައުމަކީ ދުނިޔެއިން މި ބަލީގެ ނުރައްކާ އެންމެ ބޮޑު އެއް ޤައުމެކެވެ. އެގޮތުން ފާއިތުވެދިޔަ ދުވަސްތަކުގައި އެމެރިކާ އާއި ބްރެޒިލް ފިޔަވައި އެންމެ ހަލުވިކަމާއެކު ކޮވިޑް-19 ފެތުރެމުންދާ އިންޑިއާއަކީ ދުނިޔެއިން ހަތަރުވަނައަށް އެންމެ ގިނަ ބަޔަކަށް ބަލި ޖެހިފައިވާ ޤައުމެވެ.\nހަމަ އެހެންމެ އިންޑިއާއަކި މި ބަލިމަޑުކަމުގައި ޕީކް އަންނާނީ، ނުވަތަ ބަލި އެންމެ ބޮޑަށް ފެތުރޭނީ އަންނަ ނޮވެމްބަރު ހިސާބުގައި ކަމަށް އިންޑިއަން ކައުންސިލް އޮފް މެޑިކަލް ރިސާޗް (އައިއާރްއެމްސީ) އިން ކުރިޔަށްގެންދިޔަ ދިރާސާއަކުން ވަނީ ދައްކާފައެވެ.\nމިހާތަނަށް އިންޑިއާއިން ޖުމްލަ 367000 އަށްވުރެ ގިނަ މީހުން ކޮވިޑް-19 އަށް ފައްސިވެފައި ވެއެވެ. އަދި މި ބަލީގައި 12000 އަށްވުރެ ގިނަ މީހުން އެޤައުމުން މަރުވެފައި ވާއިރު، އިންޑިއާގައި މި ބަލި ޖެހޭ މީހުންނާއި ބަލީގައި މަރުވާ މީހުންގެ އަދަދު ދުވަހެއް ދުވަހަކަށް އަންނަނީ އިތުރުވަމުންނެވެ.\nއިންޑިއާއަކީ ދުނިޔެއިން ދެވަނައަށް އެންމެ ގިނަ ބަޔަކަށް މި ބަލީގައި ސީރިއަސް ހާލުގައި ފަރުވާދެމުންދާ ޤައުމުވެސް މެއެވެ. އެޤައުމުގެ އިދާރާތަކުން ހާމަކޮށްފައި ވާގޮތުން، މިހާރު އިންޑިއާގައި ކޮވިޑް-19 އަށް ފަރުވާދޭ މީހުންގެ ތެރެއިން 8,944 މީހެއްގެ ހާލު ސީރިއަސް އެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މި ބަލީގައި މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nޖޫން 18, 2020 03:10\nތިޔަހެންބުނި ބު ރަޒީލާއެމެރިކާއިންވެސް ރައިއްޔަތުންހަނާވިއަސް ތިޔަމަގާމުގަހުރެވުނީ އޯކޭއޭދޯ ތިޔަބުނީ ނަމަސްތޭމޯދީސާހަބް!\nޖޫން 18, 2020 03:16\nއަސަރު ކުރިކަމަށް ވާނީ ގިނަ އަދަދަކަށް ގެރިތަކަށް ބަލިޖެހުނީމަ ބޯބުރާންތި\nޖޫން 18, 2020 08:02\nހުރިހާރައްޔިތުން މަރުވެހުސްވާއިރުވެސް މަބުނާނީމިހެން މާބޮޑު އަސަރެއްނުކުރެޔޭ މަށަކައްނުފެނެޔޭ ބަލިވެއުޅޭމީހަކު މަދާންވާތަންތަނައް މައެބަދަމޭ އަހަރެންކައރީ މީހުން އައިސް ބުނާއަޑޭއިވެނީ މިޤައުމުގަބަލި އެބައުޅެޔޭ މަށަކީ އެމީހުން އުޅޭގޮތްބަލާމީހެއްނޫނޭ\nޖޫން 18, 2020 08:48\nއެއްގެރި މިބަލީގަ މަރުވިޔަސް ގެރިމޯދީ ބުނާނެ މިބަލިން އެއްމެ ބޮޑައްއަސަރު ކުރަނީ އިނޑިޔާ އަށޭ އެހެޔޮ ގައުމުގެ ރައްޔިތުން މަރުވެ ހުސްވިޔަސް.\nޖޫން 18, 2020 20:23\nޜާއްޖޭގެ ރަޢިސް ވެސް ބުނި .. ބޭންކް ގައި ފައިސާ އެބަހުއްޓޭ.. ރައްޔިތުންގެ އަތުގައި ފައިސާ އެބަހުއްޓޭ\nމިހާ ރު ކިކޭބާ ބުނާނީ....ގައުމުމުގެ ރިޒާވް ގައި 270 މިލިޔަން\nޖޫން 19, 2020 00:01\nގަމާރު ވާނުވާ ނޭގުނަސް ބޮޑުވަރު 100 ގެރި މަރެއްނުވޭ އެހެންވީމަ ބޮޑުވަރެއްނުވޭތާދޯ ހޮސްޕިޓަލްތަށް ފުރި ރޭލްތަކުގައި މީހުން އަތުރާފައި މަރުވާ މީހުން މަގުތަކުގައި ފުނިޖެހިފައި ކުނިގޮނޑަށް އުކަނީ ބޮޑުވަރެއްނުވޭތާ...


ރިލްވާނާއި ޔާމީންގެ ހަނދާނުގައި ޖަމިއްޔާއެއް އުފައްދަނީ – Haftha\nMon, 1 June, 2020, 6:37 pm\nރިލްވާނާއި ޔާމީންގެ ހަނދާނުގައި ޖަމިއްޔާއެއް އުފައްދަނީ\nގެއްލުވާލާފައިވާ ނޫސްވެރިޔާ އަހުމަދު ރިލްވާން އާއި މާރާލާފައިވާ ބްލޮގަރ ޔާމީން ރަޝީދުގެ ހަނދާނުގައި “ރިިލްވާން އެންްޑް ޔާމީން ފައުންޑޭޝަން“ ނަމުގައި ޖަމިއްޔާއެއް އުފެއްދުމަށް އެ ދެ ފަރާތުގެ އާއިލާއިން ނިންމައިފިއެވެ.\nއެ ދެމީހުންގެ ހަނދާނުގައި ޖަމިއްޔާއެއް އުފައްދަން ނިންމާފައިވާކަން އިއުލާނު ކުރުމަށް މ. ޝައިނިންގ ސްޓާރގައި ދެ ފަރާތުގެ އާއިލާއިން މިއަދު ބޭއްވި ނޫސްވެރިންގެ ބައްދަލުވުމެއްގައެވެ.\nއެ ބައްދަލުވުމުގައި ވާހަކަދައްކަމުން ޔާމީންގެ މަންމަ ބުނީ، ޔާމީން އާއި ރިލްވާން ލިޔެފައިވާ ލިޔުންތަކުން ފެނިގެން ދަނީ އެ ދެ މީހުންގެ ހިތުގައި އަނެކާއަށް ހުރި ރަހުމާއި އިންސާނިއްޔަތަށް ހުރި ކުލުނު ކަމަށެވެ. އަދި އެ ރޮނގުތަކުން ކުރިއަށްދާން ބޭނުންވާ މީހުންނަށް ތައުލީމާއި ތަމްރީނު ފޯރުކޮށްދިނުމަކީ މި ފައުންޑޭޝަންގެ އެންމެ ބޮޑު އެއް އަމާޒު ކަމަށް ޔާމީންގެ މަންމަ ބުންޏެވެ.\nޔާމީން މަރާލާފައި އޮއްވާ ފެނުނީ 2017 ވަނަ އަހަރުގެ އޭޕްރިލް މަހުގެ 22 ވަނަ ދުވަހުގެ ރޭ ދަންވަރުގެ ވަގުތެއްގައި އޭނާ ދިރިއުޅުނު ގޭގެ ސިޑިގޮޅި ތެރޭގައެވެ. ޔާމީންގެ މަރުގެ މައްސަލާގައި ދައުލަތުން މިހާތަނަށް ވަނީ ހަ މީހަކަށް ދައުވާ ކޮށްފައެވެ. އެ މައްސަލައިގެ ޝަރީއަތް މިހާރުވެސް ދަނީ ކުރިއަށެވެ.\nރިލްވާނަށް ވީނުވީ ގޮތް އަދިވެސް ހޯދިފައިނުވާއިރު އޭނާ ގެއްލިފައި ވަނީ 2014 ވަނަ އަހަރު އޮގަސްޓު މަހުގެ 8 ވަނަ ދުވަހުގެ ރޭގެ ފަހުންނެވެ. އޭނާ ގަދަކަމުން ކާރަކަށް އެރުވި ކަމަށް ބުނެ ދައުލަތުން ޓެރަރިޒަމްގެ ދައުވާ އުފުލި ހ. ހިލްޓަން އާލިފް ރައޫފާއި ގދ.ވާދޫ ކަރަންކާގޭ މުހައްމަދު ނޫރައްދީންގެ މައްޗަށް ކުރި ދައުވާތައް ސާބިތުވެފައެއް ނުވެ އެވެ.


SunOnline: Ibthihaal maraali massalaige hukum anna mahu 12 gai\nނަޖާހު މަސްއޫދު 26 Feb 2020, 15:48\nއަނިޔާވެރިގޮތަކަށް މަރާލި ކުޑަކުއްޖާ މުހައްމަދު އިބްތިހާލް --\nވ. ރަކީދޫގައި އުމުރުން ތިން އަހަރު މުހައްމަދު އިބްތިހާލް މަރާލި މައްސަލައިގައި އެ ކުއްޖާގެ މަންމަ ވ. ރަކީދޫ އާފިޔާ މުހައްމަދު މަނިކުގެ މައްޗަށް އުފުލާފައިވާ ގަސްތުގައި ކުއްޖަކު މަރާލުމާއި އަމުރަށް ނުކިޔަމަންތެރިވުމުގެ ދައުވާގެ އަޑުއެހުންތައް ނިންމާލައި ހުކުމް ކުރުން އަންނަ މަހުގެ 12 ވަނަ ދުވަހަށް ތާވަލުކޮށްފި އެވެ.\nއިބްތިހާލް މަރާލި މައްސަލައިގައި ތުހުމަތު ކުރެވިގެން ބަންދު މުއްދަތު ޖަހަން އާފިޔާ ވ. ތިނަދޫ މެޖިސްޓްރޭޓު ކޯޓަށް ގެންދިޔުމުން އެ ކޯޓުގައި އޭނާ ވަނީ އިބްތިހާލް މަރާލުމަށް އިއުތިރާފުވެފަ އެވެ. އަދި ފުލުހުންގެ ތަހުގީގުގައިއާއި ކްރިމިނަލް ކޯޓުގެ ޝަރީއަތުގެ މަޖިލީހުގައިވެސް އެކަމަށް އޭނާ އިއުތިރާފުވި އެވެ. އެކަމަކު، ފަހުން ރާގު ބަދަލުވެ ކްރިމިނަލް ކޯޓުގައި އާފިޔާ ބުނެފައި ވަނީ އިބްތިހާލްއަށް އަނިޔާ ނުކުރާ ކަމަށާއި އޭނާ މަރާނުލާ ކަމަށެވެ.\nއެ މައްސަލައިގައި ހެކިބަސް ނެގުމުގެ މަރުހަލާ ނިމި، މިއަދު އޮތީ ހުލާސާ ބަޔާން އިއްވުމެވެ. ދައުލަތުން ބުނީ އިބްތިހާލް މަރުވީ އާާފިޔާ އޭނާ ނޭވާ ހާސްކުރުމުން ކަމާއި، އާފިޔާ އިބްތިހާލްއަށް އަނިޔާ ކުރި ކަމާއި، އިހުމާލުވި ކަމާއި، އެހެން ދަރިންނާ ތަފާތުކުރިކަން ހެކިތަކުން އެނގޭ ކަމަށެވެ.\nސުޕްރީމް ކޯޓުން މީގެ ކުރިން ނިންމާފައި އޮތް މައްސަލައެއްގެ ހުކުމުގެ ނުކުތަކާއަކާ ހަވާލާދީ ދައުލަތުން ބުނީ، އާދަމްގެ ދަރިއެއްގެ ހައްގު ހިމެނޭ މައްސަލައެއްގައި އިއުތިރާފުވުމަށް ފަހު ދެއްކި ވާހަކަ އަނބުރާ ގެންދިޔަސް އިއުތިރާފުވީ ކަމަށް ގަބޫލު ކުރެވޭނެ ކަމަށެވެ. އަދި އާފިޔާގެ އިއުތިރާފު ކިތާބީ ހެއްކެއްގެ ގޮތުގައި ރެކޯޑް ކުރެވިފައިވުމާއެކު، އޭނާގެ އިއުތިރާފު އަނބުރާ ގެންދިޔައީ ކަމަށް ނުބެލެވޭނެ ކަމަށް ދައުލަތުން ބުންޏެވެ.\nދައުލަތުން ބުނީ މަރުގެ މައްސަލައިގައި އާފިޔާގެ މައްޗަށް އެއްވެސް ޝައްކެއް ނެތް މިންވަރަށް ކުށް ސާބިތުވާ ވަރަށް ހެކި ހުށަހެޅިފައިވާނެ ކަމަށެވެ. އަދި އެކަށީގެންވާ ޝައްކެއް ނެތް މިންވަރަށްވެސް ސާބިތުވާ ކަމަށް ގާޒީއަށް ފެނިވަޑައިގަންނަވާ ހާލަތުގައި ތައުޒީރީ އަދަބެއް ދިނުމަށް ހުކުމް ކުރެވިދާނެކަންވެސް ދައުލަތުން ފާހަގަކުރި އެވެ.\nއެއްވެސް ޝައްކެއް ނެތް މިންވަރަށް މަރުގެ މައްސަލައެއް ސާބިތުވެ، ވާރިސުން ގިސާސް ހިފަން އެދޭ ނަމަ އެ މީހެއްގެ މައްޗަށް އަންނާނީ މަރުގެ ހުކުމެކެވެ. ގިސާސް ހިފަން ނޭދޭ ނަމަ އަންނާނީ ޖަލު ހުކުމެކެވެ. އެހެންނަމަވެސް، މަންމައަކު ނުވަތަ ބައްޕައަކު ދަރިފުޅު މަރާލާ މައްސަލަތަކުގައި އިސްލާމީ ޝަރީއަތުގެ ދަށުން ގިސާސް ހިފުމަކީ ހިލާފު އުފެދިފައިވާ ކަމެކެވެ.\nދައުލަތުގެ ހުލާސާ ބަޔާން އިއްވައި ނިމުމުން ވާހަކަ ދައްކަން ލިބުނު ފުރުސަތުގައި މައްސަލައާ ބެހޭގޮތުން ހުލާސާ ގޮތެއްގައި ވާހަކަ ދައްކަން ލިބުނު ފުރުސަތުގައި އާފިޔާ ބުނީ ގަސްތުގައި އިބްތިހާލް މަރާނުލާ ކަމަށެވެ. އަދި ގަސްތުގައި އަނިޔާވެސް ނުކުރާ ކަމަށެވެ. އޭގެ އިތުރުން، ހެކިވެރިން ހަދާފައި ވަނީ ހުސް ދޮގު ކަމަށާއި، ޑޮކްޓަރުންގެ ރިޕޯޓުތަކުގައިވެސް "އެއްފަހަރަކު އެކައްޗެކޭ" ނުކިޔާ ކަމަށް އާފިޔާ ބުންޏެވެ.\nއަޑުއެހުން ނިންމާލައްވަމުން ގާޒީ މުހައްމަދު ސަމީރު ނިންމެވީ އެ މައްސަލައިގެ ހުކުމް ކުރުން އަންނަ މަހުގެ 12ވާ ބުރާސްފަތި ދުވަހުގެ މެންދުރު 1:30 ގައި ބާއްވަން ތާވަލުކުރުމަށެވެ.


Dhonfanu Invitation Cup: Kendhoo balikoh Dhonfanu semi ah\nދޮންފަނު އިންވިޓޭޝަން ކަޕްގައި މިއަދު ކެންދޫގެ މައްޗަށް 2-1 އިން ކުރިހޯދައި ދޮންފަނު މުބާރާތުގެ ސެމީ ފައިނަލުން ޖާގަ ހޯދައިފި އެވެ.\nމި މެޗާ އެކު ގްރޫޕް ބީގެ ހުރިހާ މެޗެއް ނިމުނުއިރު އެންމެފަހުގެ ޗެމްޕިއަން އޭދަފުއްޓަށް އެއް ވަނަ ލިބުނީ ދެ މެޗުން މޮޅުވެ، އެއްމެޗުން އެއްވަރުވެ ހަތް ޕޮއިންޓާ އެކު އެވެ. ދެ ވަނަ އަށް ދޮންފަނު ދިޔައީ ހަތަރު ޕޮއިންޓް ހޯދައިގެންނެވެ. އެންމެ ފުލުގައި އޮތް ދަރަވަންދޫ އާއި ކެންދޫ އަށް ލިބުނީ ތިން ޕޮއިންޓެވެ.\nދޮންފަނު ފުޓްބޯޅަ ދަނޑުގައި މިއަދު ހަވީރު ކުޅުނު މެޗުގައި ވާދަވެރި ކުޅުމެއް ފެނުނެވެ. މޮޅުވާ ޓީމަކަށް ސެމީން ޖާގަ ލިބޭތީ ދެ ޓީމުން ވެސް ވަނީ ނުރައްކާތެރި ހަމަލާތަކެއް ފޮނުވާލައިފަ އެވެ.\nމެޗުގެ 14 ވަނަ މިނިތްގައި ފުރަތަމަ ލަނޑު ޖަހައި ލީޑު ނެގީ ކެންދޫންނެވެ. ނަމަވެސް 43 ވަނަ މިނިޓްގައި ނަތީޖާ އެއްވަރުވީ ކެންދޫގެ އަހަމަދު ސާހީ އަތުން ބައިކޮޅަށް ވަން ގޯލުންނެވެ. ދޮންފަނު މޮޅުވީ ފުރަތަމަ ހާފުގެ ފަހު މިނިޓްގައި މުހައްމަދު ރީހާން ކާމިޔާބުކުރި ގޯލުންނެވެ.\nމެޗުގެ މޮޅު ކުޅުންތެރިއަކަށް ހޮވުނީ ދޮންފަނުގެ ހުސެއިން ޒިމާމެވެ.\nމުބާރާތުގައި މާދަމާ ކުޅޭނީ ގްރޫޕް އޭގެ ފަހު މެޗެވެ. ގްރޫޕް އޭގައި ހިމެނެނީ ކިހާދުއާއި ގޮއިދޫ އަދި މާޅޮހެއެވެ. މާދަމާ ކުޅޭ ފަހު މެޗުގައި ބައްދަލުކުރާނީ ގޮއިދުއާއި މާޅޮހެވެ.\nގްރޫޕް އޭއިން މިހާތަނަށް އެއްވެސް ޓީމެއް ސެމީއަށް ދަތުރުކޮށްފައިނުވާއިރު، އެއްވަނައިގައި އޮތް ގޮއިދުއާއި ދެވަނައިގައި އޮތް ކިހާދުއަށް ވަނީ3ޕޮއިންޓު ލިބިފައެވެ. މާޅޮސް ފުލުގައި އޮތީ ޕޮއިންޓެއް ނުލިބިއެވެ.


Dialysis khidumai kashmeer ge ekaheri hisaabu gai - Hali News\nޑައެލިސިސްގެ ޚިދުމަތް ކަޝްމީރުގެ އެކަހެރި ހިސާބުގައި\n11 October 2020, 21:04\nކަޝްމީރުގެ ބޯޑަރު ސަރަހައްދުގައިވެސް މިހާރު ޑައެލިސިސްގެ ޚިދުމަތް ހިލޭ ލިބޭ ގޮތަށް ހަމަޖައްސައިފިއެވެ. އިންޑިއާގެ ގާނޫނުއަސާސީއަށް ގެނެސްފައިވާ ބަދަލާއެކު މާއްދާ 375 އުވާލައި ކަޝްމީރު ވަކި ސްޓޭޓަކަށް ހެދުމުން ރައްޔިތުންނަށް ފަސޭހަތައް ދަނީ ފަހި ވަމުންނެވެ.\nބޯޑާ ސަރަހައްދެއްކަމަށްވާ ކުޕްވާރާގައި ވަނީ ޑައެލިސިސް ސެންޓަރެއް ހުޅުވާފައެވެ. މި މަރުކަޒުގެ ރައީސް ޑރ. ޒިޔާއުލްއިސްލާމް ބުނާ ގޮތުން މިތަނުން 25 މީހުން ޚިދުމަތް ހޯދައެވެ. އަދި ޝިފްޓެއްގައި ހަތަރު މީހުންނަށް ޑައެލިސިސްގެ ޚިދުމަތް ދެވެއެވެ. މިއީ ކުރިން ސްރީނަގަރުން ނޫނީ ލިބެން ހުންނަ ޚިދުމަތެއް ނޫނެވެ.\nއިންޑިއާގައި އަހަރެއްގެ މައްޗަށް ޑައެލިސިސް ހަދާ 2.2 ލައްކަ ޕޭޝަންޓުން ސިއްޙީ ނިޒާމަށް އިތުރު ވެއެވެ. މި މީހުނށް ޚިދުމަތް ދެނީ، 4950 ޑައެލިސިސް ސެންޓަރަކުންނެވެ. ގިނަ ތަންތަނަކީ އަގު ނަގާ އަމިއްލަ ތަންތަނެވެ. އެއީ ފަހަރަކަށް ދެހާސް ރުޕީސް އެވެ.\n2016 އިން ފެށިގެން ހިންގާ އިންޑިއާގެ ބޮޑު ވަޒީރުގެ ޚާއްސަ ޕްރޮޖެކްޓެއްގެ ދަށުން، ރަށްފުށު ހިސާބާއި އަދި ދުރު ހިސާބުތަކުގައި ސަރުކާރުގެ ޚަރަދުގައި ޑައެލިސިސް ސެންޓަރު ހެދުމުގެ މަސައްކަތް ވަނީ ފަށާފައެވެ.\nމީގައި ބޭނުން ކުރާ މޮޑެލަކީ ޕްރައިވެޓް ޕަބްލިކް ޕާޓްނާޝިޕެވެ. ސަރުކާރުން އިމާރާތް ހަދައި ދެއެވެ. މެޝިނާއި ޑޮކްޓަރުންނާއި ފާރުވާގެ ސާމާނުތައް ހޯދަން ޖެހެނީ އަމިއްލަ ފަރާތުންނެވެ.\nކުޕްވަރާ ޑައެލިސިސް ސެންޓަރ އަކީވެސް މިފަދަ ފެސިލިޓީއެކެވެ.\nބީއޯސީ އަށް ޖަމާކުރަން ގެންދިޔަ ފައިސާތަކެއް ފޭރެން އުޅެނިކޮށް ހުއްޓުވައިފި\nއައްޑޫ ސިޓީ ގައި ހުރި މައިޒާންތަކަކަށް ގެއްލުންދީފި\nރޭޕްކޭސް އެއީ ކުޑަކަމެއް ކަމަށް ބުނެފައެއް ނުވާނެ : އިމްރާން


މޯލްޑިވްސް ނެޝަނަލް އެމްބިއުލާންސް ސަރވިސް ދިނުމަށްޓަކައި ތައްޔާރުކުރެވިފައިވާ އިމާރާތަށް ގެންނަންޖެހޭ ބަދަލުތައް ގެނައުމަށް\nމޯލްޑިވްސް ނެޝަނަލް އެމްބިއުލާންސް ސަރވިސް ދިނުމަށްޓަކައި ތައްޔާރުކުރެވިފައިވާ އިމާރާތަށް ގެންނަންޖެހޭ ބަދަލުތައް ގެނައުމަށް ބޭނުންވެއްޖެއެވެ.\nމިކަމަށް ޝައުޤުވެރިވާ ފަރާތްތައް 13 ފެބްރުއަރީ 2020 ވާ ބުރާސްފަތި ދުވަހުން ފެށިގެން 18 ފެބްރުއަރީ 2020 ވާ އަންގާރަ ދުވަހުގެ ނިޔަލަށް ހެނދުނު 09:00 އިން 13:00 އާއި ދޭތެރޭ މި މިނިސްޓްރީގެ (ރޯޝަނީ ބިލްޑިންގ، ސޯސަންމަގު) ރިސެޕްޝަން އަށް ވަޑައިގެން ރެޖިސްޓަރ ކުރެއްވުން އެދެމެވެ. މިއިއުލާނާއި ގުޅޭ މައުލޫމާތު ކަރުދާސް އެޓޭޗްމަންޓްގައި ގެެޒެޓް ކުރެވިފައިވާނެއެވެ. އަދި 19 ފެބްރުއަރީ 2020 ވާ ބުދަ ދުވަހު ހެނދުނުު 10:00 ށް ގައި ޕްރީބިޑް ސެޝަންއެއް މި މިނިސްޓްރީި (ރޯޝަނީ ބިލްޑިންގ، ސޯސަންމަގު) ގައި އޮންނާނެއެވެ. އަންދާސީ ހިސާބު ހުށަހެޅުން އޮންނާނީ 26 ވާ ފެބްރުއަރީ 2020 ށް ވާ ބުދަ ދުވަހުގެ ހެނދުނު 10:30ގައި މި މިނިސްޓްރީ (ރޯޝަނީ ބިލްޑިންގ، ސޯސަންމަގު) ގައެވެ.\nމިއިއުލާނާއި ގުޅޭގޮތުން އެއްވެސް މައުލޫމާތެއް ސާފުކުރައްވަން ބޭނުންފުޅުވެވަޑައިގަންނަވާނަމަ 19 ފެބްރުއަރީ 2020 ވާ ބުދަ ދުވަހު ހެނދުނުު 09:30 ކުރިން [email protected] އަށް މެއިލްކޮށްދެއްވުން އެދެމެވެ. އަދި ރެޖިސްޓަރ ކުރަން ވަޑައި ނުގަންނަވާ ފަރާތްތަކަށް އަންދާސީ ހިސާބު ހުށަހަޅަންވަޑައިނުގަނެވޭނެ ވާހަކަވެސް ދަންނަވަމަވެ.\n19 ޖުމާދަލްއޫލާ 1441\nސުންގަޑި: 18 ފެބުރުވަރީ 2020 1330\n- beelan form\n- information to bidders\n- PERFORMANCE GA


އީދު ދުވަހާއި ހުކުރު ދުވަސް އެއްދުވަހަކަށް ވުން. – ޙެޔޮބަސް\nއީދު ދުވަހާއި ހުކުރު ދުވަސް އެއްދުވަހަކަށް ވުން.\nPosted byޝައިޙް ހުސައިން ރަސީދު އަހްމަދު\t Jul 5, 2012 Jul 5, 2012 Leaveacomment on އީދު ދުވަހާއި ހުކުރު ދުވަސް އެއްދުވަހަކަށް ވުން.\nީޢީދު ދުވަހާ ހުކުރު ދުވަސް ދިމާވުމަކީ މުސްލިމުންނަށް އެމީހުންގެ ދެޢީދު ދުވަސް އެއް ދުވަހަކާ ދިމާވެ، ދެއުފަލުގައި ބައިވެރިވާންޖެހޭ މާތް، ބޮޑު ދުވަހެކެވެ. މިއުފާވެރި ދުވަހުގައި ދެނަމާދުކުރަން އެބަ އޮވެއެވެ. އެއީ ޢީދު ނަމާދާއި ހުކުރު ނަމާދެވެ. ހުކުރު ނަމާދަކީ ކޮންމެ މުސްލިމެއްގެ މައްޗަށް އޮންނަ ފަރުޟު ނަމާދެކެވެ. ހުކުރު އަޅައިފުން ޢުޛުރުވެރިވާ މީހެއް ފިޔަވައެވެ. އެފަދަ މީހަކަށް ވެސް ހުކުރުގެ ބަދަލުގައި މެންދުރު ނަމާދު ކުރުން ވާޖިބުވާނެއެވެ. އަދި ހުކުރު ނުލިބިއްޖެ މީހާއަށް ވެސް މެންދުރު ނަމާދު ވާޖިބުވެގެންވާ ކަމުގައި ދީނުގެ ޢިލްމުވެރިން އެއްބަސްވެ އިޖްމާވެ ވަޑައިގަންނަވައެވެ.\nޢިދާދު ދުވަހާއި ހުކުރު ދުވަސް އެއްދުވަހަކަށް ވެއްޖެނަމަ ދެނަމާދު ކުރާނީ ކިހިނެއްކަމާމެދު ޢިލްމުވެރިންގެ މެދުގައި ރައުޔު ތަފާތުވެފައި ވެއެވެ. ބައެއް ބޭކަލުން ވިދާޅުވެފައި ވަނީ ޢީދު ނަމާދު ކުރުމުން ހުކުރު މަނާދު ނުކޮށް ފުދޭނޭ ކަމަށެވެ. އެމީހަކަށް ދެން އޮންނާނީ މެންދުރު ނަމާދު ކުރުން ކަމަށެވެ. އަދި މެންދުރު ނަމާދުވެސް ޖަމާޢަތުގައި ނުކޮށް ގޭގައި ފުއްދައިލެވިދާނެ ކަމަށެވެ. މިއީ އިމާމު އަޙްމަދާއި ސަލަފުގެ ބައެއް ޢިލްމުވެރިންގެ މަޛްހަބެވެ. އަޞްޙާބުބޭކަލުންގެ ތެރޭގައިވެސް މިރައުޔަށް ބުރަވެވަޑައިގަންނަވާ ބައެއް ބޭކަލުން ތިއްބެވިއެވެ. މިބުނެވުނު ރައުޔާއި ޚިލާފަށް ދީނުގެ ގިނަ ޢިލްމުވެރިން ބުރަވެ ވަޑައިގަންނަވަނީ ޢީދު ނަމާދާއި ހުކުރު ނަމާދާއި ދެނަމާދުވެސް ކުރަންޖެހޭނެ ކަމަށެވެ. ޢީދު ނަމާދު ސުއްނަތެއްގެ ގޮތުގައެވެ. ހުކުރު ނަމާދު ފަރުޟެއްގެ ގޮތުގައެވެ. އަދި ޢުޛުރަކާހުރެ ހުކުރު ނަމާދު އެޅިއްޖެ މީހާއަށް މެންދުރު ނަމާދު ކުރުން ވާޖިބުވާނެ ކަމަށެވެ.\nބަޔާންވެދިޔަ ރައުޔަކީ އިމާމު އަބޫޙަނީފާއާއި މާލިކާއި ޝާފިޢީއާއި ދީނުގެ ގިނަ ދަންނަބޭކަލުން ބުރަވެވަޑައިގަންނަވާ ރައުޔެވެ. އަޞްޙާބު ބޭކަލުންގެ ތެރެއިން މަދު ބޭކަލަކު ފިޔަވައި އެހެން ހުރިހާ ބޭކަލުންގެ ވެސް މަޛްހަބަކީ މިއީއެވެ. އަދި ދީނުގެ އުޞޫލުތަކާ ބޮޑަށް ގާތްވަނީވެސް މިރައުޔެވެ. މިމައްސަލައާމެދު رَسُولُ اللَّهِ صَلَّى اللَّهُ عَلَيْهِ وَسَلَّمَގެ އަރިހުން ޞައްޙަ ޙަދީޘެއް އައިސްފައި ނުވެއެވެ. އެކަލޭގެފާނުންގެ އަރިހުން ވާރިދުވެފައި އޮންނަ ޙަދީޘު ޟަޢީފު ކަމުގައި ގިނަ މުޙައްދިޘުން ބަޔާންކުރަށްވާފައި ވެއެވެ. އަދި އެރިވާޔަތުން އެނގޭގޮތުގައި ވެސް އިތުރު އެކަލޭގެފާނާއި މަދީނާގައި އެއިރު ތިއްބެވި ޞަޙާބިއްޔަ ބޭކަލުން އެކަލޭގެފާނުގެ އަރިހުގައި ޢީދު ނަމާދު ކުރެއްވުމާއެކު ހުކުރު ނަމާދުވެސް ކުރެއްވިކަން އެނގި ސާބިތުވެއެވެ. މިކަމާމެދު އައިސްފައިއޮތް އެންމެ ޞައްޙަ ރިވާޔަތަކީ މާތް ﷲ ރުއްސުންލެއްވި ޢިޘްމާނުގެފާނުގެ އަރިހުން އައިސްފައިވާ ރިވާޔަތެވެ. އިމާމު މާލިކާއި އިމާމު ޝާފިޢީއާއި އިމާމު ބުޚާރީއާއި އަދިވެސް ވަރަށް މުޙައްދިޘުން ރިވާކުރަށްވާފައިވާ ރިވާޔަތެއްގައި ވެއެވެ. أَخْبَرَنَا الشَّافِعِيُّ قَالَ أَخْبَرَنَا مَالِكٌ عَنْ ابْنِ شِهَابٍ عَنْ أَبِي عُبَيْدٍ قَالَ: شَهِدْتُ الْعِيدَ مَعَ عُثْمَانَ بْنِ عَفَّانَ فَجَاءَ فَصَلَّى ثُمَّ انْصَرَفَ فَخَطَبَ فَقَالَ ” إنَّهُ قَدْ اجْتَمَعَ لَكُمْ فِي يَوْمِكُمْ هَذَا عِيدَانِ فَمَنْ أَحَبَّ أَنْ يَنْتَظِرَ الْجُمُعَةَ مِنْ أَهْلِ الْعَوَالِي فَلْيَنْتَظِرْهَا، وَمَنْ أَحَبَّ أَنْ يَرْجِعَ فَلْيَرْجِعْ فَقَدْ أَذِنْتُ لَهُ މާނައީ: އިމާމު ޝާފިޢީ އިމާމު މާލިކުގެ އަރިހުން، އެކަލޭގެފާނު އިބްނު ޝިހާބުގެ އަރިހުން، އެކަލޭގެފާނު އަބޫ ޢުބައިދާގެ އަރިހުން ރިވާކުރަށްވާފައި ވެއެވެ. އެކަލޭގެފާނު ވިދާޅުވެފައި ވެއެވެ. އެއްދުވަހު ތިމަން، މާތް ﷲ ރުއްސުންލެއްވި ޢުޘްމާނުގެފާނުގެ އަރިހުގައި ޢީދު ނަމާދު ކުރެއްވީމެވެ. އެކަލޭގެފާނު ނަމާދުން ނިމިވަޑައިގެން ޚުޠުބާދެއްވިއެވެ. ޚުޠުބާގައި މިފަދައިން ވިދާޅުވިއެވެ. އޭ މީސްތަކުންނޭވެ! މިއަދަކީ ތިޔަބައިމީހުންނަށް ދެޢީދު އެއްވާ ޢީދު ދުވަހެކެވެ. ވުމާއެކު ތިޔަބައިމީހުންގެ ތެރެއިން މަދީނާގެ ކައިރީގެ ވިލެޖްތަކުން ނަމާދަށް އައިސްފައިތިމީހުންގެ ތެރެއިން ބޭނުން ބަޔަކު ތިމަންމެނާއެކު ހުކުރު ކުރުމަށް މަޑުކުރިއަސް މައްސަލައެއް ނެތެވެ. އަދި ބޭނުން މީހަކު ރަށަށް ދިޔަޔަސް މައްސަލައެއްނެތެވެ. އެމީހަކު ތިމަންމެންނާއެކު ނަމާދުކުރުމަށް މަޑުކުރާށެވެ! މިއެވެ. އިބްނު މާޖާގައި އައިސްފައިވަނީ މިފަދައިންނެވެ. قَدْ اِجْتَمَعَ فِي يَوْمكُمْ هَذَا عِيدَانِ فَمَنْ شَاءَ أَجْزَأَهُ مِنْ الْجُمُعَة وَإِنَّا مُجَمِّعُونَ މާނައީ: އިތުރު އެކަލޭގެފާނު ޙަދީޘުކުރެއްވިއެވެ. ހަމަކަށަވަރުން މިއަދު މިވަނީ ދެޢީދު ޖަމާވެފައެވެ. ވިލެޖްތަކުގެ މީހުންގެ ތެރެއިން ބޭނުންމީހަކު ހުކުރަށް މަޑުނުކުރިކަމުގައިވިއަސް ފުދޭނެއެވެ. ތިމަންމެން ހުކުރު ކުރާނޫއެވެ. މިއެވެ.\nމިޙަދީޘުގެ މައްޗަށް ވާހަކަ ދައްކަވަމުން އަބޫދާއޫދުގެ ޝަރަޙަ ޢައުނުލްމަޢްބޫދުގައި ޝައިޚު ޝަމްސުލްޙައްޤު ޢަޒީމު އާބާދީ ވިދާޅުވެފައި ވެއެވެ. وَمَا ذُكِرَ مِن اْلأَحَادِيث\nPosted byޝައިޙް ހުސައިން ރަސީދު އަހްމަދު Jul 5, 2012 Jul 5, 2012 Posted inUncategorizedTags: ދީން\nއަދިވެސް ސިޙުރު ބާޠިލެއް ނުވެއެވެ !\nވިންޑޯސް އޯއެސް ދޫކޮށްލައްވަން ބޭނުންފުޅު ފަރާތްތަކަށް


ދިވެހިން ފިޓް ބަޔަކަށް ހެދުމަށް ރާއްޖޭގެ ދުޅަހެޔޮ އެމްބެސެޑަރަކަށް ސުނިލް ސެޓީ – Haftha\nFri,5June, 2020, 12:21 pm\nދިވެހިން ފިޓް ބަޔަކަށް ހެދުމަށް ރާއްޖޭގެ ދުޅަހެޔޮ އެމްބެސެޑަރަކަށް ސުނިލް ސެޓީ\nދިވެހިންނަކީ ދުޅަހެޔޮ އަދި ސިއްހަތު ރަނގަޅު ބަޔަކަށް ހެދުމަށް ރާއްޖޭގެ ދުޅަހެޔޮ އެމްބެސެޑަރަކަށް ބޮލީވުޑްގެ މަޝްހޫރު ފިލްމީ ތަރި ސުނިލް ޝެޓީ އައްޔަންކޮށްފިއެވެ.\nޔޫތް މިނިސްޓްރީން ބުނީ، ރާއްޖޭގެ “އެމްބެސަޑާ އޮފް ވެލްނެސް” އަށް ވުމަށް ސުނިލް ޝެޓީއަށް އެ މިނިސްޓްރީން ދިން ދައުވަތު އޭނާ ގަބޫލުކޮށްފައިވާ ކަމަށެވެ.\nއަދި އޭނާއާއެކު ރާއްޖެއަކީ ދުނިޔޭގައި އޮތް އެންމެ ސިއްހަތު ރަނގަޅު ގައުމަށް ހެދުމަށް “މިޝަން ފިޓް މޯލްޑިވްސް” ގެ ނަމުގައި ހާއްސަ ހަރަކާތެއް ފަށަން ނިންމާފައިވާ ކަމަށް ޔޫތް މިނިސްޓްރީން ބުނެއެވެ.\nއެގޮތުން މި ހަރަކާތުގެ ދަށުން ރާއްޖޭގެ ފިޓްނަސް އިންޑަސްޓްރީގައި ތަޖުރިބާކާރު މީހުންނާއެކު ސުނިލް ޝެޓީ އާއި އޭނާގެ ޓީމު ހަރަކާތްތެރިވާނެއެވެ.\nރާއްޖޭގެ ވެލްނެސް އެމްބެސަޑަރަކަށް ސުނިލް ޝެޓީ ހަމަޖެއްސުމުން އޭނާ ދިވެހި ބަހުން ކުރި ޓުވީޓެއްގައި ބުނީ ކާމިޔަބު ގައުމަކަށް އެންމެ މުހިންމީ ދުޅަހެޔޮ ރައްޔިތެއް ކަމަށެވެ.\nއަދި ރާއްޖެއަކީ ދުނިޔޭގެ އެންމެ ރީތި އަދި ހިތްހެޔޮ ރައްޔިތުން ދިރިއުޅޭ ގައުމަކަށްވާއިރު، ރައީސް އިބްރާހިމް މުހައްމަދު ސޯލިހާއި ޔޫތް މިނިސްޓަރު އަހުމަދު މަހުލޫފްގެ ޓީމާއެކު “މިޝަން ފިޓް މޯލްޑިވްސް” ގައި ބައިވެރިވުމަކީ ލިބޭ ޝަރަފެއް ކަމަށް ޓުވީޓްގައި ބުނެފައިވެއެވެ.\nރާއްޖޭގެ ވެލްނެސް އެމްބެސަޑަރަކަށް ސުނިލް ޝެޓީ އައްޔަން ކުރިއިރު، މިނިސްޓަރު މަހުލޫފް، އިންޑިއާއަށް މިދިޔަ މަހުގެ ފަހުކޮޅު ކުރެއްވި އަމިއްލަ ދަތުރުފުޅެއްގައި ރާއްޖޭގައި ފިޓްނަސް ޕްރޮމޯޓް ކުރުމަށް ސުނިލް ޝެޓީއާއެކު މަޝްވަރާކުރިއެވެ.\nބިލީވުޑްގައި 30 ވަރަކަށް އަހަރު ކާމިޔާބު ގިނަ މަސައްކަތްތަކެއް ކޮށްފައިވާ ސުނިލް ޝެޓީއަކީ އިންޑިއާގައި ފިޓްނަސް ޕްރޮމޯޓް ކުރުމަށް ފަށާފައިވާ ހަރަކާތެއް ކަމަށްވާ މިޝަން ފިޓް އިންޑިއާ ލީޑްކޮށް ހިންގަމުންދާ ފަރާތެވެ. އެ ހަރަކާތުގެ ބޭނުމަކީ ދުނިޔޭގައި އޮތް އެންމެ ފިޓް ގައުމަކަށް އިންޑިއާ ހެދުމެވެ.\nއޭގެ އިތުރުން އޭނާއަކީ އިންޑިއާގެ ލީޑިން ފިޓްނެސް ރިއަލިޓީ ޝޯ “ބިގެސްޓް ލޫސާ ޖީތޭގާ” އަދި އިންޑިއާގެ ރިއަލިޓީ ސްޓަންޓް ޝޯއެއް ކަމަށްވާ “އިންޑިއާޒް އަސްލީ ޗެމްޕިއަން… ހޭ ދަމް؟” ކިޔާ ޓީވީ ޝޯގެ ހޯސްޓެކެވެ.\nކޮބާތަ ސުނިލް ގެ ސަޕޯޓަރުން


މިނިސްޓަރ ނަހުލާއަށް ބޮޑެތި ތުހުމަތުތަކެއް، މައްސަލަ ރައީސް ސާލިޙްއަށް ހުށަހަޅައިފި | | Sangu News\nމިނިސްޓަރ ނަހުލާއަށް ބޮޑެތި ތުހުމަތުތަކެއް، މައްސަލަ ރައީސް ސާލިޙްއަށް ހުށަހަޅައިފި\n26 ސެޕްޓެމްބަރ 2019 - 08:02\nސަންގު ފައިލް ފޮޓޯ: ޓްރާންސްޕޯޓު މުވައްޒަފުން ވަނީ ތަނުގައި ހިނގާ ބައެއް ކަންތައްތައް ނަހުލާ އާއި ވެސް ހިއްސާކޮށްފައި\nޓްރާންސްޕޯޓު އޮތޯރިޓީގައި މަސައްކަތް ކުރަމުން އަންނަ މުވައްޒަފުންތަކެއް ކަނޑާލުމަށް މަސައްކަތް ކުރަމުންދާތީ، އެކަމުގެ ކަންބޮޑުވުން ފާޅުކޮށް އެ އޮތޯރިޓީގެ ގިނަ އަދަދެއްގެ މުވައްޒަފުންތަކެއް ރައީސް އިބްރާހިމް މުހައްމަދު ސާލިހްއަށް ސިޓީއެއް ފޮނުވައިފިއެވެ.\nސަންގަށް ވެސް ކޮޕީ ލިބިފައިވާ އެ ސިޓީއަކީ ފަސް ސޮފުހާގެ ސިޓީއެކެވެ. އަދި ތަނުގެ ތެރޭގައި ހިނގަމުން އަންނަ ބައެއް ކަންތަކާއި ގުޅޭގޮތުން ސިޓީގައި ކަންބޮޑުވުން ފާޅުކޮށްފައިވެއެވެ. ރައީސް ސޯލިހްއާއި ބައްދަލު ކުރުމަށް އެދި ފޮނުވާފައިވާ އެ ޕެޓިޝަންގައި ބުނެފައިވަނީ މުވައްޒަފުންތަކެއް ވަޒީފާއިން ކަނޑާލަން އުޅޭކަމުގެ މައުލޫމާތު ލިބުނީ ޖުލައި މަހުގެ 8 ވަަނަ ދުވަހު ކަމަށެވެ. އެ މައުލޫމާތު ލިބުމާއި އެކު އޮފީހުގެ މާހައުލު އެކީ ބަދަލުވެ، މުވައްޒަފުންގެ އިހުސާސްތައް ހިއްސާ ކުރަން ފެށިކަމަށާއި އެ މައުލޫމާތަކީ ސައްހަ މައުލޫމާތެއްތޯ ބެލުމަށް ކުރި މަސައްކަތުން އެނގުނީ މުވައްޒަފުންގެ ހާޒިރީ ނަގާ، އެހެނިހެން މައުލޫމާތުތައް ވެސް އެއްކޮށްފައިވާ ކަމެވެ.\nނަމަވެސް، އޭރު އޮފީސްތެރޭ ދެކެވޭ ވާހަކަތަކީ އެއްވެސް ހަގީގަތެއް ނެތް ވާހަކަތަކެއް ކަމަށް ބުނުމުން އެ ވާހަކައާއި މެދު މާގިނަ ވާހަކަތަކެއް ދައްކާފައި ނުވާކަމަށެވެ. ނަމަވެސް، ސެޕްޓެމްބަރު 18 ގައި ރާއްޖޭގެ ޓީވީ ސްޓޭޝަނަކާއި، އޮންލައިން ނޫހަކުން މުވައްޒަފުންތަކެއް ވަކިކުރަން އުޅޭކަމުގެ ހަބަރުތައް ފެތުރިގެން ދިޔަކަމަށް ސިޓީގައި ބުނެފައިވެއެވެ. އެކަމުގެ ސަބަބުން އަނެއްކާވެސް އޮފީހުގެ މާހައުލު ގޯސްވެގެން ދިޔަކަމަށާއި އެކަމުގެ މައުލޫމާތު އެ އޮތޯރިޓީގެ ސިވިލް ސާވިސް މަގާމުގައި ތިބި ފަރާތްތަކާއި ހިއްސާ ކުރުމުން "އެއީ އެމީހުންނަށް އެނގިފައިވާ ކަމެއް ނޫން" ކަމަށް ބުނެފައިވާ ކަމަށެވެ. މުވައްޒަފުން ކުރި މައްސަައްކަތްތަކުގެ ތެރެއިން، ތަނުގެ ޕާމެނެންޓު ސެކޭޓްރީ އެއީ "އަސްލު ވާހަކައެއް" ކަމަށް ބުނެއިވާކަމަށް ސިޓީގައި ވެއެވެ.\nސިޓީގައި މުވައްޒަފުން ވަކިކޮށްފާނެކަމަށް ބެލެވޭ، ސިވިލް ސާވިސް ގަވައިދުގެ ނުކުތާތައް ވެސް ފާހަގަކޮށްފައިވެއެވެ. އެއީ ކުށުގެ ދަރަޖަތައް ކަނޑައެޅުމުވެ. ފާއިތުވެ ދިޔަ ހަތަރު ފަސް އަހަރު މުވައްޒަފުންގެ އެޕްރައިސަލް ފުރިހަމަކޮށްފައި ނުވުމާއި އެކު މުވައްޒަފުންނަށް ހާއްސަކޮށް އެއްވެސް ޕްރޮގްރާމެއް ހިންގިފައި ނުވާކަމަށް ސިޓީގައި ވެއެވެ. މީގެ އިތުރުން، އެ ސިޓީގައި ވަަނީ 2018 ވަނަ އަހަރުގެ ރޯދަ މަސްތެރޭގައި ކުރިޔަށް ގެންދިޔަ "އެއްލަކިން ލައިސަންސް" ޕްރޮގްރާމަށް މުވައްޒަފުންލައްވާ ރެއާއި ދުވާލު މައްސައްކަތް ކުރުވާފައިވާކަމަށް ބުނެފައެވެ. އެގޮތުން، ދަންވަރު 3-4 ޖަހާފަހުން މަސައްކަތް ނިންމައި ޖެހިގެން އަންނަ ދުވަހު ރަސްމީ ގަޑިއަށް ކޮންމެ މުވައްޒަފަކުވެސް މަަސައްކަތަށް ހާޒިރުވެފައިވާނެކަން ސިޓީގައި ވަނީ ބަޔަންކޮށްފައެވެ. އަދި އެކަން އެގޮތަށް2މަހެއް ހާ ދުވަސްވަންދެން ދެމިގެން ދިޔަކަމަށް ރައީސްއަށް އެޑްރެސްކޮށް މުވައްޒަފުން ފޮނުވި ސިޓީގައި ވަނީ ބުނެފައެވެ.\nމީގެ އިތުރުން ރައީސް ސާލިހް ވެެރިކަމަށް ވަޑައިގެންނެވުމަށް ވީ ބޮޑު ވައުދެއް ފުއްދުމަށް ވެސް ހަމަ އެ މުވައްޒަފުން މަސައްކަތް ކުރީ އުފަލާއި އެކު އެއްވެސް ވަރުބަލި ކަމެއް ނެތިކަމަށް ސިޓީގައި ފާހަގަކުރިއެވެ. އެގޮތުން ހެލްމެޓު ޕްރޮގްރާމްގެ ދަށުން ހުކުރެއް، ހޮނިހިރެއް ނެތި މަސައްކަތްކޮށް އާއިލާއަށް ވެސް ވަގުތު ދެވިފައި ނުވާކަމަށް ބުނެފައިވެއެވެ.\nމުވައްޒަފުން ގަޑިއާއި ގުޅޭގޮތުން ވާހަކަ ދައްކާއިރު އިތުރު ގަޑީގެ އުޖޫރަ ނުލިބޭ ކަމަށާއި، އެހެން ނަމަވެސް އެއްވެސް މަސައްކަތެއް ޑިއުޓީއިން ބޭރު ކުރުމަށް ޝަކުވާއެއްކޮށްފައި ނުވާނެކަމަށް ބުނެފައިވެއެވެ.\nމަސައްކަތް ކުރަމުންދާ އިމާރާތަކީ، ބާވެ ބޮލަށް ވެއްޓެން ކައިރިވެފައިވާ އިމާރާތަކަށްވާއިރު ތަނުގެ ސާފުތާހިރުކަން އެކަމުގެ ސަބަބުން ގާއިމްވެފައި ނުވާކަމަށް ވަނީ ބުނެފައެވެ.\nމުވައްޒިފުން ސޮއި ކޮށްފައިވާ ސިޓީގައި ބުނެފައިވަނީ ޓްރާންސްޕޯޓް މިނިސްޓަރު އައިޝަތު ނަހުލާ، ސިންގަޕޫރަށް ފުރާވަޑައިގަތުމުގެ ކުރިން އެ މިނިސްޓްރީގެ ސިޔާސީ މަގާމުތަކުގައި ތިއްބެވި ބޭފުޅުންނާ ބައްދަލު ކުރައްވާ، އޮތޯރިޓީގެ މަސައްކަތްތަކަށް ދަތިވި ނަމަވެސް އަދި މަސައްކަތްތައް ހުއްޓުމަކަށް އައި ނަމަވެސް މުވައްޒިފުންނަށް ފިޔަވަޅު އަޅަން ރައީސުލްޖުމްހޫރިއްޔާ ލަފާ ދެއްވާފައިވާ ކަމަށް ވިދާޅުވެފައިވާ ކަމަށެވެ. އެ އޮތޯރިޓީގައި މަސައްކަތް ކުރާ 48 މުވައްޒިފަކު ސޮއިކޮށްފައިވާ ޕެޓިޝަނަކާއެކު ހިމެނޭ ސިޓީގައި ވަނީ މުވައްޒިފުންތަކެއް އެގޮތަށް ކަނޑާލުމަށް ފުރުސަތު ނުދެއްވުމަށް އެދި ޝަކުވާތަކުގެ އަޑުއެއްސެވުމަށް ރައީސަށް ދަންނަވާ ކަމަށް ލިޔެފައި ވެއެވެ.\nމި ކަމާ ގުޅިގެން ޓްރާންސްޕޯޓުގެ ޕާމެނެންޓް ސެކެޓްރީއަށް ގުޅުމުން ވިދާޅުވީ، "ތިއީ ތިމަންނާއަށް އެނގޭކަމެއް ނޫން" ކަމަށެވެ. ނަމަވެސް އެކަމާއި ގުޅޭ އިތުރު ތަފްސީލެއް އަދި ވަނީ ލިބޭ ގޮތް ނުވެފައެވެ.\nމައުލޫމާތު ލިބިފައިވާ ގޮތުން، މުވައްޒަފުންތަކެއް ކަނޑާލަން އުޅޭ ވާހަކައެއް މުވައްޒަފުންތެރޭ ދެކެވެން ފެށުމުގެ ކުރިން ޓްރާންސްޕޯޓު މިނިސްޓަރު އައިޝަތު ނަހުލާ ސްޓާފް މީޓިންއެއް ބާއްވާފައިވެއެވެ. އެގޮތުން، އެ ބައްދަލުވުމުގައި، އެކަމަނާ މަސައްކަތް ކުރައްވަނީ މުސާރައަކަށް ނޫން ކަމަށާއި 65،000 ރުފިޔާއަށް ނުލިބުނަސް އުޅޭނީ ތަނަވަސް ދިރިއުޅުމެއްގައިކަމަށް ވިދާޅުވެފައި ވެއެވެ. އޭގެ އިތުރުންވެސް ހަ ކުދިން ދޫކޮށް ޓްރާންޕޯޓާއި ހަވާލުވީ ރައްޔިތުންނަށްޓަކައި ކަން ފާހަގަކުރައްވައި، ޝަކުވާއެއްކޮށްގެން ވާނެ އެއްވެސް ކަމެއް ނޯންނާނެކަމަށް އެކަމަނާ ވިދާޅުވެފައިވެއެވެ.\nނަން ހާމަކުރަން ބޭނުންނުވާ ޓްރާންސްޕޯޓް އޮތޯރިޓީގެ މުވައްޒަފެއް ބުނީ ތަނުގެ ތެރޭގައި ހިނގަމުންދާ ގޯސް ކަންތަކުގެ ވާހަކަ މިނިސްޓަރާއި ބައްދަލުކޮށް ބައެއް މީހުން ހިއްސާކޮށްފައިވާކަމަށެވެ. ޓްރާންސްޕޯޓް އޮތޯރިތީ އިން މައުލޫމާތު ދިން މުވައްޒަފުން ބުނާ ގޮތުގައި މުވައްޒަފުންނާއި ހޮނިހިރު ދުވަހު އެ މީހުން ކަނޑާލިކަމުގެ ލިޔުން ހަވާލު ކުރާނެއެވެ.\nރައީސް ސާލިހް ވެރިކަމަށް ވަޑައިގެންނެވީ ސިޔާސީ މަގުސަދެއްގައި އެއްވެސް މުވައްޒަފަކު ވަޒީފާ އިން ވަކިނުކުރާނެ ކަމުގެ ވައުދު އެތައް ފަހަރަކު ތަކުރާރު ކުރެއްވުމަށް ފަހުއެވެ. ނަމަވެސް ފާއިތުވި ދިހަ ވަރަކަށް މަސް ދުވަސް ތެރޭގައި ސަރުކާރުގެ އެތައް މުވައްޒަފުންނެއް ވަޒީފާ އިން ވަކިކޮށްފައިވާކަމުގެ އަޑުތައް ވަނީ ފެތުރިފައެވެ.\nސެޕްޓެމްބަރ 27, 2019\nKandaalan ulhuneema petition husha elhiyas nuvaane. Gadi ah office ah haaziru nuvumaa license vihkumuge amalu hingaameehun thithaa ginavegen ulhenee. Ebayaku beyrukuran ulheythee dhahkaavaahaka thee. Transport\nހަމަ ކަނޑަންވީ… ކޮރަޕްޝަންގެ ހާއްޔެއްތިޔައީ…އައިޝާ ހަމަ ހަބޭސް..\nސަރުކާރުގެ މުވައްޒަފެއް says:\nއޮކްޓޯބަރ 2, 2019\nމިނިސްޓަރެއްގެ ފަރާތުން ފެންނަންޖެހޭ ތެދުވެރިކަން މި ފެންނަނީ. އަޅުގަނޑުގެ ދުޢާ އަކީ މި ސަރުކާރުގެ ހުރިހާ މިނިސްޓްރީ އަކާއި ޙަވާލުވެގެންތިއްބެވި ބޭފުޅުންވެސް މިކަހަލަ ޒިއްމާދާރުކަން ދެއްކުން. އަޅުގަނޑު ފަޚުރުވެރިވަން މިނިސްޓަރ ނަހުލާ އަށް


Bandhu dhuvas thakugai teacherun nunerey gothah hamajessumakee bodu hiyhama jehumeh: Teacher's Association | Mihaaru\nސީއެޗްއެސްއީގެ އަހަރީ ދުވަހު ބޭއްވި ހަރަކާތެއްގައި، އެޑިއުކޭޝަން މިނިސްޓަރު ޑރ. އައިޝަތު އަލީ ބައިވެރިވެވަޑައިގަންނަވަނީ--ފޮޓޯ: ހުސައިން ވަހީދު/ މިހާރު\nބަންދު ދުވަސްތަކުގައި ޓީޗަރުން ނުނެރޭ ގޮތަށް ހަމަޖެއްސުމަކީ ބޮޑު ހިތްހަމަޖެހުމެއް: ޓީޗާސް އެސޯސިއޭޝަން\n20 އޯގަސްޓް 2019 - 14:24 12 comments\nބަންދު ދުވަސްތަކުގައި ޓީޗަރުން މަސައްކަތަށް ނުނެރޭ ގޮތަށް އެޑިޔުކޭޝަން މިނިސްޓްރީން ހަމަޖެއްސުމަކީ ވަރަށް ބޮޑު ހިތްހަމަޖެހުމެއް ކަމަށް ޓީޗާސް އެސޯސިއޭޝަނުން މިއަދު ބުނެފި އެވެ.\nއެ އެސޯސިއޭޝަންގެ ރައީސް އާތިފް އަބްދުލް ހަކީމް "މިހާރު" އަށް ވިދާޅުވީ ޓީޗަރުންނަކީ 24 ގަޑިއިރު މަސައްކަތްކުރާ ބައެއްގެ ގޮތުގައި ދެކި، ޓީޗަރުންނަށް ވަރަށް ބޮޑަށް އިހުމާލުވެފައިވާ ކަމަށެވެ. ނަމަވެސް އެންމެ ފަހުން އެޑިޔުކޭޝަން މިނިސްޓްރީން ހަމަޖެއްސި ގޮތަކީ ހެޔޮ ބަދަލެއް ކަމަށް އޭނާ ވިދާޅުވި އެވެ.\n"ރަސްމީ ބަންދު ދުވަސްތައް، ބަންދުގެ ގޮތުގައި ހަމަޖައްސާފައި ވަނީ ކުރިން ވެސް. ނަމަވެސް ޓީޗަރުންނަށް އެބަ ޖެހޭ ނުކުންނަން. އެހެންވެ އެގޮތަށް ނުނެރެން އެންގުމަކީ ހެޔޮ ބަދަލެއް. އޭރުން ރަނގަޅަށް ތައްޔާރުވެގެން ކިޔަވައިދެވޭނެ،" އާތިފް ވިދާޅުވި އެވެ.\nއޭނާ ވިދާޅުވި ގޮތުގައި ޓީޗަރުންނަށް ދިމާވާ މައްސަލަތަކާއި ކަންބޮޑުވުންތައް ބެލުމަށް މިދިޔަ މަހުގެ 28 ގައި ޓީޗާސް އެސޯސިއޭޝަނުން ބޭއްވި ބައްދަލުވުމުގައި ވެސް ހުރިހާ ޓީޗަރުން ކަހަލަ ގޮތަކަށް އެދުނީ ހުކުރު ދުވަސް ބަންދު ދުވަހެއްގެ ގޮތުގައި ބާއްވައިދިނުމަށް ކަމާ ބެހޭ ފަރާތްތަކުގައި އެދުމަށެވެ.\nސްކޫލެއްގެ ޕްރިންސިޕަލަކު، ނަން ނުޖަހާ ގޮތަށް ވާހަކަ ދައްކަވަމުން، ވިދާޅުވީ ބަންދު ދުވަސްތަކުގައި ޓީޗަރުން ސްކޫލަށް ނުނެރެން އެޑިޔުކޭޝަން މިނިސްޓްރީން ހަމަޖެއްސުމަކީ ވަރަށް ރަނގަޅު ކަމެއް ކަމަށެވެ. އެކަމަށް 100 ޕަސެންޓް ތާއީދުކުރައްވާ ކަމަށް ވެސް އޭނާ ވިދާޅުވި އެވެ.\nނަމަވެސް އޭނާ ވިދާޅުވި ގޮތުގައި ދެ ދަންފަޅިއަށް ކިޔަވައިދޭ ސްކޫލަކަށް ވާތީ ހުކުރު ދުވަސްތަކުގައި ވެސް ސްކޫލް ހަރަކާތްތައް ހިންގަން ޖެހެ އެވެ. އެހެންކަމުން އެޑިޔުކޭޝަން މިނިސްޓްރީގެ އާ ފިޔަވަޅުގެ ހަގީގީ ބަދަލު ފެންނާނީ ހުރިހާ ސްކޫލްތަކެއް އެއް ދަންފަޅިއަށް ބަދަލުކުރުމުން ކަމަށް އޭނާ ވިދާޅުވި އެވެ.\n"ޔުނިފޯމް ހަރަކާތްތައް ސްކޫލުގައި ހިންގާ. އެއީ، ވަކި ކޭމްޕްތަކެއް ބާއްވައިގެން ބެޖު ހޯދައިގެން ހިންގާ ހަރަކާތްތައް. އެހެންވެ ކޭމްޕްތައް ހުކުރު ދުވަސްތަކުގައި ބާއްވަން ޖެހޭ،" އެ ޕްރިންސިޕަލް ވިދާޅުވި އެވެ.\n"އަނެއްކާ ދިރާސީ އަހަރު ނިމިގެންދާއިރު ހުރިހާ ދަރިވަރުން ވެސް ކޮންމެވެސް ކުޅިވަރެއްގައި ބައިވެރިކުރުވުމަކީ އަމާޒެއް. އެކަމަށް ވެސް މަސައްކަތް ކުރަން ޖެހޭ."\nއޭނާ ވިދާޅުވީ ޓީޗަރުންނަކީ މިހާރު ވެސް ހަފްތާގެ ފަސް ދުވަހު، 24 ގަޑިއިރު މަސައްކަތް ކުރަމުން އަންނަ ބަޔަކަށް ވާއިރު، ދެ ދުވަސް ބަންދުގެ ގޮތުގައި ބާއްވަން ވަރަށް ބޭނުން ކަމަށެވެ.\nދެ ދަންފަޅިއަށް ކިޔަވައިދޭ ސްކޫލްތަކުގެ ޓީޗަރުން، އެ ޕްރިންސިޕަލްގެ ވާހަކައަށް އެއްބަސްވެ އެވެ. އެ މީހުން ބުނާ ގޮތުގައި އިތުރު ހަރަކާތްތައް ބަންދު ދުވަސްތަކުގައި ބާއްވަން ޖެހޭތީ ބަންދު ދުވަސްދުވަހު ބައެއް ޓީޗަރުން މަސައްކަތަށް ނުކުމެ އެވެ. އެހެންކަމުން ހުރިހާ ސްކޫލެއް އެއް ދަންފަޅިއަށް ބަދުލުކޮށް ނިމެންދެން އެންމެ ރަނގަޅު ގޮތަކީ އޯވަ ޓައިމް ލިމިޓްކޮށްފައި އޮތް އޮތުން ނިމުމަކަށް ގެނައުން ކަމަށް، ނަން ނުޖަހާ ގޮތަށް ވާހަކަދެއްކި، ޓީޗަރަކު ބުންޏެވެ.\nޓީޗަރުންނަށް އޯޓީގެ ގޮތުގައި މިހާރު ލިބެނީ މުސާރައިގެ 10 ޕަސެންޓެވެ. އެ ނިސްބަތަށް ބަދަލު ގެނައުމުގެ މަސައްކަތް ކުރަމުން އަންނަ ކަމަށް އެޑިއުކޭޝަން މިނިސްޓްރީން ވަނީ ބުނެފަ އެވެ.\nއިތުރު ލިޔުންތައް ސްކޫލް ތައުލީމް ޓީޗަރުން އެޑިއުކޭޝަން މިނިސްޓްރީ ޑރ. އާއިޝަތު އަލީ، އެޑިއުކޭޝަން މިނިސްޓަރު\n1 year ago 189\nގުރުއާން ކުލާސްތަކުގެ ޓީޗަރުން ވެސް ރަޖިސްޓްރީވާން ޖެހޭ


"Messi Ah Maradona Fahathah Jahsaa Leveynee World Cup Kaamiyaab Kurumun" - Vaguthu\n"މެސީ އަށް މަރަޑޯނާ ފަހަތަށް ޖައްސާލެވޭނީ ވޯލްޑް ކަޕް ކާމިޔާބުކުރުމުން"\nލިއޮނަލް މެސީ އަށް އާޖެންޓީނާގެ ކުރީގެ މަޝްހޫރު ކުޅުންތެރިޔާ ކަމަށްވާ ޑިއޭގޯ މަރަޑޯނާ ފަހަތަށް ޖައްސާލެވޭނީ ވޯލްޑް ކަޕް ކާމިޔާބުކުރުމުން ކަމަށް އިޓަލީ އަށް ކުރިން ކުޅުނު އަންދްރޭ ޕިރްލޯ ބުނެފިއެވެ.\nމަރަޑޯނާ އަކީ ދުނިޔޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާގެ ގޮތުގައި ގިނަ ބަޔަކު ދެކޭއިރު އޭނާ ވަނީ އާޖެންޓީނާ އާއެކު 1986 ވަނަ އަހަރު ވޯލްޑް ކަޕް ކާމިޔާބުކޮށްފައެވެ.\nމަރަޑޯނާ އަށްފަހު އާޖެންޓީނާގައި އުފެދުނު އެންމެ މޮޅު ކުޅުންތެރިއަކީ މެސީ ކަމަށް ބައެއް ފަރާތްތަކުން ގަބޫލުކުރާއިރު އޭނާ ވަނީ ދުނިޔޭގެ މޮޅު ކުޅުންތެރިޔާގެ މަގާމު މިހާތަނަށް ފަސް ފަހަރެއްގެ މަތިން ހޯދާފައެވެ. ނަމަވެސް އާޖެންޓީނާގެ ގައުމީ ޓީމާއެކު މެސީ އަށް އަދި ކާމިޔާބީއެއް ހޯދިފައެއް ނުވެއެވެ.\nމާދަމާ ރޭ ރަޝިޔާގައި ވޯލްޑް ކަޕް ފަށާއިރު މިއީ ގައުމީ ޓީމާއެކު ކާމިޔާބީއެއް ހޯދުމަށް މެސީ އަށް ލިބިފައިވާ އިތުރު ފުރުސަތެކެވެ.\nމެސީ އާއި މަރަޑޯނާ އަބަދުވެސް އަޅާ ކިޔާއިރު ޕިރްލޯ ގަބޫލުކުރާ ގޮތުގައި މަރަޑޯނާ ފަހަތަށް ޖައްސާލުމަށްޓަކައި ވޯލްޑް ކަޕެއް މެސީ ކާމިޔާބުކުރަން ޖެހެއެވެ.\n"މީހުން އަބަދުވެސް މެސީ އާއި މަރަޑޯނާއާ އަޅާ ކިޔާ. އެކަމަކު މެސީ އެބަޖެހޭ ވޯލްޑް ކަޕެއް ކާމިޔާބުކުރަން. އެ މުބާރާތް ކާމިޔާބު ނުކުރެވޭނަމަ މަރަޑޯނާ މެންފަދަ ކުޅުންތެރިން ތިބި ހިސާބަކަށް އަދި ނުދެވޭނެ" 2006 ވަނަ އަހަރު އިޓަލީއާއެކު ވޯލްޑް ކަޕް ކާމިޔާބުކުރި ޕިރްލޯ ބުންޏެވެ.\nއާޖެންޓީނާ ޓީމުގައި ރަނގަޅު ކުޅުންތެރިންތަކެއް އެބަތިބި ކަމަށާއި އެ އެޓީމުގައި ތިބި މުހިއްމު ކުޅުންތެރިން ރަނގަޅު ކުޅުމެއް ދައްކައިފިނަމަ މިފަހަރުގެ ވޯލްޑް ކަޕްގައި އާޖެންޓީނާ އިން ރަނގަޅު ނަތީޖާތަކެއް ނެރޭނެ ކަމަށްވެސް ޕިރްލޯ ބުންޏެވެ.\nއާޖެންޓީނާ އަކީ އެންމެފަހުން ބޭއްވި ވޯލްޑް ކަޕްގެ ރަނަރަޕެވެ. އެފަހަރުގެ ފައިނަލްގައި ޖަރުމަނާއި ބައްދަލުކޮށް 0-1 އިން އާޖެންޓީނާ ވަނީ ބަލިވެފައެވެ.\nވޯލްޑް ކަޕްގައި އާޖެންޓީނާ މިފަހަރު ލައްވާލާފައިވަނީ ގްރޫޕް ޑީގައެވެ. އެ ގްރޫޕްގައި ދެން ހިމެނެނީ ކްރޮއޭޝިއާ އާއި ނައިޖީރިއާގެ އިތުރުން އައިސްލޭންޑެވެ.\nމުބާރާތުގެ ފުރަތަމަ މެޗުގައި މި މަހުގެ 16 ވަނަ ދުވަހު އާޖެންޓީނާ ނިކުންނާނީ އައިސްލޭންޑާއި ދެކޮޅަށެވެ.\nޖޫން 13, 2018 10:40\nވޯލްޑް ކަޕް ކާމިޔާބު ނުކުރެވުނަސް ދުނިޔޭގައި އަދި މިހާތަނަށް އެންމެ މޮޅުކުޅުމެއް ދައްކާފައިވަނީ މެސީއެވެ. އޭނާގެ ކުޅުމަކީ ބެލުންތެރިން އަޖާއިބުވާހާ މޮޅު ކުޅުމެކެވެ. އޭނާގެ ކޮށްޓުމާއި ނެއްޓުމާއި ގޯލްޖެހުމާއި ޕާސްތަކާއި ހިލޭ ޖެހުންތަކަކީ ދެވަނަ ކުޅުންތެރިއަކަށް އަދި ގާތްވެސް ކުރެވޭނޭ ކަންކަމެއް ނޫނެވެ. ވޯޑް ކަޕިގައި އެންމެ ކުޅޭ އެންމެ ދަށް ކުޅުންތެރިއަކު ހުރި ޓީމުވެސް ވޯލްޑް ކަޕް ކާމިޔާބު ކޮށްފާނެއެވެ.\nޖޫން 13, 2018 13:15


ކަޝްމީރު މައްސަލާގައި ޕާކިސްތާނުން ދެކޭ ގޮތަށް ތާއީދު ކުރަން: އުރުދުޣާން\nމަރިޔަމް ލީނާ2އޯގަސްޓު 2020 14:30\nޕާކިސްތާނުގެ ބޮޑުވަޒީރު އިމްރާން ހާން އަދި ތުރުކީގެ ރައީސް އުރުދުޣާން\nކަޝްމީރު މައްސަލާގައި ޕާކިސްތާނުން ދެކޭ ގޮތަށް ތާއީދު ކުރައްވާ ކަމަށް ތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވެއްޖެއެވެ.\nއުރުދުޣާން މިހެން ވިދާޅުވީ އަޟްހާ އީދުގެ މުނާސަބަތުގައި ޕާކިސްތާނުގެ ރައީސް އާރިފް އަލްވީ އާއި އެ ޤައުމުގެ ބޮޑުވަޒީރު އިމްރާން ހާން އާއި ފޯނުން ދެއްކެވި ވާހަކަފުޅުގައެވެ. މިގޮތުން އުރުދުޣާން ވަނީ، ކަޝްމީރު މައްސަލާގައި ޕާކިސްތާނަށް ތާއީދު ކުރައްވާނެ ކަމަށާއި ދެ ޤައުމުގެ ވެސް ހުރީ އެއްކަހަލަ އަމާޒުތަކެއް ކަމަށް ވިދާޅުވެފައެވެ.\nއުރުދުޣާން ވަނީ ޕާކިސްތާނުގެ ރައީސް އަލްވީއަށް އެ ޤައުމަށް ޒިޔާރަތް ކުރެއްވުމަށް ދައުވަތުވެސް ދެއްވާފައެވެ. ޕާކިސްތާނުގެ ރައީސް އަލްވީ ވެސް ވަނީ، ތުރުކީއަށް އެކިއެކި ކަންކަމުގައި ޕާކިސްތާނުން ތާއީދު ކުރާނެ ކަމުގެ ޔަޤީންކަން ދެއްވާފައެވެ.\nއިންޑިއާގެ ބާރުގެ ދަށުގައި އޮންނަ ކަޝްމީރުގެ ސަރަހައްދަށް އެ ޤައުމުގެ ޤާނޫނުއަސާސީން ދީފައިވާ ހާއްސަ އިމްތިޔާޒުތައް އުވާލައި، އެ ޤައުމުގެ މައި ސަރުކާރުގެ ދަށަށް ކަޝްމީރު ގެންދިޔައީ މިދިޔަ އަހަރުގެ އޯގަސްޓު މަހުގެ ކުރީކޮޅުގައެވެ. އޭރުވެސް ތުރުކީ އިން ވަނީ އެކަމާ ދެކޮޅަށް އަޑު އުފުލާފައެެވެ.\nއުރުދުޣާން އިމްރާން ޙާން ޕާކިސްތާނު ތުރުކީ ކަޝްމީރު\nDecember 19, 2019 20:56:36\nމެލޭޝިޔާގައި ކުރިއަށްދާ އިސްލާމީ ސަމިޓުގައި ދިވެހިރާއްޖެއިން ބައިވެރިނުވޭ


Hootheen Saudi ah hamala dhenee Iran gai ufadhdhaa missle in | Mihaaru\nހޫތީން ސައޫދީ އަރަބިއްޔާ އަށް އިއްޔެ ފޮނުވައިލި ޒާތުގެ މިސައިލްތަކެއް.\n20 ޑިސެމްބަރ 2017 - 11:004comments\nއދ.ގެ ސަލާމަތީ މަޖިލީހުގައި ވާހަކަ ދައްކަވަމުން، އދ.ގައި ހުންނަވާ އެމެރިކާގެ ސަފީރު ނިކީ ހާލޭ ވިދާޅުވީ އީރާންގެ އަމަލުތައް މިހާރު ހުރި ގޮތުން، މެދުއިރުމަތީގެ ހަމަނުޖެހުންތައް މިހާރަށް ވުރެ ފުން ވަޅުގަނޑަކަށް ވެއްޓުމުގެ ނުރައްކާ ދަނީ ވަރަށް ބޮޑުވަމުންނެވެ.\nހޫތީ ހަނގުރާމަވެރިން، ރިޔާޒަށް އަމާޒުކޮށް އިއްޔެ ފޮނުވައިލިި މިސައިލް އޭގެ އަމާޒަށް ވާސިލުވުމުގެ ކުރިން ސައޫދީ އަރަބިއްޔާގެ އަސްކަރިއްޔާ އިން ދިން މިސައިލް ހަމަލާއެއްގައި، ހޫތީ މިސައިލް ވަނީ ވައިގެ ތެރެއަށް ގޮއްވާލައިފަ އެވެ. އެހެން ކަމުގެ ހޫތީންގެ މިސައިލް ހަމަލާގައި އެއްވެސް މީހަކަށް އަދި ތަނަކަށް ވެސް ގެއްލުމެއް ލިބިފައެއް ނުވެ އެވެ.\nހޫތީންނަށް މިސައިލާއި އަސްކަރީ އެހެނިހެން ހަތިޔާރު ފޯރުކޮށްދެނީ އީރާނުން ކަމަށް ސައޫދީ އާއި އެމެރިކާ އަދި ވިލާތުގެ ގައުމުތަކުން ތުހުމަތު ކުރި ނަމަވެސް އީރާނުން ވަނީ، ޔަމަންގެ ހޫތީ ހަނގުރާމަވެރިންނަށް ހަތިޔާރު ފޯރުކޮށްދޭ ކަމަށް އިންކާރު ކޮށްފަ އެވެ.\nހޫތީ ހަނގުރާމަވެރިންގެ ޓީވީ ޗެނަލް އަލް މަސީރާ އިން ބުނި ގޮތުގައި އިއްޔެ ސައޫދީ އަށް ފޮނުވައިލި މިސައިލް އަމާޒުކުރީ ރިޔާޒްގައި ހުންނަ ޝާހީ ގަނޑުވަރަށެވެ. ހޫތީން އިއްޔެ ސައޫދީ އަށް ފޮނުވައިލީ "ބުރްކާން އެޗް 2" ކިޔާ މިސައިލެކެވެ.\nހޫތީން ބުނި ގޮތުގައި ސައޫދީ އަށް ހަމަލާ ދޭން މަޖުބޫރުވަނީ، އަރަބި އިސްލާމީ ގައުމުތަކަކާ ގުޅިގެން ސައޫދީން ކޯލިޝަނެއް އުފައްދައި ޔަމަންގެ ދާޚިލީ ހަނގުރާމައިގެ ތެރެއަށް ވަދެ، ޔަމަންގެ އާންމުންނަށް ހަމަލާ ދީ މަރަމުން ގެންދާތީ އެވެ.\nހޫތީ ޓީވީން ބުނި ގޮތުގައި އިއްޔެ ދިން މިސައިލް ހަމަލާ އަމާޒުކުރީ، ރިޔާޒްގައި ހުންނަ ޝާހީ ގަނޑުވަރު އަލް ޔަމާމާގައި ވަލީ އަހްދު މުހައްމަދު ބިން ސަލްމާން ބާއްވަން ތާވަލު ކޮށްފައި އޮތް މަޝްވަރާ ބައްދަލުވުމަކަށެވެ. އެ ބައްދަލުވުމަކީ އަންނަ އަހަރަށް ސައޫދީ ސަރުކާރުން އެކުލަވާލާފައިވާ ބަޖެޓާ ބެހޭ ގޮތުން މަޝްވަރާ ކުރުމަށް ބޭއްވި ބައްދަލުވުމެކެވެ.\nއަލް ޔަމާމާ ގަނޑުވަރަކީ، ސައޫދީ ރަސްގެފާނުގެ ޝާހީ ދަރުބާރާއި ރަސްގެފާނުގެ ޚާއްސަ އޮފީސްކޮޅު ވެސް ހުންނަ އިމާރާތެވެ.\nއިތުރު ލިޔުންތައް ސައޫދީ އަރަބިއްޔާ އީރާން ޔަމަން މިލިޓަރީ


އިންޑިއާގައި އަންހެން ކުއްޖެއް ގައިގައި އަލިފާން ރޯކޮށްލައި މަރާލައިފި | Jazeera\tއިންޑިއާގައި އަންހެން ކުއްޖެއް ގައިގައި އަލިފާން ރޯކޮށްލައި މަރާލައިފި - Jazeera\nއިންޑިއާގައި އަންހެން ކުއްޖެއް ގައިގައި އަލިފާން ރޯކޮށްލައި މަރާލައިފި\nމުހައްމަދު ޝުޖާއު December 25, 2018 31 views0\nއިންޑިއާގައި 18 އަހަރުގެ އަންހެން ކުއްޖެއް ގައިގައި އަލިފާން ރޯކޮށްލައި މަރާލައިފި އެވެ. އިންޑިއާގެ ޕައުރީ ޑިސްޓްރިކްންޓް ގައި އަންހެން ކުއްޖާ ގައިގައި އަލިފާން ރޯކޮށްލައި މަރާލާފައި ވަނީ ލޯބީގެ ގޮތުން ގުޅުމަށް ހުށަހެޅި ހުށަހެޅުން އެ އަންހެން ކުއްޖާ ގަބޫލު ނުކުރުމުން ކަމަށް އިންޑިއާގެ ފުލުހުން މައުލޫމާތު ދެއެވެ.\nއެކުއްޖާގެ ހަށިގަނޑުގެ %80 ފިހިފައިވާ ކަމަށާއި އެކުއްޖާ މަރުވެފައިވަނީ އިންޑިއާގެ ނިއު ދިއްލީގައި ހުންނަ ސަފަދަރުޖުންގް ހޮސްޕިޓަލަށް އިތުރު ފަރުވާ ދިނުމަށް ގެންގޮސްފައި ވަނިކޮށް ކަމަށްވެސް އޮފިޝަލުން އިންޑިއާ ޓައިމްސް އަށް މައުލޫމާތު ދިނެވެ.\nއެ ކުއްޖާއަށް ހަމަލާ ދީފައިވަނީ އިންޑިއާގެ ބީއެސްސީގެ އިމްތިހާން ނިންމުމަށް ފަހު ސުކޫޓަރުގައި ގެއަށް ދަނިކޮށެވެ. ކުއްޖާ ގައިގައި އަލިފާން ރޯކޮށްލައި މަރާލާފައިވަނީ މަނޯޖް ސިންގް ނަމަކަށް ކިއާ ޓެކްސީ ޑްރައިވަރެއް ކަމަށްވެސް އޮފިޝަލުން މައުލޫމާތު ދެއެވެ.\nކައިވެންޏެއް ކޮށްގެން އުޅޭ މަނޯޖް ސިންގް ވަނީ އެކި ފަހަރު މަތިން އެ އަންހެން ކުއްޖާ ކައިރީގައި ލޯބީގެ ގޮތުން ގުޅުމަށް ހުށަހަޅާފައެވެ. ނަަމަވެސް އެ ކުއްޖާ ވަނީ އެ ގުޅުމަށް ނޫނެކޭ ބުނެފައެވެ. ލޯބީގެ ގޮތުން ގުޅުމަށް މަނޯޖް ހުށަހެޅި ހުށަހެޅުން އެ އަންހެން ކުއްޖާ ބަލައިނުގަތުމުން އެ ކަމާ ރުޅި އައިސްގެން، އަންހެން ކުއްޖާއަށް ފާރަލައި ކުއްޖާ ސުކޫލުން ގެއަށް ދިޔަ މަގުމަތީގައި ހަމަލާދީ ޕެޓްރޯލް ޖެހުމަށްފަހު ރޯކޮށްލީ ކަމަށްވެސް ފުލުހުން މައުލޫމާތު ދެއެވެ.\nއިންޑިއާގެ ފުލުހުން ވަނީ މަނޯޖް ސިންގް ހަމަ އެ ދުވަހު ހައްޔަރު ކޮށްފައެވެ. އަދި ގާނޫނީ ގޮތުން މަނޯޖް ސިންގަށް ލިބެންޖެހޭ އަދަބެއް ވިއްޔާ ލިބޭނެ ކަމުގެ ފުރިހަމަ ޔަގީންކަން އިންޑިއާ ފުލުހުން ވަނީ ދީފައެވެ.\nމިހާދިސާއާ ގުޅިގެން އިންޑިއާގެ ޕައުރީ ޑިސްޓްރިންކްޓްގެ އާންމުން ވަނީ މަގުތަކަށް ނުކުމެ ނުރުހުން ފާޅުކޮށްފައެވެ. އަދި މި ކަމުގައި ޝާމިލްވާ މީހާއަށް ހައްގު އަދަބު ދިނުން އަވަސް ކުރުމަށްވެސް ވަނީ ގޮވާލައިފައެވެ.\nމީގެ ހަފްތާއެއް ކުރިން އިންޑިއާގެ "އާގަރާ" ގައިވެސް ވަނީ 15 އަހަރުގެ ކުއްޖަކު ދިރިހުއްޓާ އަލިފާން ރޯކޮށްލައި މަރައިލާފައެވެ.


Da Grande balikoh Green Streets furathama molhu hoadhaifi | Mihaaru\nދަ ގްރާންޑޭގެ އައްމަޑޭ (ކ) ކައިރިން ގްރީން ސްޓްރީޓްސްގެ ދަގަނޑޭ ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nދަ ގްރާންޑޭ ބަލިކޮށް ގްރީން ސްޓްރީޓްސް ފުރަތަމަ މޮޅު ހޯދައިފި\n05 ޖުލައި 2019 - 00:087comments\nދިރާގު ދިވެހި ޕްރިމިއާ ލީގުގައި މިރޭ ކުޅުނު މެޗުން ދަ ގްރާންޑޭ ސްޕޯޓްސް ކްލަބްގެ މައްޗަށް 3-0 އިން ކުރިހޯދައި ގްރީން ސްޓްރީޓްސް އިން ސީޒަނުގެ ފުރަތަމަ މޮޅު ހޯދައިފި އެވެ. މިއީ މި މެޗާ ހަމައަށް މޮޅުވުމުގެ ރެކޯޑަކާ އެކު އައި ދަ ގްރާންޑޭ ބަލިވި ފުރަތަމަ މެޗެވެ.\nމި ފަހަރު ފުރަތަމަ ޑިވިޝަނުގައި އަލަށް ވާދަކުރާ ދަ ގްރާންޑޭ މި މެޗުން ބަލިވި ނަމަވެސް، ލީގުގެ އެއް ވަނައިގައި އެ ޓީމު އޮތީ ފަސް މެޗުން 12 ޕޮއިންޓާ އެކު އެވެ. ދެ ވަނައިގައި އޮތް މާޒިޔާ އަށް ހަތަރު މެޗުން ލިބިފައިވަނީ 10 ޕޮއިންޓެވެ. ހަތަރު މެޗުން ލިބުނު ފަސް ޕޮއިންޓާ އެކު ގްރީން ސްޓްރީޓްސް އޮތީ ލީގުގެ ފަސް ވަނައިގަ އެވެ.\nގްރީން ސްޓްރީޓްސް އިން މި މެޗަށް ނުކުތީ ޒުވާން މިޑްފީލްޑަރު އަބްދުﷲ ޔާމީން (ޔާން) އާއި އަބްދުﷲ މިސްބާހު ފުރަތަމަ އެގާރައިގައި ހިމަނައިގެންނެވެ. އަނެއްކޮޅުން ދަ ގްރާންޑޭގެ ބިދޭސީ މިޑްފީލްޑަރު ކްރިސްޓިއަން ޑޮޑްޒީ ދެ ކާޑު ހަމަވުމުގެ ސަބަބުން މި މެޗަށް ވަނީ ސަސްޕެންޑްވެފަ އެވެ.\nމެޗުގެ ދެ ވަނަ މިނިޓްގައި ގްރީން ސްޓްރީޓްސް އިން ލީޑުނެގުމާ ގާތަށް ޖެހިލި އެވެ. އޭރިއާގެ އަރިމަތިން ލިބުނު ހިލޭ ޖެހުމަކުން މުހައްމަދު އުމެއިރު ޖެހި ބޯޅަ ކީޕަރު މުހައްމަދު ފައިސަލް ވަނީ މަތަކޮށްފަ އެވެ. އޭގެ ފަހުން ދަ ގްރާންޑޭ އިން މެޗުގެ ތެރެއަށް ވަދެ، ރަނގަޅު ފުރުސަތުތަކެއް ތަނަވަސްކުރި އެވެ. މެޗުގެ ހަ ވަނަ މިނިޓްގައި ދަ ގްރާންޑޭގެ އަހުމަދު އިމާޒް (އާއްކޮ) ޖެހި ބޯޅަ ގޯލުގެ ރޮނގުމަތިން ސަލާމަތްކުރީ ގްރީން ސްޓްރީޓްސްގެ ޑިފެންޑަރު ގާސިމް ސައްމާމު (ސައްމެ) އެވެ،\nދަ ގްރާންޑޭ އިން މެދުތެރޭގައި ރަނގަޅު ކުޅުމެއް ދައްކައި އެޓޭކްތަކެއް އުފައްދަން މަސައްކަތް ކުރަމުންދިޔައިރު، އެ ޓީމުގެ އިރާގު ފޯވާޑް އޮބައިދާ ކަދުމް ޖެހި ބާރު ބޯޅަ ގްރީން ސްޓްރީޓްސްގެ ގޯލްކީޕަރު ލަބާން ޝަރީފް ވަނީ މަތަކޮށްފަ އެވެ.\nގްރީން ސްޓްރީޓްސް އިން ލީޑު ނެގީ މެޗުގެ 38 ވަނަ މިނިޓްގައި މިސްބާހު ޖެހި ގޯލުންނެވެ. އޭރިއާ ބޭރުން އޭނާ ޖެހި ބޯޅައިގައި މާ ބާރެއް ނެތުމުން ކީޕަރު ފައިސަލް ހުއްޓުވާނެ ކަމަށް ބެލެވުނު ނަމަވެސް އޭނާ އަތްމަތިން ގޮސް ބޯޅަ ވަނީ ގޯލުގެ ތެރެއަށެވެ.\nފުރަތަމަ ހާފު ނިމުމުގެ ކުރިން ގްރީން ސްޓްރީޓްސް އިން ވަނީ މެދުތެރެ ވަރުގަދަކުރުމުގެ ގޮތުން ޔާންގެ ބަދަލުގައި ރިހާމް އަބްދުލް ގަނީ (ބޮބީ) ކުޅެން އަރުވައިފަ އެވެ. އަނިޔާގައި ހުރި ޔާންގެ ބަދަލުގައި އެރި ބޮބީ އަކީ ކުރިން ގްރީން ސްޓްރީޓްސް ކުޅުނު ތިން މެޗުގައި ފުރަތަމަ އެގާރައިގައި ހިމެނި ކުޅުންތެރިއެކެވެ.\nލަނޑު ޖެހުމަށް ފަހު ގްރީން ސްޓްރީޓްސްގެ ކުޅުންތެރިން އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nގްރީން ސްޓްރީޓްސް އިން ދެ ވަނަ ހާފް ފަށައިގެން ދަ ގްރާންޑޭ ހާފުގައި ގިނަ ވަގުތު ކުޅުނުއިރު، މެޗުގެ 60 ވަނަ މިނިޓުގައި މިސްބާހު ފޮނުވާލި ބޯޅަ ކީޕަރު ފައިސަލް ވަނީ މަތަކޮށްފަ އެވެ. އެކަމަކު އޭގެ ހަ މިނިޓް ފަހުން މިސްބާހު ވަނީ ގްރީން ސްޓްރީޓްސްގެ ލީޑު ފުޅާކޮށްދީފަ އެވެ. އަލީ އަޝްފާގު (ދަގަނޑޭ) ހުސްކޮށްލާފައި ދިން ބޯޅަ މިސްބާހު ވަނީ ކީޕަރު ފައިސަލަށް އެއްވެސް ފުރުސަތެއް ނުދީ ގޯލުގެ ތެރެއަށް ފޮނުވާލައިފަ އެވެ.\nމެޗުގެ 79 ވަަނަ މިނިޓްގައި ދަ ގްރާންޑޭގެ ކެޕްޓަން މުހައްމަދު ރަޝީދު (ހޮކޭ) ޖެހި ބޯޅަ ކީޕަރު ލަބާން އަތުގައި ޖެހިފައި ދިޔައީ ބޭރަށެވެ. ގްރީން ސްޓްރީޓްސްގެ ތިން ވަނަ ލަނޑު، ޕެނަލްޓީ އަކުން ޖެހީ ދަގަނޑޭ އެވެ. އޭނާ ފޮނުވާލީ ޕެނަންކާ ޕެނަލްޓީ އެކެވެ.\nދަ ގްރާންޑޭގެ ކޯޗު އިސްމާއިލް މަހަފޫޒް (އިންމަ) ބުނީ މެޗު ފަށައިގެން އޭނާގެ ޓީމުން ރަނގަޅަށް ކުޅުނު ކަމަށާއި އެކަމަކު ދެ ލަނޑު ވަނުމުން ކުޅުންތެރިންގެ ޓެކްޓިކަލް ޑިސިޕްލިން ގޯސްވެގެންދިޔަ ކަމަށެވެ. އަދި ގްރީން ސްޓްރީޓްސް ކަހަލަ ވަރުގަދަ ޓީމަކާ ދެކޮޅަށް ކުޅޭއިރު ދަ ގްރާންޑޭ އިން ހަދާ ގޯހެއްގެ ފައިދާ އެ ޓީމުން ނަގާނެ ކަމަށް ބުންޏެވެ.\n"އަޅުގަނޑުމެންގެ ޓާގެޓަކީ ލީގެއް ނޫން. ގްރީން ސްޓްރީޓްސް އަކީ ތަޖުރިބާކާރު ރަނގަޅު ކުޅުންތެރިންނާ އެކު ލީގަށް ވާދަކުރާ ޓީމެއް. ދަ ގްރާންޑޭގެ ޓާގެޓަކީ ގަދަ ހަތަރެއް. އެ މަސައްކަތުގައި މި ޓީމު ބަލިވިޔަސް އެހެން ނަތީޖާއެއް ނުކުތް ނަމަވެސް ކުރިއަށްދާނީ،" ކުރިން މާޒިޔާ އަށް ކޯޗުކޮށްދިން އިންމަ ބުންޏެވެ.\nގްރީން ސްޓްރީޓްސްގެ ކޯޗު އަލީ ސުޒޭން ބުނީ ޕްރެޝަރެއް ނެތި ދަ ގްރާންޑޭ އިން ފުރަތަމަ ހާފުގައި ރަނގަޅަށް ކުޅުނު ކަމަށާއި އެކަމަކު ފުރަތަމަ ލަނޑާ އެކު ގްރީން ސްޓްރީޓްސް އަށް ފަސޭހަތަކެއް ވެގެންދިޔަ ކަމަށެވެ. އަދި މި މެޗުން ތިން ޕޮއިންޓް ލިބުމުން ދެން ވިސްނާނީ މި ލިބޭ ބްރޭކްގައި ޓިމުގައި ރަނގަޅުކުރަން ހުރި ކަންތައްތަކަށް ހައްލެއް ހޯދުމަށް ކަމަށާއި ބޭނުންވާ އަމާޒަށް ވާސިލްވާނަމަ އެ ޓީމުން މަސައްކަތްކުރަންޖެހޭ ކަންތައްތަކެއް އެބަހުރި ކަަމަށް ސުޒޭން ބުންޏެވެ.


އިންޑިޔާގެ ކޮވިޑުގެ ހާލަތު ގޯސްވާން ފެށުމުން މުއްސަނދިން ގައުމުން ބޭރަށް ފުރަނީ | Sandhaanu\nއިންޑިޔާގެ ކޮވިޑުގެ ހާލަތު ގޯސްވާން ފެށުމުން މުއްސަނދިން ގައުމުން ބޭރަށް ފުރަނީ\nކޮރޯނާ ވައިރަހުގެ ސަބަބުން މުޅި އިންޑިޔާ ނިކަމެތި ހާލުގައި ޖެހި ނިކަމެތިވެފައިވާ މި ދުވަސްކޮޅު އެ ގައުމުގެ މަހުޖަނުން އަވަސްވެގަތީ ގައުމުން ބޭރަށް ފުރުމަށެވެ. ޕްރައިވެޓް ޖެޓް ތަކުގަޔާއި އެނޫންވެސް ގޮތްގޮތުން އިންޑިޔާ ދޫކޮށް އެހެން ގައުމުތަކަށް އެމީހުން ދަނީ ފުރަފުރައިގެންކަމަށް އިންޑިޔާގެ ނޫސްތަކުގައި ފާހަގަކޮށްފައިވެއެވެ.\nއިންޑިޔާގެ ސިއްހީ ނިޒާމަށް ހިފެހެއްޓޭވަރަށްވުރެ އެގައުމުގެ ހާލަތު ގޯސްވެ މުޅި ގައުމު ނިކަމެތިވެފައި ވަނިކޮށް މިލިއަނުން ފައިސާ ޚަރަދުކޮށް އެ ގައުމުގެ މަހުޖަނުން އެހެން ގައުމުތަކަށް ފުރަމުންދާތީ އެ ގައުމުގެ މީޑިޔާ ތަކުގައި ވަނީ ކަނބޮޑުވުން ފާޅުކުރަންފަށާފައެވެ.\nނިއު ދިއްލީގައި ހުންނަ ޕްރައިވެޓް ޖެޓް ދުއްވާ ކުންފުންޏެއް ކަމުގައިވާ ކްލަބް ވަން އެއާރގެ ސީ.އީ.އޯ، ރާޖަން މެހްރާ ބުނިގޮތުގައި ކިރިޔާވެސް ފޯރުންތެރިކަމެއް ހުރި މީހެއްނަމަ ޕްރައިވެޓް ޖެޓެއް ކުއްޔަށް ހިފައި އެގައުމުން ބޭރަށް ފުރުމަށް ވަނީއަވަސްވެގެންފައެވެ.\nމި އޭޕްރީލް މަހުގެ 26 ދުވަހު އިންޑިޔާގައި ވަނީ 352991 މީހުން ކޮވިޑަށް ފައްސިވެފައެވެ. މިއީ މި ވަބާ ފެށުނީއްސުރެ މުޅިދުނިޔޭންވެސް އެންމެ ގިނަ އަދަދަކަށް އެއްދުވަހުގެ ތެރޭގައި މީހުން ފައްސިވި އަދަދެވެ. ކޮވިޑްގެ ކޭސްތައް ރެކޯޑް އަދަދަކަށް އިތުރުވެ ގައުމުގެ ސިއްހީ ނިޒާމް ފުނޑުފުނޑުވާން ފެށުމާ އެކު ގައުމުގައި ތިބި އަތްމަތި ތަނަވަސް މީސްމީހުން ގައުމުން ބޭރަށް ދަނީ ފުރަމުންނެވެ. މިގޮތުން މެދު އިރުމަތީގެ ޤައުމުތަކަށާއި ޔޫރަޕުގެ ސަރަހައްދުތަކަށް ބައެއް މީހުން ވަނީ މިސްރާބު ޖަހާފައެވެ. ބޮލީވުޑްގެ ފިލްމީ ބައެއް ތަރިން ވަނީ ރާއްޖެއަށް ވެސް ޒިޔާރަތް ކުރަން ފަށާފައެވެ.\nއިނގިރޭސިވިލާތާއި، ޔޫ.އޭ.އީ، ކެނަޑާ އަދި ހޮންގްކޮންގް ފަދަ ގައުމުތަކުން ވަނީ އިންޑިޔާއިން މީހުން އެ ގައުމުތަކަށް އެތެރެވުން މިހާރު މަނާކޮށްފައެވެ. އަދި ދެން އަންނަ އަންގާރަ ދުވަހުން ފެށިގެން ރާއްޖޭގެ ތިން ރިސޯޓެއް ފިޔަވައި އެހެން އެއްވެސް ސަރަހައްދަކަށް އިންޑިޔާއިން ދަތުރުކުރުން މަނާ ކުރުމަށް ވެސް ވަނީ ނިންމާފައެވެ.


Guest houose hunna rahrashugai mask elhun majubooru – Iru\nގެސްޓްހައުސް ހުންނަ ރަށްރަށުގައި މާސްކް އެޅުން ހެލްތް ޕްރޮޓެކްޝަން އެޖެންސީ (އެޗްޕީއޭ) އިން މަޖުބޫރު ކޮށްފިއެވެ.ގެސްޓް ހައުސްތައް ހުޅުވުމުގެ ހުއްދަ ދިނުމަށް ނިންމާފައިވަނީ މި މަހުގެ 15 ވަނަ ދުވަހުއެވެ. ނަމަވެސް މާލެ ސަރަހައްދުގެ ގެސްޓް ހައުސްތަކަށް މި މުއްދަތުގައި ހުއްދަ ނުދޭނެ އެވެ.\nއެޗްއީއޯސީން މިރޭ ބޭއްވި ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ޑރ. ނަޒްލާ ރަފީގު ވަނީ ޓޫރިޒަމް ސެކްޓާ އާއި ގުޅޭ އާ އެސްއޯޕީގެ ހަނދާން އައުކޮށްދީފައެވެ. އަދި ވިދާޅުވީ އެކަމާއި ގުޅޭ އެންގުން ވަރަށް އަަވަހަށް އާންމު ކުރާނެ ކަމަށެވެ.\nއާ އެސްއޯޕީގައި ވާ ގޮތުން ގެސްޓް ހައުސް ހިންގާ ރަށަކުން ގެސްޓް ހައުސް ނުހިންގާ ރަށަކަށް އެއްވެސް ފަތުރުވެރިއަކަށް ނުދެވޭނެ އެވެ. ނަމަވެސް އެޗްޕީއޭގެ މޮނިޓަރިންގައި ނެތް ގެސްޓް ހައުސް ހިންގާ ރަށަކުން އެފަދަ އެހެން ރަށަކަށް ފަތުވެރިންނަށް ދަތުރު ކުރެވޭނެ އެވެ. އަދި ރިސޯޓްތަކަށްވެސް އެ ފަތުރުވެރިންނަށް ދަތުރުކުރެވޭނެ އެވެ. އެހެން ނަމަވެސް ގެސްޓް ހައުސްތަކަށް އަންނަ ފަތުރުވެރިންނަށް ސަފާރީތަކަށް ދަތުރުކުރުން މަނާވާނެ އެވެ،\nއިންޓަރޕޯލް މައުލޫމާތުތަކުގެ އެކްސެސް އޭސީސީއަށް ދިނުމުގެ އެއްބަސްވުމުގައި ސޮއިކޮށްފި\nއަދި ގެސްޓްހައުސްތަކަސް އަންނަ ފަތުރުވެރިންނަށް އެ ރަށްރަށުގެ ގޭބީސީތަކަށް ޒިޔާރަތް ކުރުންވެސް މަނާވާނެ އެވެ. ނަމަވެސް ރަށުގެ އެހެން ތަންތަނަކަށް ޒިޔާރަތް ކުުރުން މަނަލެއް ނުކުރެއެވެ. އާ އެސްއޯޕީގައި ގެސްޓް ހައުސްތަކުންވެސް ގިނަ ކަންތައްތަކެއް ކުރުމަށް ލާޒިމްކޮށްފައިވެއެވެ. އެގޮތުން ކޮވިޑަށް ޕޮޒިޓިވްވާ ފަތުުރުވެރިންނާއި ކަރަންޓީންވާން ޖެހޭ ފަތުރުވެރިންނަށް ވަކި އަދަދަކަށް ކޮޓަރި ހާއްސަކުރަން ޖެހެއެވެ. އެ ކޮޓަރިތައް ބަހައްޓަން ޖެހެނީ އެ ކަމަށް ހާއްސަކޮށްގެންނެވެ. އަދި ސާފުތާހިރު ކަމުގެ ގޮތުން ކުރަން ޖެހޭ ކަންކަމާއި މުވައްޒިފުން އަމަލު ކުރަން ޖެހޭ ގޮތްވެސް ހިމަނާފައިވެއެވެ.


ކުޅަދުންވަންތަކަމުގެ ހެކިތަކުގެތެރެއިން ނިދީގެ މަތިވެރި ނިޢްމަތް – Ilm\nކުޅަދުންވަންތަކަމުގެ ހެކިތަކުގެތެރެއިން ނިދީގެ މަތިވެރި ނިޢްމަތް\nދުވާލުގެ ބުރަ މަސައްކަތަށް ފަހު ވަރުބަލި ފިލުވައި ހަށިގަނޑަށް އަރާމުލިބިގަންނަން އޮންނަ ވަގުތު އަޅުގަނޑުމެން ހޭދަކުރަނީ ކެއުމާއި ބުއިމުގައެވެ. ލަވަކިޔުމާއި ނެށުމުގައެވެ. ކުޅިވަރާއި މަޖަލުގައެވެ. ފޯނުކުރުމާއި ޗެޓްކުރުމުގައެވެ…. ކޮންމެ ރެއެއްގައިވެސް އެފަދަ ޙާލެއްގާ އުޅެނިކޮށް ކުއްލިޔަކަށް ހޭވެރިކަންވަނީ ފަތިސްދަމަށް ހާ ގޮވީމައެވެ. ނުވަތަ މުދިންބެ ބަންގި ގޮވީމައެވެ.\nދެން ވާގޮތަކީ ކުއްލިއަކަށް ވަރުބަލިކަން އިޙްސާސް ވާން ފަށަނީއެވެ. އަދި ވެފައިވާ ވަރުބައްޔާއި ލިބިފައިވާ ލޮޑުކަމުގެސަބަބުން އެނދުމައްޗަށް ވެއްޓިގަނެވެނީއެވެ. ދެން ފުން ނިދީގެ ތެރެއަށް ޣަރަޤުވެގަނެވެނީއެވެ. އެގޮތުގައި ދުވާލުގެ އެންމެ ބަރަކާތްތެރި ގަޑި ބޭކާރުކޮށްލެވެނީއެވެ. ފަލާޙާއި ކާމިޔާބުގެ މަގަށް ގޮވާ ގޮވުމަށް ފުރަގަސް ދެވެނީއެވެ. ޝައިޠާނާގެ ގޮވުންތަކަށް އިޖާބަ ދެވެނީއެވެ!!!\nއަޅުގަނޑުގެ ގާތް ރައްޓެއްސަކު އެއްފަހަރަކު ދެކެވުނު ވާހަކައެއްގައި އޭނާ ބޮޑުވެ، ރޯދަމަހު ރޯދަހިފަން ފެށިފަހުން އެހާތަނަށް، އެއްވެސް ރޯދަމަހެއްގައި ދުވާލުގެ އިރު ނުދެކޭވާހަކަ ބުނުމުން އަޅުގަނޑު ޙައިރާންވިއެވެ! އޭނާ ރޭގަނޑު ހޭލާހުރެފާ ފަތިސްވާން ކައިރިވުމުން ހާރު ކައިގެން ނިދާގޮތަށް ތެދުވަނީ އިރު އޮއްސި ރޯދަ ވީއްލާގަޑި ޖެހުނީމައެވެ!!! އެވާހަކަ އަހާފައި އަޅުގަނޑުގެ ހިތަށް އެރީ، އޭނާ ހިފާ ރޯދައިގެ ބޭނުމަކީ ކޮބައިބާވައެވެ!!!\nއިންސާނީ މުޖްތަމަޢަށް މިއަދު އައިސްފައިވާ އާ މަދަނިއްޔަތާއި އެއާ ގުޅިފައިވާ ކަރަންޓުގެ ގަދަ އަލީގެ ބެބުޅުންތަކުގެ ސަބަބުން އިންސާނުންގެ ޙަޔާތާއި މަސައްކަތްކުރުމުގެ އާދަތަކަށް މިއަދު މި ވަނީ ނޭދެވޭ ބަދަލުތަކެއް އައިސްފައެވެ.\nދިރާސާތަކުން ދައްކާ ގޮތުން، މިއަދު އިންސާނުން ނިދަނީ މީގެ 100 ވަރަކަށް އަހަރުގެ ކުރިން އެމީހުންގެ ކާބަފައިން ނިދައި އުޅުނު މިންވަރަށްވުރެ އެއްގަޑި ނުވަތަ ދެގަޑި މަދު މިންވަރަކަށެވެ. މިއިން ދޭހަވަނީ، އިންސާނާގެ ދިރިއުޅުމުގެ ދުވަސްތަކުގައި ހޭދަކުރާ ގަޑިތަކަށް ބޮޑު ބަދަލެއް އަތުވެއްޖެ ކަމެވެ.\nނިންޖަކީ ﷲ ސުބްޙާނަހޫ ވަތަޢާލާގެ ނިޢްމަތްތަކުގެ ތެރެއިން ވަރަށް މަތިވެރި ނިޢްމަތެއްކަމާއި އެއީ އެއިލާހުގެ ކުޅަދުންވަންތަކަމުގެ ހެކިތަކުގެ ތެރެއިން ހެއްކެއްކަން ރޫމް ސޫރަތުގެ 23 ވަނަ އާޔަތުން ވަރަށް ޟަރީޙަކޮށް އަންގަވާފައި ވެއެވެ. އަދި ފުރްޤާން ސޫރަތުގެ 47 ވަނަ އާޔަތުގައި ޥަޙީކުރައްވާފައި ވެއެވެ.\n” وَهُوَ الَّذِي جَعَلَ لَكُمُ اللَّيْلَ لِبَاسًا وَالنَّوْمَ سُبَاتًا وَجَعَلَ النَّهَارَ نُشُورًا “\nމި އާޔަތުގެ މާނައީ: “އަދި އެކަލާނގެއީ ރޭގަނޑު ނިވަލެއްކަމުގައި ލައްވައި ނިދި އަރާމެއްކަމުގައި ލައްވައި ދުވާލަކީ ދިރިއުޅުމަށްޓަކައި މަސައްކަތް ކުރުމަށް ނިކުމެ އުޅޭ ވަގުތެއްކަމުގައި ލެއްވި ރަސްކަލާނގެއެވެ.”\nނިދީގައިވާ ކުޅަދުންވަންތަކަމުގެ ހެކިތަކުގެތެރެއިން ބައެއް ހެކިތައް:\nPineal Gland (ޕައިނީލް ގްލޭންޑް):\nއެންމެ ފަހުގެ ހޯދުންތަކުން ދައްކާގޮތުން އިންސާނާގެ ނިދީގެ ހުރިހާކަމެއް އިންތިޒާމްކޮށް ބެލެހެއްޓުމަށް މާތް ﷲ ލައްވާފައިވާ އެންމެ މުހިއްމު ގުނަވަނަކީ އޭނާގެ ސިކުނޑީގައިވާ ޚާއްޟަ ގްލޭންޑެކެވެ. މި ގްލޭންޑްގެ ނަމަކީ “Pineal gland” )ޕައިނީލް ގްލޭންޑް( އެވެ. މިއީ މީގެ ބޭނުންތެރިކަމާ އަޅާ ބަލާއިރު ޙައިރާންވެ އަންތަރީސްވާހާ ކުޑަ ގްލޭންޑެކެވެ. މީގެ ދިގުމިނެއްކަމުގައި ބެލެވެނީ ގާތްގަނޑަކަށް5މިލިމީޓަރާއި9މިލިމީޓަރާއި ދެމެދުގެ މިންވަރެކެވެ. ފުޅާ މިނަކީ ގާތްގަނޑަކަށް3މިލިމީޓަރާއި6މިލިމީޓަރާއި ދެމެދުގެ މިންވަރެކެވެ. ބޯމިނަކީ ގާތްގަނޑަކަށް3މިލިމީޓަރާއި5މިލިމީޓަރާއި ދެމެދުގެ މިންވަރެކެވެ. މީގެ ބަރުމިން 120 މިލި ގްރާމަކަށްވުރެ ބަރެއް ނުވާނެއެވެ.\nBiological Clock (ބަޔޮލޮޖިކަލް ކްލޮކް):\nއަދިހަމަ އެހެންމެ އިންސާނާގެ ހަށިގަނޑުގެ ހުރިހާ މަސައްކަތެއް ވަކިގޮތަކަށް އިންތިޒާމުކޮށް ހަމަޖެއްސުމުގައި އެންމެ މުހިއްމު ދައުރެއް އަދާކުރަނީ އެކަމަށްޓަކައި ކީރިތި ﷲ އިންސާނާގެ ހަށިގަނޑުގައި ލައްވާފައިވާ ޚާއްޟަ ނިޒާމެކެވެ. މި ނިޒާމަށް ދެވިފައިވާ ސައެންޓިފިކް ނަމަކީ “biological clock” (ބަޔޮލޮޖިކަލް ކްލޮކް) އެވެ. މި ދެންނެވި ބަޔޮލޮޖިކަލް ކްލޮކް)ނުވަތަ ގަޑިއާ އިންސާނާގެ ވަށައިގެންވާ ވެށި އޮންނަނީ ވަރަށް މުނާސިބުގޮތެއްގައި ގުޅި ލާމެހިފައެވެ. މިސާލެއްގެ ގޮތުން ދަންނަވާނަމަ ދުވާލުގެ އަލި ހަށިގަނޑަށް އިޙްސާސްވުމާގުޅިގެން ހަށިގަނޑު މަސައްކަތްކުރާގޮތް ރޭގަނޑުގެ އަނދިރިކަން ވެރިވުމުން ބަދަލުވެގެންދަނީ ވަރަށް ފުރިހަމަ އިންތިޒާމެއްގެ ދަށުންނެވެ. މިދެންނެވި އަނދިރިކަމާ ގުޅިގެން އެންމެ މުހިއްމު ވަޒީފާއެއް އަދާކުރަންފަށަނީ ކުރީގައި ދެންނެވުނު ކުޑަކުޑަ “ޕައިނީލް ގްލޭންޑް” އެވެ. ރޭގަނޑުގެ އަނދިރިކަމާއެކު މި ދެންނެވި ގްލޭންޑުން ވަރަށް ބޭނުންތެރި ހޯމޯނެއް އުފައްދަން ފައްޓައެވެ. މި ހޯމޯން މަޝްހޫރުވެފައިވަނީ “ނިދުމުގެ ހޯމޯން” ގެ ނަމުންނެވެ. ނަމަވެސް މީގެ ސައެންޓިފިކް ނަމަކީ “Melatonin” (މެލަޓޮނިން) އެވެ. މިއުފެދޭ ހޯމޯންތައް މާތް ﷲގެ އަމުރުފުޅާއެކު ވަގުތުންލޭގެ ތެރެއަށް ދަތުރުކޮށް ލެއާ އެކުވެއެވެ. ނަތީޖާއަކަށްވަނީ ނިދިޖެހެން ފެށުމެވެ. އަދި އާދަވެގެން ރޭގަނޑު 10:00 އާއި 11:00 އާދެމެދު މި ހޯމޯން އުފައްދާ މިންވަރު އިތުރުވާން ފަށައެވެ. އަދި މި އިތުރުވުން ފަތިސްވެ އަލިވިލުމާ ހަމައަށް ދެމިގެން ދެއެވެ. އެއަށްފަހު ދުވާލުގެ އަލިކަން އިތުރުވަމުންދާވަރަކަށް މި އުފެދޭ މިންވަރު ދަށްވަމުންގޮސް ކުއްލިއަކަށް ދަށަށްދެއެވެ. އަދި ދުވާލުގެ ވަގުތާ އަޅާކިޔާއިރު ރޭގަނޑު ނިދާފައި އޮންނަ ވަގުތު ހޯމޯން އުފައްދާ މިންވަރު 10 ގުނައިން ފެށިގެން 20 ގުނައާދެމެދު އިތުރުވެގެން ދާކަމަށް ބެލެވެއެވެ. އަދި މި ހޯމޯންގެ ސަބަބުން ހަށިގަނޑަށް އަންނަ އެހެނިހެން ބަދަލުތަކަކީވެސް ވަގުތާއި ޙާލަތަށް ބިނާވެގެން އަންނަ، ވަރަށް މުނާސިބު ބަދަލުތަކެކެވެ. މިގޮތުން އަންނަ އެންމެ މުހިއްމު ބަދަލަކީ މިދެންނެވި ހޯމޯން ލޭގެ ތެރޭގައި ގިނަވާވަރަކަށް ހަށިގަނޑުގެ “ޓެމްޕަރޭޗަރ” (ފިނިހޫނުމިން) އާއި “ބްލަޑްޕްރެޝަރ” (ލޭހިނގާ ބާރުމިން) ދަށަށް ދިއުމެވެ. އަދި ހޯމޯން މަދުވާ ވަރަކަށް ހަށިގަނޑުގެ ފިނި ހޫނު މިނާއި ލޭހިނގާ ބާރުމިން މަތިވުމެވެ.\nނިދުމުގެ ހޯމޯން (Melatonin) އުފެދުމުގެ މިންވަރު މައްޗަށް ދިއުމާއި ދަށަށް ދިއުމުގެ އެންމެ މުހިއްމު އަސާސީ ދައުރެއް އަދާކުރާ ބަހާއަކީ އަލިކަމެވެ. މިގޮތުން ބަލާއިރު، ގަދަ އަލީގެ ތެރެއަށް އިންސާނާގެ ހަށިގަނޑު ހުށައެޅުމުން ނިދުމުގެ ހޯމޯންގެ ދަރަޖަ ލޭގައި ސުމަކަށް ތިރިވެގެން ދެއެވެ.\nއިސްވެދިޔަ ޢިލްމީޙަޤީޤަތްތަކާމެދު ވިސްނާލާ ކޮންމެ ފަރުދަކު އިޢްތިރާފްވާންޖެހެނީ ޚާލިޤުވަންތަ މާތް ﷲގެ މަތިވެރިކަމާއި އެ އިލާހުގެ ކުޅަދުންވަންތަކަމުގެ ހެކިތަކުގެ މަތިވެރިކަމަށެވެ. އަދި އެ އިލާހު އިންސާނިއްޔަތަށް މިންވަރުކުރައްވާފައިވާ މިފަދަ ކޮންމެ ނިޢްމަތަކީ އޭގެ ބޭނުން ހެޔޮގޮތުގައި ކުރަންޖެހޭ ނިޢްމަތެއްކަމެވެ. އަދި އެ ނިޢްމަތުގެ ބޭނުން ހެޔޮގޮތުގައި ނުކުރެވޭނަމަ އޭގެ ގެއްލުން ލިބޭނީވެސް ހަމަ އެމީހަކަށްކަމެވެ.